![](https://cdn-avatars.huggingface.co/v1/production/uploads/65ef325fe770d56d25690557/S467nJdhSsu9LTvirw7z5.png)
pollitoconpapass/whisper-small-cuzco-quechua
Automatic Speech Recognition
•
Updated
•
15
audios
audioduration (s) 17.4
983
| texts
stringlengths 197
10.1k
|
---|---|
Kusisamiyoqmi millay runakunaq yuyaychayninta mana hap'ikuqqa, huchasapakunaq purinanpipas mana puriysikuqqa, Diosta asipayaqkunawanpas mana tiyaysikuqqa. Payqa Señor Diospa kamachikuy siminwanmi kusikun, chaytan tutapas p'unchaypas yuyaymanan. Payqa mayu patapi sach'a hinan, tiempollanpi ruruq sach'a hinan, raphinpas q'omerllapunin kashan. ¡Imapas ruwasqanqa allillanpunin! Millay runakunaqa manan chay hinachu kanku, paykunaqa wayraq apasqan ñut'u paja hinan kanku. Chaymi paykunaqa juicio p'unchaypi huchachasqapuni kanqaku, huchasapakunaqa manan chanin runakunawan rikhurinqakuchu, Señor Diosqa chanin runakunaq puriynintan waqaychan, millay runakunaq puriyninmi ichaqa chinkapunqa. |
|
¿Imaraykutaq suyukunaqa awqa sayarinku? ¿Imaraykutaq llaqtakunaqa yanqapaq yuyaychanakunku? Señor Dios contran, hawisqan rey contran kay pacha reykunaqa sayarinku, kamachikuqkunan huk-nisqalla rimanakunku. Paykunan qaparinku: ¡Watawasqanchiskunata p'itirqarisun! ¡Watunkunata paskarqarisun! nispa. Hanaq pachapi kamachikuqqa asikunmi, Señor Diosqa paykunata asipayanmi. K'arakta phiñakuspan paykunata mancharichin, sinchi phiñasqan paykunata nin: –Ch'uya orqoy Sionpin reyniyta churaniña, nispa. Ñoqan Señor Diospa kamachikusqan simita willasaq: Señor Diosmi niwanña: Qanmi churiy kanki, kay p'unchaymi ñoqa churiyayki. Mañakullaway, suyukunatan qosqayki herenciayki kananpaq, lliw teqsimuyuntintan qosqayki kaqniyki kananpaq. Fierro tawnaykiwanmi suyukunata waqtanki, k'arpa mankata hinan paykunata p'akinki, nispa. Kay pacha reykuna, kayta uyariychis, kay pacha kamachikuqkuna, anyaykusqata hap'ikuychis. Manchakuywan Señor Diosta yupaychaychis, khatatataspa ñawpaqenman k'umuykuychis. Churita yupaychaychis, usqhayllatan k'arakta phiñakunman, paqtan phiñakuspa qonqaylla wañuchisunkichisman. ¡Kusisamiyoqmi llapa payman k'askaykukuqkunaqa! |
|
¡Señor Diosnilláy, askhallañan awqaykunaqa! ¡Askhallañan contraypi sayariqkunaqa! Askhallañan ñoqamanta rimanku: Manan Diosqa payta qespichinqachu, nispa. Chaywanpas qanmi, Señor Diosnilláy, pakaykuwaqniy escudo kanki, k'anchaykuwaqniy kanki, llanllarichiwaqniy kanki. Kunkayoqtan Señor Diosmanta mañakuni, paytaq ch'uya orqonmanta kutichimuwan. Señor Diosmi waqaychashawan, chaymi siriykuspa puñuykuni, chaymi rikch'arispa hatarini. Waranqa-waranqa runakunaña muyuykuwanku chaypas, manan manchakunichu. ¡Señornilláy, sayariy! ¡Diosnilláy, qespichiway! Qanmi llapan awqaykunata uyankupi saqmanki, millay runakunaq kirunta chhallunki. Señor Diosníy, qanmi qespichiqqa kanki, llaqtaykita saminchaykuy. |
|
¡Chaninchawaqniy, Diosnilláy, waqyakamusqayman kutichimuway! Qanmi kallpachaykuwarqanki llaki ñit'ishawaqtin. Sumaqta qhawarimuway, mañakusqaytapas uyariykuway. Yaw, runakuna, ¿hayk'aqkamataq qhapaq-atiyniyoq Diosniyta pisichankichis? ¿Hayk'aqkamataq yanqa idolokunaman sonqollikunkichis? ¿Hayk'aqkamataq llulla dioskunata yupaychankichis? Yachaychisyari: Señor Diosqa pay sonqo kaqta akllakusqanta, Señor Diosqa uyariwanmi paymanta mañakusqayta. Khatatataychis, amataq huchallikuychisñachu. Puñunapi kashaspaña ch'inlla sonqoykichista t'aqwikuychis. Maychus haywana sacrificiokunata haywaychis, Señor Diosmantaq hap'ipakuychis. Askhan ninku: ¿Pitaq allin kaqkunata rikuchiwasun? nispa. ¡Señor Diosníy, sumaqta qhawarimuwayku! Qanmi sonqoyta kusirichiwarqanki, trigonkupas vinonkupas askhayaqtin kusikuqkunamantapas astawanraq. Señor Diosníy, qanllan thak-kaypi kawsachikushawanki, chaymi mana manchapakuspa siriykuni, hinaspa puñukapuni. |
|
Señor Diosníy, simiykunata uyariykuway, anchisqayta uyariykuway. Reyníy, Diosníy, waqyakusqayta uyariykuway. Señor Diosnilláy, qanmantan mañakamuyki, tutamantan kunkayta uyarinki, illarimuytan mañakamuyki, kutichimuwanaykitan suyakamuyki. Diosnilláy, millay ruwayqa manan kusichisunkichu, millay runaqa manan qayllaykipi tiyanqachu, k'ankaykachaqkunapas manan qayllaykipi sayanqachu. Cheqnikunkin llapa mana chanin ruwaqkunataqa, ch'inyachinkin llullakunataqa, millakunkin runa wañuchiqkunatapas q'otuqkunatapas. Ñoqatan ichaqa tukuy tiempo munakuwanki, chaymi wasiykiman haykuyta atini, manchakuywanmi ch'uya wasiykipi k'umuykukuni. Señor Diosníy, awqaykunan muyupayawanku, chaninta purichiway, munayniykiman hina cheqan ñanta pusariway. Paykunaqa llullakushallankupunin, sonqonkuqa millayllapunin. Siminkuwan q'otuspan wañuyman tanqaykunku. ¡Diosnilláy, paykunata muchuchiy! ¡Kikinkuq yuyaychakusqallanwantaq waqllichiy! Paykunata qarqoy sinchita huchallikusqankurayku, contraykipi hatarisqankurayku. Qanman k'askakuqkuna ichaqa kusikuchunku, kusisqallapuni takichunku. Munakuqniykikunata hark'aykuy, qanpi paykuna q'ochukunankupaq. Señor Diosnilláy, qanmi chanin runata saminchanki, munakuyniykiwanmi escudowan hina pakaykunki. |
|
Señor Diosnilláy, ama phiñakuspa anyaykuwaychu, ama k'arakta phiñakuspa muchuchiwaychu. Señor Diosnilláy, khuyapayaykuway, pisi kallpayapushanin. Señor Diosnilláy, qhaliyachiway, tukuy ukhuymi khatatatashan. Señor Diosnilláy sinchitapunin llakikapushani, ¿hayk'aqtaq hamuwanki? Señor Diosnilláy, hamuy, qespichiway, khuyakuyniykirayku qespichiway. Wañusqa runaqa manañan qanta yuyarisunkiñachu, ¿pitaq Wañuy-pachapiri yupaychasunkiman? Pisipaniñan anchispay, tutan-tutan waqasqaywanmi puñunayqa hallch'ullaña, puñunayqa weqeywanmi ch'aranllaña. Llakikuyniymi ñawiyta ayphayaykuchipushawan, askha awqaykuna kasqanraykun tutayaykapushawan. ¡Ñoqamanta anchhuriychis llapa mana chanin ruwaqkuna! Señor Diosmi sinchi waqasqayta uyariwanña. Señor Diosmi rogakusqayta uyariwanña, Señor Diosmi mañakusqayta chaskiwanña. Llapa awqaykunaqa q'aqchasqan p'enqachisqan kanqaku, qonqayllan p'enqasqa kutiripunqaku. |
|
Diosnilláy Señor Dios, qanmanmi hap'ipakamuyki, qespichiway tukuy qatiykachawaqniymanta, kacharichiway paymanta, paqtan mana pipas qespichiwaqniy kaqtin, hap'irqowaspa león hina llik'irqariwanman. Diosnilláy Señor Dios, mana chanintachus ruwarqani chayqa, mana allintachus ruwarqani chayqa amigoymanchus mana allinwan kutichirqani chayqa, yanqapunichus awqayta saruncharqani chayqa, awqay qatiykachawachun, aypamuwaspa sarurpariwachun, pampaman wañuqllataña ch'aqewachun. ¡Señor Diosnilláy, manchay phiñasqa sayariy! ¡K'arakta phiñakuspayki awqaykunawan maqanakuy! ¡Sayarispayki chaninchaykapuway! Suyukuna muyuriqniykipi huñukuchunku, altopi tiyaykuspa paykunata kamachiy. Señor Diosníy, llaqtakunata juzgay, Señor Diosníy, chanin kasqayman hina chaninchaway, cheqan kawsasqayman hina taripaway. Qanqa chanin Diosmi kanki, qanmi yuyaytapas sonqotapas t'aqwinki. Millay runakunaq mana chanin ruwasqanta tukupuy, chanin runatataq ichaqa takyachiy. Diosmi hark'aykuwaqniyqa, paymi chanin sonqoyoqkunata qespichin. Diosqa chanin juezmi, Diosqa tukuy tiempollapunin mana chanin ruwaqta huchachan. Manataq Diosman kutirikapuqtinqa, Diosmi espadanta ñawch'iyachinqa. P'eqtanta chutaspan, watuchasqataña hap'ishan. Wañuchina armakunatan wakichikunña, kacharinan patapiñan sansashaq wach'inankuna kashan. Qhawariychis millay runata, mana chaninkaqtan paqarichin, mana allinkaqtan wiksallikun, llullakuytan wachakun. T'oqotan ukhullataña hasp'in, t'oqosqallanmantaqmi urmaykun. Mana chanin ruwasqanpas payllamantaqmi kutin, mana allin ruwasqanpas payllamantaqmi chayan. Señor Diosmi chaninchaqqa, chaymi paytaqa yupaychasaq, Ancha Hatun Señor Diosmanmi takikunata takisaq. |
|
Apu Señor Diosniyku, ¡ancha hatunmi sutiykiqa teqsimuyuntinpi! ¡Qhapaq-atiyniykiqa hanaq pachaq haqayninkamaraqmi mast'arikun! Erqekunan, ñuñuq wawakunan chaymanta takinku. Chay takisqankutan hatun atiyman tukuchinki awqatapas contra hatariqtapas upallachinaykipaq. Kamasqayki hanaq pachata qhawarispaymi chaypi churasqayki killatapas ch'askakunatapas rikuspaymi, nini: ¿Imataq runari payta yuyarinaykipaq? ¿Imataq wañuq runari paymanta llakikunaykipaq? nispa. Runataqa yaqapas Diosta hinan ruwarqanki, qollanata hinan hatunchaykurqanki. Ruwasqaykikunapin payta munaychachirqanki, tukuy imaymana kamachinanpaqmi churaykurqanki: Llapallan ovejakunata, wakakunata, salqa animalkunata, phalaq animalkunata, lamar-qochapi challwakunata, hayk'an chaypi kawsaqkunatapas, llapanta kamachinanpaqmi payta churarqanki. Apu Señor Diosniyku, ¡ancha hatunmi sutiykiqa teqsimuyuntinpi! |
|
Señor Diosníy, tukuy sonqoywanmi yupaychasqayki, musphana ruwasqaykikunatapas willasaqmi. Ancha Hatun Diosníy, qanpin kusikusaqpas q'ochukusaqpas, sutiykimanmi takikunata takisaq. Rikhurimuqtiykin awqaykunaqa ayqerirqanku, urmaspankun wañurqanku. Qanqa chanin juezmi kanki, kamachikuy tiyanaykipi tiyaspaykin chaninchapuwarqanki. Mana iñiyniyoqkunatan anyarqanki, millay runakunatan ñut'urqanki, manapunin yuyarisqañachu kapunku. Awqakunaqa wañupunkuñan, wiñaypaq chinkachisqañan kapunku, qanmi llaqtankutapas thunirqanki, manan chaykunaqa yuyarinallapaqpas kapunkuñachu. Señor Diosmi ichaqa wiñaypaq kamachikuq, kamachikuy tiyanantan juzgananpaq wakichinña. Payqa chanintapunin runakunata kuskachan, chaninninpin llaqtakunata huchachan. Señor Diosqa sarunchasqakunatan hark'aykun, payqa llaki-phutiy p'unchaykunapin waqaychaykun. Señor Diosníy, qanpin suyakunku reqsiqniykikunaqa, manan saqerparinkichu maskhaqniykikunataqa. ¡Sionpi kamachikuq Señor Diosman yupaychaykunata takiychis! ¡Ruwasqankunata suyukunaman willaychis! Diosqa llakichisqakunatan yuyarin, khuyay waqasqankutaqa manan qonqanchu, paykuna wañuchiqkunataqa huchachanmi. Señor Diosníy, khuyapayaykuway, qhawariy cheqnikuwaqniykunaq llakichiwasqanta. Wañuymanta qespichiway, Sión llaqta punkukunapin yupaychasqayki, qespichiwasqaykimantan kusikusaq. Mana iñiyniyoqkunaqa t'oqosqallankumantaqmi chinkaykurqanku, llika pakasqallankupitaqmi chakinkuta hap'ichikurqanku. Señor Diosqa chaninchaspanmi reqsichikun, toqlla churasqallanpitaqmi millay runaqa mayt'ukun. Millay runakunaqa, Diosta qonqapuq llapa runaqa Wañuy-pachamanmi ripunqaku. Wakchakunaqa manan wiñaypaqchu qonqasqa kanqa, manan wiñaypaqchu suyakuyninkupas chinkapunqa. Señor Diosníy, sayariy, ama runaqa k'ankaykachachunchu, mana iñiyniyoqkunaqa ñawpaqeykipi huchachasqa kachunku. Señor Diosníy, paykunata manchachiy, runalla kasqankuta yachachiy. |
|
Señor Diosníy, ¿imanaqtintaq karupi kashanki? ¿Imanaqtintaq khuyayta llakikushaqtiypas pakakunki? Hatunchakuspan millay runaqa wakchata qatiykachan, mana allinta ruwaq runaqa toqlla churasqanpin urmanqa. Millay runaqa sonqonpa munasqanmantan alabakun, qhapaq kayman sonqollikuqtan saminchan, Señor Diostataq pisichan. Millay runaqa anchaykachaspanmi Diosmanta mana yuyariq tukun. “Manan Diosqa kanchu”, nispan yuyaykun. Paymanqa ima ruwasqanpas allinmanmi rikch'akun, chaninchayniykikunataqa manan reparaqpas tukunchu, llapa awqankunatan pisicharparin. Sonqonpin nin: Manan hayk'aqpas urmaykusaqchu, manan hayk'aqpas ima mana allinpas kawanqachu, nispa. Ñakashallanpunin, llullakushallanpunin, manchachishallanpunin, millayllatapunin rimashan. Llaqtachakuna qayllapin pakaykukuspa suyapakun, mana huchallikuqtan pakallapi wañuchin. Ñawinqa mana kallpayoqtan qhamiyashan, t'oqonpi león hinan suyapashan. Wakchatan pakaylla qhamiyan qonqaylla hap'irqonanpaq, hap'irqospataq llikanman aysaykun. Hap'irqosqakunaqa ñit'isqan pampaman urmanku, sinchi kallpanwan atipasqa. Millay runaqa sonqonpin nin: Diosmi qonqapun, ñawintan ch'illmiykun, manan hayk'aqpas rikunqachu, nispa. ¡Señorníy, sayariy! ¡Diosníy, maqarqariy! ¡Llakichisqa runakunata ama qonqaychu! ¿Imanaqtintaq millay runaqa pisichasunki: Diosqa manan cuentata mañawanqachu, nispa sonqonpi yuyaspa? Qanqa rikurqankipunin, qanqa rikurqankin ñak'arisqantapas muchusqantapas, chaykunata yachashaspaykiqa yanapaykunkin. Qanmanmi mana kallpayoqqa hap'ipaykukun, qanqa mana piniyoqtaqa yanapallankipunin. ¡Millay runaq atiyninta waqllichiy! ¡Millay runata mana allin ruwasqanmanta cuentata mañay, manaña imamantapas huchachanayki kanankama! Señor Diosqa wiñay-wiñaypaq Reymi, suyunmantan mana iñiyniyoqkunaqa qarqosqa kanqaku. Señor Diosníy, huch'uyyaykukuqkunaq mañakusqantaqa uyarinkin, qanmi paykunataqa kallpachanki, makillan waqyakamusqankutaqa uyarinki. Mana piniyoqtapas sarunchasqatapas qanqa amachankin, hallp'amanta ruwasqa runaqa amaña astawan manchachinanpaq. |
|
Señor Diosmanmi hap'ipaykukuni, yanqañan niwankichis: Orqoman urpi hina ayqekuy, nispa. Qhawariy, millaykunaqa wach'inata watuman churankuñan, p'eqtatapas chutashankuñan, chanin kawsaq runakunatan pakayllamanta wach'inku. Suyuntin waqllipunqa chayqa, ¿imananqataq chanin runari? Señor Diosqa ch'uya wasinpin kashan, Señor Diosqa hanaq pacha tiyananpin kamachikushan, payqa runakunatan qhawamushan, ruwasqankutan t'aqwimushan. Señor Diosqa chanin runakunatan t'aqwimun, ichaqa millay runakunatapas maqaylla maqaqkunatapas cheqnikunmi. Millay runakunataqa muchuchinqan, sansakunawan rawrashaq azufrepiwan. Ruphashaq wayran paykunataqa hasut'inqa. Señor Diosqa chaninmi, chanin-kaytapunin munakun, chaninkunaqa Señor Diostan rikunqaku. |
|
Señor Diosniyku, qespichiwayku, Dios sonqo runakunan tukukapunku, manañan hunt'aq runakuna kapunkuchu. Q'otunakunkun, yukanakunkun, llunk'upayanakuspan rimanku. Señor Diosniyku, llapallanta ch'inyachiy llunk'upayaqkunata, ch'inyachillaytaq hatunchakuy rimaqkunatapas, paykunan nin: Siminchiswanmi atipasun, siminchismi amachawasun, ¿pin kamachiwasunman? nispa. Señor Diosmi ichaqa nin: Wakchapas sarunchasqa kasqanraykun, mana piniyoqpas anchisqanraykun, kunan sayarimusaq, oqoykuyta munaqkunamantan hark'aykusaq, nispa. Señor Diospa siminkunaqa ch'uya simikunan, unuyachina hornopi qanchis kutita ch'uyayachisqa aswan ch'uya qolqe hinan. Señor Diosniyku, waqaychawayku, chay hina runakunamanta hark'aykullawaykupuni. Millay runakunaqa hinantinpin purinku, llapa runataq millay ruwasqankuta: Allinmi, ninku. |
|
Señor Diosníy, ¿hayk'aqkamataq qonqapuwanki? ¿Wiñaypaqchu qonqapuwanki? ¿Hayk'aqkamataq pakakuwanki? ¿Hayk'aqkamataq yuyayniypi musphasaq, sonqoypipas p'unchay-p'unchay llakipakusaq? ¿Hayk'aqkamataq awqayqa atipawanqa? Diosnilláy, Señor Dios, ¡qhawarimuway, kutichimuway! ¡Kallpachaykuway, ama wañunaypaq! ¡Ama awqayqa: Atipanin, niwachunchu! ¡Ama kumpakuqtiyqa awqaykuna kusikuchunkuchu! Ñoqaqa ancha munakuyniykimanmi k'askakuni, sonqoypin qespichiwasqaykimanta kusikuni. Señor Diosníy, qanpaqmi takisaq allinkunata ruwapuwasqaykimanta. |
|
Mana yuyayniyoqmi sonqonpi nin: Manan Diosqa kanchu, nispa. Llapallankun waqllipunku, millaykunatan ruwanku, ¡manan pipas allinkaqta ruwaqqa kanchu! Señor Diosmi hanaq pachamanta runakunata qhawamun pillapas yachaywan ruwaq kasqanta rikunanpaq, pillapas Diosta maskhaq kasqanta rikunanpaq. Ichaqa llapallankun pantapurqanku, huk-nisqallan waqllipurqanku. ¡Manan pipas allinkaqta ruwaqqa kanchu! ¡Manapunin ch'ullallapas kanchu! Millay runakunaqa, ¿manachu reparanku mana allin ruwasqankuta? Paykunan llaqtayta t'antata hina mikhuykunku, manataqmi Señor Diostapas waqyakunkuchu. Diosqa chanin runakunawanmi kashan, chaymi millay runakunaqa khatatatanku. Wakcha runaq yuyaykusqanmantan burlakunku, chaywanpas Señor Diosmi wakchata waqaychaqqa. ¡Maytan munaykushani Sión orqomanta Israelpa qespichiqnin hamunanta! Llaqtanta Señor Dios allinyachipuqtinqa, Jacob ayllun q'ochukunqa, Israel llaqtan kusikunqa. |
|
Señor Diosníy, ¿pitaq wasiykipi tiyanqa? ¿Pitaq ch'uya orqoykipi tiyanqa? Mana huchachanata kawsaqmi, chaninkaqta ruwaqmi, tukuy sonqopuni cheqaqkaqta rimaqmi, pitapas mana tumpaqmi, runamasinpaq chaninllatapuni ruwaqmi, wasimasintapas mana p'enqayman churaqmi, sinchi waqllisqa runata pisicharpariqmi, Señor Diosta manchakuqkunata: Allinmi, niqmi, sasaña kashaqtinpas simi rimarisqanta hunt'aqmi, qolqenta mana interesniyoqta manuqmi, chanin runa contra lluk'iykuytapas mana chaskikuqmi. Chay hinata kawsaqqa manan hayk'aqpas urmanqachu. |
|
Diosnilláy, waqaychaway, qanmanmi hap'ipakamuyki. Ñoqan niyki: Señor Diosniymi kanki, qanllapin allinniyta tarini, nispa. May allinmi Señor Diosta kasukuqkunaqa, anchatan kusikuni paykunawan kaspay. Wak dioskunaman phawaqkunaqa sinchi llakikuykunapin rikukunku. ¡Manan hayk'aqpas hich'asqanku yawartaqa haywaysikusaqchu! ¡Manan sutinkutaqa rimarillasaqpaschu! Señor Diosníy, qanmi tukuy imaypas kanki, qanmi mikhunayta qowaqpas kanki, makiykipin kawsayniyqa kashan. Sumaqllaña cheqasmi tupawarqan, munayllañan tupawaqniy herenciayqa. Yuyaychawaqniy Señor Diostan saminchasaq, sonqoymi tutakunapipas yachachiwan. Señor Diostaqa yuyashallanipunin, paña ladoypin payqa kashan, manan imapas urmachiwanqachu. Chaymi ñoqaqa sonqoypi sinchitapuni kusikuni, chaymi ñoqaqa anchatapuni hap'ipakuni. Manan ñoqataqa Wañuy-pachapi saqerpariwankichu, manan qan sonqo kamachiykitaqa ismurichiwankichu. Kawsay ñantan rikuchiwanki. Ancha q'ochukuymi qayllaykipiqa kan, wiñaypaq kusikuymi paña ladoykipiqa kan. |
|
Señor Diosníy, chaninchanapaq mañakusqayta uyariykuway, waqyakamusqayta uyariykuway, mana llullakuspa mañakamusqayta uyariykuway. Chaninchaykuwanaykitan munani, qanmi yachanki maychus chaninpuni kasqanta. Simiywan mana huchallikunaypaqmi yuyaykukurqani, qanmi yuyayniyta llapanta t'aqwirqanki, tutantinmi qhawawarqanki, allin-allintan reqsiykuwarqanki, manataq ima mana chanintapas tariwarqankichu. Kamachikusqaykikunaman hinan millay ruwaq runakunamanta t'aqakurqani, maqaylla maqakuqkunamantan karunchakurqani. Allintapunin ñanniykipi purirqani, manan hayk'aqpas karunchakurqanichu. Diosnilláy, qanmanmi waqyakamuyki, qanmi kutichimuwanki. Maki uyariykuway, simiyta uyariykuway. Cheqaq munakuyniykita sut'itapuni rikuchiway, qanpi pakaykukuqkunatan awqankumanta qespichinki. Ñawi ruruykita hina waqaychaway, raphraykiq llanthunpi pakaykuway, maqakuq millay runakunamanta, wañuchiwanankupaq muyuykuwaqniy awqaykunamanta. Mana sonqoyoqkunan kanku, umata hoqarispan rimanku. Qatimuwaspankun muyuykuwankuña, pampaman ch'aqerqowanankupaqmi qhawapayawanku. Llik'irqariyllataña munaq leonkuna hinan kanku, hap'irqonanpaq qhamiyaq uña león hinan kanku. Señor Diosníy, sayariy, paykuna contra tupay, paykunata atipay, millay runakunamanta espadaykiwan qespichiway, Señor Diosníy, atiyniykiwan paykunamanta qespichiway, paykunaq kaqninqa kay pacha kaqllan. Waqaychasqayki ñak'ariykunawan paykunata muchuchiy, wawankunatapas, nietonkunatapas muchuchillaytaq. Ñoqataq ichaqa chanin kaspay uyaykita qhawasaq, rikch'arispaymi qanta rikuspay maytapuni kusikusaq. |
|
Señor Diosníy, munakuykin, kallpachaqniymi kanki. Señor Diosqa hatun Qaqaymi, pakaykuwaqniymi, qespichiwaqniymi, Diosniyqa pakakunay Qaqan, payqa escudo hina hark'aykuwaqniymi, atiyniyoq qespichiwaqniymi, ancha hatun pakakunaymi. Señor Diosqa yupaychanapaq hinapunin, waqyakuqtiymi awqaykunamanta qespichiwan. Wañuy manchapakuykunan ñit'iykuwarqan, chinkaymi lloqlla hina p'ampaykuwarqan. Wañuymi sinchita mayt'uykuwarqan, wañuymi toqllanwan maskhawarqan. Llaki-phutiyniypin Señor Diosta waqyakurqani, yanapaykuwananpaqmi Diosniyta waqyakurqani, ch'uya wasinmantan uyarimuwarqan, qaparisqaytan uyarimuwarqan. Señor Diosmi phiñakurqan, chaymi kay pachaqa chhaphchikurqan khatatatarqan, chaymi orqokunaqa teqsinkama kuyurirqan chukchurqan. Senqanmantan q'osñi lloqsimurqan, siminmantan ruphakuq nina qallumurqan, rawrashaq k'illimsapas phawamurqan. Hanaq pachata kicharqospanmi uraykamurqan, chakinmanmi yanay-yana phuyu phuyuykamurqan. Huk querubinpi sillaykukuspan phalamurqan, wayra patapin phawaylla phawarqan. Muyuykuqnin tutayaqwanmi pakachikurqan, para yana phuyuwanmi p'istuchikurqan. Ñawpaqenpi lliphllikishaq k'anchaymanta lloqsimuspan, yana phuyu sonqonta pasaspan, lliphllikipas chikchipas chayamurqan. Señor Diosmi hanaq pachamanta q'aqyaqemurqan, Ancha Hatun Diospa kunkanmi uyarikurqan, chikchiwan nina sansawan hinaraq. Wach'inankunatan wach'imurqan, awqankunan ch'eqerirqan, manchay lliphllikiyninwanmi ch'usaqyachirqan. Señor Diosníy, phiñariqtiykin sinchitapuni q'aqchaykuqtiykin, lamar-qochaq ukhunraq rikhurimurqan, kay pachaq teqsinraq rikhurimurqan. Diosqa altomantan hap'iykamuwarqan, manchay ukhu unumantan horqomuwarqan. Atiyniyoq awqaymantan qespichiwarqan, cheqnikuqniykunamantan kacharichiwarqan, paykunaqa ñoqamanta sinchi kallpayoqmi karqanku. Llakiq qatisqan kashaqtiymi phawaykamuwarqanku, Señor Diosmi ichaqa hark'aykuwarqan. Sinchi sasa kawsaymantan horqomuwarqan, munakuwaspanmi qespichiwarqan. Señor Diosqa chanin kasqayman hinan qhawariwarqan, ch'uya kawsasqayman hinan saminchawarqan. Señor Diospa ñanninpin purirqani, manan Diosniymanta t'aqakurqanichu huchallikunaypaq. Kamachikuy siminkunatan yuyallanipuni, unanchay siminkunatapas kasullanipunin. Ñawpaqenpiqa pay sonqollapunin karqani, huchallikuymantaqa t'aqakurqanin. Chaymi Señor Diosqa chanin kasqayman hina qhawariwarqan, ch'uya kawsasqayman hinan saminchawarqan. Señor Diosníy, hunt'aqpaqqa hunt'aqllataqmi kanki, chanin runapaqqa chaninllataqmi kanki. Ch'uyapaqqa ch'uyallataqmi kanki, millay kawsaqpaqqa yuyaysapan kanki. Qanmi huch'uyyaykukuqta qespichinki, uma hoqariqtataq k'umuykachinki. Señornilláy, qanmi k'anchaykuwanki, Diosnilláy, qanmi laqhayaqniyta k'anchapuwanki. Yanapayniykiwanmi llat'anaqkunaman phawaykuni, kallpaykiwanmi llaqta perqaman seqani. Diospa ñanninqa chaninpunin, Señorpa siminqa cheqaqpunin, payqa escudo hinan pakaykukuqninkunapaq. Señorllapunin Diosqa, Diosnillanchispunin pakakuna hatun Qaqaqa. Diosmi kallpachawaqniyqa, paymi ñanniyta allichan, paymi tarukata hina phawachiwan, paymi orqokunapi allinta sayachiwan, paymi awqa-tinkuypaq yachachiwan, chaymi bronce p'eqtata chutani. Qanmi atipana escudoykita qowanki, paña makiykiwanmi hap'iykuwanki, llamp'u sonqo-kayniykin hatunchawan. Allin ñannintan purichiwanki, manan chakiypas llusk'anchu. Awqaykunata qatipaspan tariparqani, paykunata wañuchispayñan kutimpurqani. Paykunatan saqtarqani, ñawpaqeymanmi kumpakamurqanku, manañan sayarimunkuchu. Qanmi awqa-tinkuypaq kallpachawarqanki, churanakuwaqniykunatan k'umuykachimuwarqanki. Awqaykunatan qayllaymanta qatirirqanki, cheqnikuwaqniykunatan ñut'urqanki. Yanapaykuqtan waqyakurqanku, manataqmi pipas qespichiqninku karqanchu, Señor Diosmanmi waqyakurqanku, manataqmi uyarimurqanchu. Wayraq phukusqan ñut'u hallp'ata hinan paykunata ñut'urqani, callepi t'uruta hinan paykunata sarurparirqani. Ch'aqwa sayarichiq llaqtamantan qespichiwarqanki, suyukunapin umallita churawarqanki, mana reqsisqay llaqtan serviwan. Uyariwaspanku hinan ñoqata kasuwarqanku, wak llaqtayoq runakunan qayllaypi huch'uyyaykukurqanku. Paykunan pisi kallpayapurqanku, pakakunankumantan khatatataspa lloqsimurqanku. ¡Señor Diosqa kawsachun! ¡Saminchasqa kachun hatun Qaqayqa! ¡Hatunchasqa kachun qespichiwaqniy Diosqa! Diosmi ñoqamanta ayni-kutichiqqa, llaqtakunatapas k'umuykachimuwaqniyqa, awqaykunamanta qespichiwaqniyqa. Señor Diosníy, contraypi hatarimuqkunatan atipachiwarqanki, maqanakuylla munaq runakunamantan qespichiwarqanki. Chayraykun Señor Diosníy, suyukuna ukhupi yupaychasqayki, sutiykita hatunchaspan takisaq. Qanmi churasqayki reyta anchatapuni atipachinki, hawisqayki reytan munakushallankipuni, Davidtawan miraynintawanmi wiñaypaq khuyakunki. |
|
Diospa qhapaq-atiyninmantan hanaq pachaqa sut'ita willakun, kamasqanmantan hanaq pachaqa sut'inchan. Huk p'unchaymi hukkaq p'unchayman willan, huk tutapas hukkaq tutaman yachachin. Rimayña mana kanchu chaypas, ima simiña mana uyarikunchu chaypas, kunkankuqa pachantinmanmi chayan, teqsimuyuntinmanmi aypan. Chaypin Diosqa intipaq tiyanata ruwapurqan, intitaq chayllaraq casarakuq novio hina tiyananmanta lloqsimun, llallinakuypi phawaq hinataq kusisqa ñanninta purin. Huknin ladomantan intiqa lloqsimun, muyuspataq hukkaq ladoman chayan, manataq imapas ruphayninmantaqa pakakunmanchu. Señor Diospa yachachikuyninqa chaninpunin, sonqotan llanllachin. Señor Diospa unanchasqa siminqa mana kuyuqmi, mana yachaqtan yachayniyoqman tukuchin. Señor Diospa churasqan simikunaqa chaninpunin, sonqotan kusichin. Señor Diospa kamachikuyninqa sut'ipunin, ñawitan kicharin. Señor Diosta manchakuyqa ch'uyan, wiñaypaqmi sayan. Señor Diospa chaninchayninkunaqa cheqaqmi, llapallanmi chaninkama, qorimantapas aswan munanan, ch'uyanchasqa askha qorimantapas ancha munanan, lachiwanamanta sut'umuq mielmantapas aswan misk'in. Ñoqa kamachiykitaqa chaykunan anyaykuwan, kamachikuyniykikunata kasuqqa allin premiotan chaskin. Manan pipas pantasqankunataqa reparakuyta atinchu. ¡Señor Diosníy, mana reparaspa huchallikusqayta pampachaykuway! Kamachiykiq hatunchakuspa huchallikunaymanta hark'aykuway, ama chay huchakuna atipawachunchu. Chaypachan mana huchachana kasaq, hatun huchallikuytaqa manan ruwasaqchu. Señor Diosníy, hatun Qaqaymi, qespichiqniymi kanki, simi rimarisqaykunapas yuyaykusqaykunapas sonqoykipaq hinapuni kachun. |
|
Señor Diosniyku, llaki-phuti p'unchaykunapi reyta uyariykuy, Jacobpa Diosnin, payta hark'aykuy. Yupaychana wasiykimantapacha yanapaykuy, Sión orqomantapacha kallpachaykuy. Llapa ofrendanmanta yuyarikuy, ruphachisqa sacrificiontapas sumaqta qhawariy. Imapas munasqanta qoykuy, tukuy yuyaykusqantapas hunt'ay. Chaymi ñoqaykuqa reypa llallisqanmanta kusikusaqku, qan Diosniykuq sutiykipitaq banderata hoqarisaqku. Señor Diosniyku, lliw mañakusqanta qoykuy. Kunanqa yachanin, Señor Diosqa akllasqan reywan atipachinanta, atiyninwan anchata llallichispa ch'uya hanaq pachanmanta payman kutichimunanta. Wakinmi carretakunaman k'askakunku, wakintaq caballokunaman hap'ipakunku, ñoqaykun ichaqa Diosniyku Señor Diosman hap'ipakuyku. Paykunaqa misk'akuspan urmapunku, ñoqaykun ichaqa mana urmaspa sayashayku. Señor Diosniyku, maqanakuypi reywan atipachiy. Waqyakamuqtiyku uyarimuwayku. |
|
Señor Diosniyku, reymi kusikushan payta kallpachasqaykimanta, anchatan kusikushan paywan llallichisqaykimanta. Sonqonpa munasqantan qan qorqanki, mañakusqankunatan qan haywarirqanki. Ancha allin saminchakunawanmi chaskiykuq lloqsimurqanki, umanmanmi qori coronata churaykurqanki. Kawsay mañakusqasuykitan qorqanki, unaypaq mana tukukuq kawsayta. Llallichisqaykiwanmi mentasqallaña kashan, reytan qollanata hina hatunchaykurqanki. Arí, wiñaypaqmi payta saminchanki, qayllaykipi kaspanmi maytapuni qanwan kusikun. Reyqa Señor Diosmanmi hap'ipakun, manan hayk'aqpas urmanqachu. Ancha Hatun Diospa wiñaypaq munakusqanrayku. Lloq'e makinqa llapa awqankunatan hap'irqonqa, paña makintaq cheqnikuqninkunata hap'irqonqa. Rikhurimuspanmi paykunata sansashaq horno hina ruphaykunqa. Señor Diosqa k'arakta phiñakuspanmi paykunata ruphaykuq ninawan ruphachinqa. Wawankunatan kay pachamanta chinkachipunqa, miraynintapas runakuna ukhumantan ch'usaqyachipunqa. Paytaña k'iriyta munanqaku chaypas, contrantaña mana allinkunata yuyaykunqaku chaypas, manan imanaytapas atinqakuchu. Reymi paykunata qatirinqa, wach'inanwanmi paykunata kamaykunqa. ¡Señor Diosniyku, atiyniykimantan hatunchaykiku! ¡Kallpaykimanta takispaykun yupaychaykiku! |
|
Diosníy, Diosníy, ¿imanaqtinmi saqerpariwanki? ¿Imanaqtinmi qespichiwanaykitaqa karunchakuwanki? ¿Imanaqtinmi khuyay qaparimusqayta mana uyariwankichu? Diosníy, p'unchaymi waqyakamuyki, manataq uyariwankichu, tutan waqyakamuyki, manataq samarisqay kanchu. Chaypas qanmi ch'uya-kaypi kamachikushanki, qantan Israel runakunaqa yupaychashasunki. Qanpin tayta-mamaykuqa hap'ipakurqanku, qanpin suyakurqanku, qantaq paykunata qespichirqanki. Qanmanmi waqyakamurqasunkiku, qantaq qespichirqanki, qanpin hap'ipakurqanku, manataq p'enqachirqankichu. Ñoqan ichaqa kurulla kani, manan runachu, runakunaq asipayanan, llaqtaq pisichanan. Lliw rikuwaqniykunan asipayawanku, q'esupayaspan umankuta maywipayawanku: Kayqa Señor Diosmanmi hap'ipaykukurqan, Señor Diosyá payta qespichichun, paytataq munakunpuni chayqa, qespichichunyá, nispa. Chaypas, qanmi mamaymanta paqarichimuwarqanki, mamaypa arphinpin samaykachiwarqanki. Paqarimuqtiy hinan qanman hap'iykachiwarqanku, wiksamantapachañan qanqa Diosniy kanki. Ama karunchakuwaychu, llaki-phutiyñan qayllaykamuwan, manan pipas yanapaykuwaqniy kanchu. Awqaykunan askha torokuna hina muyuykuwanku, Basán phiña torokuna hinan ch'unkukamuwanku. Qaparispa llik'irqariq leonkuna hinan siminkuwan qhansaykuwanku. Hich'asqa unu hinan kani, llapa tulluykunan q'ewirqarikun. Unuyasqa wira hinan sonqoyqa ukhuypi kashan. Kallpayqa k'arpa hinan karqapun, qalluypas simi ukhuypin k'askarqapun, aya p'ampanakaman chinkaykachiwanki. Alqokunan muyuykuwanku, askha millay runakunan ch'unkukamuwanku, makiykunata chakiykunata t'oqowaspanku. Llapa tulluykunatan yupayman, chaykamataq paykunaqa millapakuspa mana kacharispa qhawawanku. P'achaytan rakinakunku, p'achaypaqmi sorteanku. Señor Diosníy, ¡ama karunchakuwaychu! Kallpachaqniy Diosníy, ¡yanapaykuwanaykipaq usqhaykamuy! Espadaq wañuchiwananmanta qespichiway, chay alqokunaq atiyninmanta horqoway. Chay leonkunaq siminmanta qespichiway, chay salqa torokunaq waqrawananmanta kacharichiway. ¡Qanmi kunan uyarimuwankiña! Wawqeykunamanmi qanmanta willasaq, huñukuyninkupin yupaychasqayki. Señor Diosta manchakuqkuna, ¡payta yupaychaychis! Jacobpa llapa mirayninkuna, ¡payta hatunchaychis! Israelpa llapa ayllunkuna, ¡payta manchakuychis! Payqa manan wakchakunaq muchusqanta pisicharqanpaschu qhawarparirqanpaschu, manallataqmi paykunamantaqa pakakunpaschu, aswanpas payta waqyarikuqtinkuqa uyarirqanmi. Qantan hatun huñunakuypi yupaychasqayki, manchakuqniykikunaq qayllanpin prometekusqayta hunt'apusqayki. K'umuykachisqakunan saksaykunankukama mikhunqaku, Señor Diosman llapa hamuqkunan yupaychanqaku. Wiñaypaq allin sonqollayoqpuni kawsachunku. Llapa suyukunan yuyarispa Señor Diosman kutipunqaku, teqsimuyuntin runakunan ñawpaqenpi qonqorikunqaku. Señor Diosmi kamachikuq reyqa, paymi suyukunata kamachin. Arí, llapa anchaykachaqkunan payman k'umuykukunqaku, llapa wañukapuqkunan payman k'umuykukunqaku, paykunaqa hallp'aman tukuq runan kanku. Qhepa miraykunan Señor Diosta yupaychanqaku, paymantan qhepa wiñayman willanqaku, qhepa naceqkunamanmi chaninchaynintapas ruwasqankunatapas willanqaku. |
|
Señor Diosmi michikuwaqniyqa, manan imapas pisiwanchu. Llullu q'achu-q'achupin samachikuwan, suchuq unu qayllamanmi pusakuwan. Wakmantan kallpachawan, chanin ñanninkunatan pusakuwan, sutin yupaychasqa kananpaq. Manchakuy wañuy llanthu wayq'onta purispaypas, manan ima mana allintapas manchakunichu ñoqawan qan kashasqaykirayku, tawnaykin hark'aykuwan, varaykin waqaychawan. Awqaykunaq rikushasqanmi ñawpaqeypi mikhunata churapuwanki, umaytan aceitewan hawiykuwanki, vasoypas phoqchirishanmi. Arí, tukuy kawsasqay p'unchaykunapin sumaqllatapuni rikuwanki, munakushallawankipunin, Diosníy, wasiykipin wiñaypaq tiyakusaq. |
|
Señor Diospan teqsimuyuntin hallp'aqa, tukuy chayta hunt'aykuqkunapas, tukuy chaypi tiyaqkunapas. Paymi kay pachata qochakuna patapi teqsicharqan, paymi mayukuna patapi takyachirqan. ¿Pitaq Señor Diospa orqonman wichanqa? ¿Pitaq ch'uya wasinpi kashanqa? Ch'uya makiyoqmi, ch'uya sonqoyoqmi, idolokunata mana yupaychaqmi, manallataq llullakuspapas juraqmi. Paytan Señor Diosqa saminchanqa, qespichiq Diosninqa chaninchanqa. Chay hinan Señor Diosta serviqkunaqa, Jacobpa Diosninpa uyanta rikuytapuni munaqkunaqa. ¡Kicharparikuychis, punkukuna! ¡Kicharayashaychis, ñawpa punkukuna! Qhapaq-atiyniyoq reymi haykunqa. ¿Pitaq kay qhapaq-atiyniyoq reyqa? ¡Kallpayoq atiyniyoq Señor Diosmi! ¡Awqa-tinkuypi kallpasapa Señor Diosmi! ¡Kicharparikuychis, punkukuna! ¡Kicharayashaychis, ñawpa punkukuna! Qhapaq-atiyniyoq reymi haykunqa. ¿Pitaq kay qhapaq-atiyniyoq reyqa? ¡Tukuy-atiyniyoq Señor Diosmi! ¡Payqa qhapaq-atiyniyoq reymi! |
|
Señor Diosníy, qanmantan mañakamuyki, qanmanmi hap'ipakamuyki, ama p'enqachisqa kanayta munaychu, ama awqaykunaqa kusipayawachunkuchu. Hayk'an qanman hap'ipaykukuqkunaqa manapunin p'enqachisqachu kanqa, yanqa-nisqa qanta wasanchaqkunan ichaqa p'enqachisqapuni kanqa. Señor Diosníy, ñanniykikunata rikuchiway, purinaykikunatapas yachachiway. Qan sonqota kawsachikuway yachaykachiway, qanqa Diosniymi Qespichiqniymi kanki, qantaqa p'unchay-ch'isiyaqmi suyakuyki. Señor Diosníy, yuyarillaypuni llakipayakuq kasqaykitapas, tukuy tiempo munakuq kasqaykitapas, qanqa ahinapunin karqanki. Ichaqa amaña wayna kasqay huchaykunatapas pantasqaykunatapas yuyariychu. Señor Diosníy, yuyarikuway ancha khuyakuq kaspayki, ancha hatun munakuq kaspayki. Allinpunin chaninpunin Señor Diosqa, chaymi payqa huchallikuqkunaman allin kawsayta yachachin. K'umuykukuqkunatan allin ñanninta pusan, paykunamanmi chanin kawsayta yachachin. Señor Diosqa munakuq kaspapunin hunt'aq kaspapunin, rimanakusqankupi kamachikuykuna hunt'aqkunata pusan. Señor Diosníy, hatunllañan huchallikusqayqa, pampachaykuway sutiyki yupaychasqa kananpaq. Señor Diosqa payta manchakuq runamanmi may ñannintachus purinanta rikuchin. Payqa allillanpunin kanqa, miraynintaq suyuta hap'ikapunqa. Señor Diosqa pay manchakuqkunawanmi sonqota tupachin, paykunamanmi rimanakusqanta reqsichin. Señor Diostaqa qhawashallanipunin, paymi toqllamanta qespichiwan. Qhawarimuway, khuyapayaykuway, sapallaymi khuyay llakisqa kashani. Sonqoytan astawanpuni llaki ñit'iykushawan, llaki-phutiyniykunamanta horqoykuway. Llakikusqaytawan muchusqaytawan qhawariway, llapa huchaykunatapas pampachaykuway. Hayk'a awqayoqchus kasqayta qhawariway, sinchitapunin cheqnipakuwanku. ¡Hark'aykuway, qespichiway! Ama p'enqachisqa kanayta munaychu, qanllamanmi hap'ipakamuyki. Ch'uya ruwayniywan chanin kawsayniywan waqaychawachun, qanmanmi hap'ipakamuyki. ¡Diosnilláy, Israelta kacharichiy tukuy llaki-phutiyninkunamanta! |
|
Señor Diosníy, chaninchaykapuway, mana huchachanatapunin kawsani, qanmanmi qaqatapuni hap'ipakamuyki. Señor Diosníy, qhawariway, t'aqwiriway, yuyayniyta reqsiykuway, tukuy sonqoytapas qhawaykuway. Hatun munakuyniykiqa ñoqapin kashallanpuni, cheqaq kayniykipin purishallani. Manan ch'achu runawan tiyanichu, manan iskay uyakunawanpas huñunakunichu. Millaykunaq huñunakuynintan cheqnikuni, waqllisqakunawanqa manan tiyanichu. Señor Diosníy, huchamanta mayllisqaña makintinmi altarniykiman muyuykusaq, yupaychaykunata takin-takin, musphana ruwasqaykikunatapas willan-willan. Señor Diosníy, tiyasqayki wasitan munakuni, qhapaq-atiyniykiq kanan wasitan munakuni. Ama huchasapakunatawan kuskataqa wañuchiwaychu, ama runa wañuchiqkunata hinapas rikuwaychu. Chaykunaqa millaytakaman hap'ishanku, paña makinkupin lluk'iykusqakunata hap'ishanku. Kawsayniymi ichaqa ch'uyallaña kashan, kacharichiway khuyapayaykuway. Mana kuyuriqmi sayashani, huñunasqa runakuna qayllapin Señor Diosta saminchasaq. |
|
Señor Diosmi k'anchaykuwaqniypas qespichiwaqniypas, ¿pitaq manchachiwanman? Señor Diosmi hark'aykuwaqniyqa, ¿pitaq manchachiwanman? Mikhurqowanankupaq phawaykuwaspankun, millay awqaykunaqa ñoqa contra sayariqkunaqa misk'akuspa urmaykunqaku. Ejercitopas muyuykuwachun, manan sonqoyqa mancharikunqachu, soldadokunapas phawaykamuwachun, manan kuyurisaqchu. Kayllatan Señor Diosmanta mañakurqani, kayllatan munani: tukuy kawsasqay p'unchaykunapi Señor Diospa wasinpi kayta, sumaq-kayninta qhawanaypaq, yupaychana wasinpi kusisqallaña qhawanaypaq. Sasa p'unchaykuna chayamuqtinqa Señor Diosmi wasinpi pakaykuwanqa, karpanpi llanthuykuwanqa, qaqa patamanmi sayaykachiwanqa. Hinaqtinmi muyuykuwaqniy awqaykunata llallisaq, sacrificiokunatan wasinpi kusisqa takispa haywasaq, Señor Diosmanmi takisaq paytan yupaychasaq. Señor Diosníy, qanmanmi waqyakamuyki. Uyariykuway, khuyapayaykuway, kutichimuway. Sonqoymi niwan: Señor Diosta yupaychay, nispa. Chaymi ñoqaqa yupaychaq hamuyki. ¡Ama pakakuwaychu! Ama k'arakta phiñakuspa kamachiykita qatiriwaychu. ¡Qanllan yanapaykuwaqniyqa kanki! Qespichiwaqniymi Diosniymi kanki, ama sapallayta saqerpariwaychu, ama wikch'urpariwaypaschu. Taytayña mamayña wikch'upuwanqa chaypas, qan Señor Diosmi uywakapuwanki. Señor Diosníy, awqaykunan qhawapayawanku, ñanniykita reqsichiway, allin ñanninta pusaway. Ama awqaykunaq munayninman hap'iykachiwaychu, llulla testigokunan contraypi sayarimunku, maqanallawankupaqñan qhawashawanku. Ichaqa allintan yachani: kay kawsay pachapin Señor Diospa sumaq sonqo-kayninta rikusaq. ¡Señor Diosman hap'ipaykukuy! ¡Kallpachakuy, ama pisipaychu! ¡Arí, Señor Diosman hap'ipaykukuy! |
|
¡Señor Diosníy, hatun Qaqaymi kanki, qanmanmi waqyakamuyki! Uyarimullawaypuni. Mana kutichimuwaqtiykiqa, Wañuy-pachaman uraykuqkuna hinan kayman. Yanapaykuwanaykipaq mañakamusqayta uyariykuway, ch'uya wasiykiman makiykunata mast'arimuqtiy. Ama millay runakunatawan kuskata aysawaychu, ama mana allin ruwaqkunatawan apawaychu. Hawa sonqonkupiqa manchay reqsikuqmi kanku, ukhu sonqonkupin ichaqa millayllaña kanku. Ruwasqankuman hina hasut'iy, millay ruwasqankuman hina ñak'arichiy. Ruwasqankuman hina muchuchiy, maychus chaskinankuman hina qoy. Señor Diospa llapa ruwasqankunata qhawarpariqtinkun, paykunata wañurqarichinqa, manañan sayarinqakuchu. ¡Saminchasqa Señor Diosqa kachun! Paymi mañakusqaykunata uyariykuwarqan. Señor Diosqa kallpasapa hark'aykuwaqniymi, paymanmi tukuy sonqo hap'ipaykukuni, hinan payqa yanapaykushawan. Chaymi sonqoyqa q'ochurikushan, tukuy sonqo takispataq payta yupaychashani. Señor Diosqa llaqtantan kallpachaykun, akllasqan reytapas hark'aykunmi qespichinmi. Señor Diosníy, llaqtaykita qespichiy, wawaykikunata saminchay. Paykunata michiy, wiñaypaq marq'arikuy. |
|
Señor Diosta yupaychaychis, hanaq pachapi kaqkuna, Señor Diosta qhapaqchaychis hatunchaychis, Señor Diospa qhapaq sutinta yupaychaychis, Señor Diosta ch'uya wasinpi qonqor-chaki yupaychaychis. Señor Diospa kunkanmi lamar-qocha patapi qaparin, qhapaq-atiyniyoq Diosmi kunununuchin. Señor Diosmi manchana lamar-qocha patapi kashan. Señor Diospa kunkanqa kallpasapapunin, Señor Diospa kunkanqa hatunpunin. Señor Diospa kunkanqa cedro sach'akunatan chaqorqarin, Señor Diosqa Líbano cedro sach'akunatan p'akirqarin. Líbano orqokunatan torillota hina p'itaykachachin, Hermón orqotapas salqa waka uñata hinan t'iwkaykachachin. Señor Diospa kunkanmi lliphllikispa ninata rawrarichin. Señor Diospa kunkanmi ch'inneq pampata khatatatachin, Señor Diosmi Cades ch'inneqta chhaphchichin. Señor Diospa kunkanmi encina sach'akunata chhaphchirparin, Señor Diospa kunkanmi sach'akunata q'alanarqarin. Wasinpiqa llapallanmi: ¡Gloria! nispa, qaparinku. Señor Diosmi ati-musphay parata kamachin, Señor Diosmi wiñaypaq rey tiyashan. Señor Diosmi llaqtanta kallpachanqa. Señor Diosmi llaqtanta thak kawsaywan saminchanqa. |
|
Señor Diosníy, sasachaypi kashaqtiymi horqowarqanki, manan munarqankichu awqaykunaq asipayawananta, chaymi hatunchasqayki. Diosnilláy Señor Dios, yanapaytan mañakurqayki, hinan qhaliyachiwarqanki. Señor Diosníy, qanmi Wañuy-pachamanta horqomuwarqanki, wañuy patapiña kashaqtiymi kawsachiwarqanki. Señor Diosta munakuqkuna, ¡payman takikunata takiychis! ¡Ch'uya sutinta yupaychaychis! K'arak phiñakuyninqa huk ratollapaqmi, khuyapayakuyninmi ichaqa wiñaypaq. Tutantinchus waqasunchis chayqa, tutamantaqa kusisqan illarisunchis. Allin kaspaymi nirqani: Manan hayk'aqpas misk'akusaqchu, nispa. Señor Diosníy, qanmi khuyapayawaspayki mana kuyuriq orqota hina sayachiwarqanki. Ñoqata mana qhawariwaqtiykitaq mancharikurqani. Señor Diosníy, qantan waqyakamurqayki, qantan valekamurqayki. Wañukapuqtiyri, ¿imatataq tarinki? Aya p'ampanaman wantuwaqtinkuri, ¿imatataq tarinki? ¡Manan p'ampasqaqa yupaychasunkimanchu, manan hunt'aq kasqaykitapas willakunmanchu! Señor Diosníy, ¡uyariykuway! ¡Khuyapayaykuway! ¡Yanapaykuway! Waqasqaytan tusuyman tukuchirqanki, qhasqa p'achaytan horqowarqanki, anchatapunin kusichiwarqanki. Chaymi Diosnilláy Señor Dios, mana upallakuymanchu, yupaychaykunatan takipusqayki, wiñay-wiñaymi yupaychasqayki. |
|
Señor Diosníy, qanmanmi hap'ipakamuyki, ama hayk'aqpas p'enqachisqa kanayta munaychu. Qanqa chanin Diosmi kanki, qespichiway. ¡Uyariykamuway! ¡Qespichillawayña! Pakaykuwaqniy Qaqay kay, Qespichiwaqniy pukaray kay. Qanmi Qaqaypas pakakunaypas kanki, pusaway waqaychaykuway, sutiyki yupaychasqa kananpaq. Ñoqapaq churasqanku toqllamanta horqoway, qanmi pakaykuwaqniyqa kanki. Qanmanmi espirituyta hap'iykachimuyki, Señor Diosníy, qanmi kacharichiwanki, hunt'aq Diosmi kanki. Ñoqaqa qanllamanpunin hap'ipakamuyki, yanqa ídolo yupaychaykunatan ichaqa cheqnikuni. Anchatapunin munakuwanki, chaymi q'ochukuspa kusikusaq. Qanmi muchusqaykunata rikurqanki, llakikusqaykunatapas yacharqanki. Manan awqaman hap'iykachiwarqankichu, sinchi sasa kawsaymantan kacharichimuwarqanki. Señor Diosníy, khuyapayaway, llaki-phutiypin rikukuni, llakikuymi ñawiytapas sonqoytapas llapallanta naq'echishawan. Kawsayniyqa nanaywanmi thantakapushan, wataykunapas llakikuywanmi chinkaripushan, waqasqaywanmi kallpay pisiyapushan, tulluykunan mullphayapushan. Ñoqaqa kani awqaykunaq p'enqachinanmi, runamasiykunaqpas manchapakunanmi, reqsiwaqniykunaqpas mancharikunanmi. Hawapi rikuwaqniykunapas ayqerikuwankun. Wañusqata hinan llapalla qonqapuwanku, p'akisqa p'uyñu hinan kapuni. Askhaq chhiwchillapi rimasqantan uyarini, ¡hinantinpin manchakuy muyuykuwan! Huk-nisqallan contraypi rimanakunku, wañuchiwanankupaqtaq yuyaykunku. Señor Diosníy, ñoqaqa qanmanmi hap'ipaykukuyki. Niykin: ¡Qanmi Diosniyqa kanki! nispa. Qanpa makiykipin kawsayniyqa kashan, awqaykunamanta, qatiykachawaqniykunamanta qespichiway. Munakuq sonqoykiwan kamachiykita qhawarimuway, khuyakuwaspayki qespichiway. Señor Diosníy, waqyakamuykin, ama p'enqachisqa kanayta munaychu. Millay runakunataqa p'enqachiy, Wañuy-pachaman ch'inlla uraykuchunku. Llullakunaqa upallachunku, chanin runa contran anchaykachaspa pisichaspa k'arakta rimanku. ¡May hatunmi yupaychaqniykikunapaq waqaychasqayki munakuq sonqo-kayniykiqa! ¡May hatunmi hap'ipakuqniykikunapaq runakunaq rikushasqan ruwasqaykiqa! Hark'aykusqaykiwanmi runaq millay yuyaykusqankunamanta paykunata qespichinki, pakaykusqaykiwanmi awqankuq k'amikuyninmanta paykunata waqaychanki. Saminchasqa Señor Diosqa kachun, allin perqasqa llaqta muyuykusqa hina kashaqtiymi, munakuwaspa musphanakunata ruwarqan. Llakipakusqaypin nirqani: Qayllaykimantan wikch'usqaña kapuni, nispa. Ichaqa yanapayta mañakamuqtiymi qanqa waqyakamusqayta uyarimuwarqanki. Señor Diosta munakuychis, llapa paypi sonqollikuqkuna, Señor Diosqa llapa paypaq hunt'aqkunatan waqaychan, uma hoqariqkunatataq sinchita muchuchin. Señor Diosman llapa hap'ipaykukuqkuna, kallpachakuychis, sonqoykichispas kawsarichun. |
|
Kusisamiyoqmi huchallikusqan pampachasqa runaqa, kusisamiyoqmi huchanta pichasqa runaqa. Kusisamiyoqmi Señor Diospa mana huchachasqan runaqa, kusisamiyoqmi mana q'otuq runaqa. Huchayta mana willaykukushaqtiyqa, p'unchay-ch'isiyaq anchisqaypin cuerpoy qawiyaykurqan. Tutantin p'unchaynintinmi makiyki muchuchiwarqan. Ruphay mitapi naq'esqa t'ika hinan llanllariyniypas t'awiykusharqan. Huchaytan willakurqayki, manan huchallikusqayta pakaykurqanichu. Nirqanin: Señor Diosmanmi mana kasukusqaykunata willakusaq, nispa. Qanmi huchallikusqaytapas pampachawarqanki, qanmi huchaytapas pichawarqanki. Chaymi, hucha reparay p'unchaykunapi qan sonqokunaqa qanmanta mañakunqaku, askha unuña wasapanqa chaypas paykunakamaqa manapunin aypanqachu. Qanmi pakakunayqa kanki, llakipakuymantan waqaychawanki, llalliy takikunawanmi muyuykuwanki. Señor Diosmi nin: Qantan qhawashayki. Ñoqan yachachisqayki, ñoqan yuyaychasqayki, ñoqan maynin purinayki ñanta yachachisqayki. Ama mana yuyayniyoqqa kaychu, ama caballo hinapas mula hinapas kaychu, t'ikti-kaynintaqa waskhawanmi frenopiwanmi sayachina, mana chayqa, manan qayllaykamusunkimanchu, nispa. Imaymanatan millay runakunaqa muchunku, Señor Diosmi ichaqa payman k'askaykukuqkunata munakuspa waqaychashallanpuni. Chanin runakuna, Señor Dioswan kusikuychis q'ochukuychis. Chanin sonqoyoqkuna, kusisqa takiychis. |
|
Chanin runakuna, Señor Diosta hatunchaychis, allin runakunaq yupaychayninqa ancha sumaqpunin. Señor Diosman arpawan graciasta qoychis, tawtinkuwan takipuychis, sumaqtapuni t'iphsispa mosoq takita takipuychis, kusikuymanta qapariychis. Señor Diospa siminqa cheqaqmi, tukuy ruwasqanpas hunt'aq kasqantan rikuchin. Payqa chaninchaytan kuskachaytan munakun, Señor Diospa munakuyninqa teqsimuyuntintan hunt'aykun. Señor Diosqa rimarispallan hanaq pachata rikhurichirqan, chaypi tukuy imaymanatapas simillanwanmi rikhurichirqan. Paymi lamar-qocha unuta monton-montonta hina huñuykun, paymi chinkaykuq ukhu unukunata waqaychaykun. ¡Teqsimuyuntin runa, Señor Diosta manchakuychis! ¡Hinantin pachapi tiyaqkuna, payta yupaychaychis! Paymi rimarirqan, hinan tukuypas kamasqa karqan, paymi kamachirqan, hinan tukuypas takyasqa karqan. Señor Diosqa suyukunaq yuyaykusqantan qolluchin, llaqtakunaq yuyaykusqankunatan waqllichin. Señor Diospa yuyaykusqankunan ichaqa wiñay-wiñaypaq kashallanqapuni, sonqonpi yuyaykusqankunan sayashallanqapuni. Kusisamiyoqmi Señor Diosniyoq suyuqa, kaqnin kananpaq akllakusqan llaqtaqa. Señor Diosqa hanaq pachamanta qhawamuspan llapa runata rikumun, tiyananmantapachan kay pachantinpi tiyaqkunata qhawamun. Paymi sapankaq sonqonta ruwan, paymi lliw ruwasqankuta qhawashan. Manan mayqen reytapas askhallaña soldadonchu qespichin, manan kallpasapatapas allin kallpanchu qespichin. Yanqan caballoqa qespikunapaqqa, kallpasapaña kashan chaypas, manan pitapas qespichiyta atinchu. Señor Diosmi ichaqa manchakuqninkunatapas, munakuyninta suyakuqkunatapas qhawashallanpuni, wañunamanta paykunata qespichinanpaq, yarqay p'unchaykunapipas kawsachinanpaq. Ñoqanchisqa Señor Diostan suyakunchis, paymi yanapaykuwaqninchispas hark'aykuwaqninchispas. Chaymi sonqonchisqa Señor Dioswan kusikun, tukuy sonqonchiswanmi ch'uya sutinman hap'ipaykukunchis. Señor Diosniyku, imaynan qanta suyakuykiku hinayá, munakuyniykita mast'arimuwayku. |
|
Señor Diostaqa tukuy tiempon saminchallasaqpuni, simiyqa paytan yupaychashallanqapuni. Ñoqaqa Señor Dioswanmi anchata kusikuni, ¡sarunchasqakuna, chayta uyarispa kusikuychis! Señor Diosta kuskalla qhapaqchaspa yupaychasun, sutintapas kuskalla hatunchasun. Señor Diosmanmi waqyakurqani, paytaq kutichimuwarqan, lliw manchakusqaymantan librawarqan. Payta qhawaqkunaqa kusisqallañan kapurqanku, manan hayk'aqpas p'enqachisqachu kanqaku. Ñoqa wakchan waqyakurqani, Señor Diostaq uyariykuwarqan, lliw llaki-phutiymantan qespichiwarqan. Señor Diospa angelninqa, Señor Diosta manchakuqkunatan muyuykunpas qespichinpas. Reqsiykuychis, hinaspa rikuychis may sumaqchus Señor Diosqa kashasqanta. ¡Kusisamiyoqmi payman hap'ipaykukuq runaqa! Señor Diosta manchakuychis, payman sonqollikuqkuna, payta manchakuqkunapaqqa manan imapas pisinchu. Leonkunapas pisichikuspan yarqachikunku, Señor Diosta kasukuqkunapaqmi ichaqa allin kaqkuna mana pisinchu. Hamuychis, wawaykuna, maki uyariwaychis, Señor Dios manchakuytan yachachisqaykichis. ¿Unaytachu kawsayta munanki? ¿Kusisqachu kawsayta munanki? Ama millayta rimaychu, ama llullakuychu. Mana allinmanta karunchakuy, allinkaqtataq ruway, runa-masiykikunawan thak-kaypi kawsay, chay hinallatapuni kawsakushay. Señor Diosqa chanin runakunatan qhawashan, waqyakusqankutapas makillan uyarishan. Señor Diosqa millay ruwaqkunatan mana qhawarinchu, sutinkutan kay pachamanta chinkachinqa. Señor Diosqa chaninkunaq waqyakusqantan uyarin, tukuy llaki-phutiyninkumantan horqon. Señor Diosqa llakisqa sonqoyoqkunaq qayllanpin kashan, payqa llakiq ñit'isqan sonqoyoqkunatan qespichin. Askhan chanin runaq llakikuyninqa, chaypas Señor Diosmi tukuy chaykunamanta qespichin. Paymi llapa tullunkunata waqaychan, manataqmi huk tullullanpas p'akikunqachu. Millay runataqa millay-kaynillantaqmi wañuchinqa, chanin runata cheqnikuqkunapas muchuchisqan kanqaku. Señor Diosmi ichaqa kamachinkunata qespichin, manataqmi payman hap'ipaykukuqkunaqa muchuchisqachu kanqaku. |
|
Señor Diosníy, churanakuwaqniykuna contra sayariy, maqawaqniykunata maqay. Escudoykita hap'iy, yanapaykuwanaykipaq sayariy. Chanqana lanzaykita hap'iy, qatiykachawaqniykunawan churanakuy. Niway: ¡Qespichiqniykin kani! nispa. Wañuchiwayta munaqkunaqa p'enqasqapuni ayqechunku, mana allinniypaq yuyaykuqkunaqa p'enqasqapuni kutirichunku. ¡Wayraq apasqan ñut'u paja hina kachunku, Señor Diospa angelnin paykunata qatirichun! ¡Ñanninkuqa tutayaqtaq llusk'ataq kachun, Señor Diospa angelnin paykunata qatiykachachun! Yanqapunin ñoqapaq pakaylla toqllata churarqanku, yanqapunin urmaykunaypaq t'oqota hasp'irqanku. Qonqaylla paykunata wañuray hap'ichun, pakasqanku toqllallapitaq hap'ichikuchunku, urmaspataq hukpaqkama chinkaykuchunku. Chaypachan Señor Diospa ruwasqanwan kusikusaq, qespichiwasqanraykun q'ochukusaq. Tukuy sonqon rimarisaq: Señor Diosníy, ¿pitaq qan hinari? Qanmi pisi kallpayoqkunata aswan kallpayoqkunamanta qespichinki, wakchakunatapas llat'anaqninkumanta kacharichinki, nispa. Millay mana chanin testigokunan sayarimunku, mana yachasqaytan tapupayawanku. Allinmantan mana allinwan kutichiwanku, chaymi anchatapuni sonqoyta nanachin. Chaypas paykuna onqoqtinkuqa paykunamantan llakipakurqani, qhasqa p'achawan churakuspan ayunarqani, sonqoypipas mañakushallarqanipunin. Amigoymanta hinan, wawqeymanta hinan, mamaymantapas waqashayman hinan llakisqa k'umu-k'umu purirqani. Urmaykuqtiymi ichaqa, kuskalla kusipayawarqanku, mana reparakushaqtiymi millay runakunaqa ñoqa contra huñukurqanku, mana samaykuspan runaq siminman churawarqanku. Wist'u runatapas asipayankuman hinan asipayawarqanku, millayta k'utupakuspan qhawawarqanku. Señor Diosníy, ¿hayk'aqkaman hinallata qhawanki? ¡Wañuchiwanankumanta qespichiway, kawsayniyta chay qaparishaq leonkunamanta qechuy! Chaymi askhallaña huñunasqa llaqtayki ukhupi “gracias” nisqayki, ancha askha runakuna ukhupin yupaychasqayki. Ama yanqa-qasi awqaykunaqa kusipayawachunkuchu, ama yanqa-qasi cheqnikuwaqniykunapas ch'illminakuchunchu. Manan paykunaqa sumaqtachu rimanku, aswanmi suyupi sumaq tiyaqkunamanta llullakuykunata paqarichinku. Contraypin hatuntaraq rimarimunku: ¡Yaw, ñoqaykuqa ruwasqaykitan rikurqayku! nispa. Señor Diosníy, qanpas chaytaqa rikullarqankitaqmi, ama upallakuychu, ama karunchakuwaychu. Señorníy, Diosníy, sayariy, amachaykuway, chaninchaykapuway. Diosnilláy Señor Dios, chaninchayniykiman hina chaninchaway, ama awqaykuna kusipayawachunkuchu. Ama sonqonkupi niwachunkuchu: ¡Chayqá, waleq chaytapunin munarqanchis! nispa, amallataq: ¡Oqoykunchisñan! nichunkupaschu. P'enqachisqa pukamanraq tukuchunku llakipi kasqaymanta kusipayawaqniykunaqa, sinchi p'enqachisqa kachunku qhawaykuwaqniykunaqa. Chaninchapuwasqaykita rikuyta munaqkuna ichaqa kusikuchunku q'ochukuchunku. Nillachunkupuni: ¡Hatunmi Señor Diosqa, kamachinpa allillan kanantan munan! nispa. Chaymi chaninchayniykita rimarisaq, p'unchay-ch'isiyaqmi yupaychasqayki. |
|
Millay runamanqa mana allin-kaymi sonqon ukhuman rimaykun. Manan payqa hayk'aqpas Diostaqa manchakunchu. Pay kikintan yupaychakun, mana chanin ruwasqantaqa manan reparakunchu, manataq chayta millakunchu. Millay rimaqtaq llullataq kanpas, mana allin yuyayniyoqñan kapun, manañan allinkaqta ruwanchu. Puñunanpi chutarayaspapas mana allin ruwayllatan yuyaymanan, waqllisqa ñannillanpipunin k'ullurayashan, mana allinkaqmantaqa manan t'aqakuyta munanchu. Señor Diosníy, munakuyniykin hanaq pachakama chayan, hunt'aq-kayniykin phuyuq kasqankama aypan. Chaninchayniykiqa orqokuna hina hatunpunin, chaninchasqa simiykikunaqa lamar-qocha hinan hatun sinchi ukhullaña. Señor Diosníy, qanmi runatapas uywatapas kawsachishanki. Diosníy, ¡ima sumaqmi munakuyniykiqa! Chaymi runakunaqa raphraykiq llanthunpi llanthukunku. Wasiykipi askha mikhunawanmi allin saksasqatapuni saksaykunku, qanmi paykunaman misk'illaña mayuykimanta ukyachinki. Qanmantan kawsayqa paqarimun, k'anchayniykipin k'anchayta rikuyku. Reqsiqniykikunata munakushallaypuni, cheqaq sonqoyoqkunapaqpas chaninchapushallaypuni. Anchaykachaqkunaq chakinqa ama sarunchakuwachunchu, millay runakunaq makinpas ama kuyurichiwachunchu. ¡Chaypin millay ruwaqkunaqa wikch'urayapushanku! ¡Manaña hatariqmi urmaykapunku! |
|
Ama llakikuychu millay ruwaq runakuna hawa, ama envidiakuychu mana chanin ruwaqkunata. Usqhayllan q'achu hina ch'akipunqaku, llanllashaq qora hinan naq'epunqaku. Señor Diosman hap'ipaykukuy, allinkaqtataq ruway, kay hallp'api tiyakuy, hunt'aqllapunitaq kay. Hinallataq Señor Dioswan anchata kusikuy, paytaq sonqoykiq munasqankunata qosunki. Señor Diosman kawsayniykita hap'iykachikuy, payman hap'ipaykukuy, paytaqmi yanapaykusunki. Chaninchayniykitan pacha illariyta hina k'anchachinqa, kuskachayniykitan chawpi p'unchay intita hina k'anchachinqa. Señor Diospa qayllanpi ch'inlla tiyakuy, paytaqa suyakullay. Ama llakikuychu kawsayninkupi t'ikariqtinku, mana chanin yuyaykusqankupi allinyaqtinku. Ama phiñakuychu, ama k'araktaqa phiñakuychu, amapuni renegaychu, chayqa mana allinkunallatan paqarichin. Millay runakunaqa wikch'usqapunin kanqaku, Señor Diosta suyakuqkunan ichaqa kay hallp'ata chaskinqaku. Pisi tiempomantaqa chinkapullanqan millay runakunaqa, maskhaspaykipas manañan tarinkichu. Llamp'u sonqokunan ichaqa kay hallp'ata chaskinqaku, sumaq thak-nisqataq tiyakunqaku. Millay runaqa chanin runaq mana allinnintan yuyaykun, pay contran k'utupakun. Señor Diosmi ichaqa paymanta asikun, yachanmi paypaqqa muchunan p'unchay chayamushasqanta. Millay runakunaqa espadankutan horqokunku, wach'inankutan mat'inku, wakchakunatapas mana imayoqkunatapas urmachinankupaq, chanin kawsaqkunata wañuchinankupaq. Espadankuqa sonqollankumantaqmi haykunqa, p'eqtankupas p'akirqarikunqan. Aswan allinmi chanin runaq pisilla kaqninqa, askha huchasapakunaq askhallaña kaqninkumantaqa. Mana chaninkunaq atiyninqa qollupunqan, chaninkunatan ichaqa Señor Dios takyachinqa. Señor Diosqa qhawamushanmi chanin runakunaq kawsasqanta, hallp'ankupas wiñaypaqmi kashanqa. Mana allin tiempopiqa manan p'enqachisqachu kanqaku, yarqay p'unchaykunapiqa saksatan mikhunqaku. Millay runakunan ichaqa chinkapunku, Señor Diospa awqankunaqa qora hinan kanku, paykunaqa q'osñi hinan chinkapunku. Millay runaqa manukunmi manataq kutichipunchu, allin runan ichaqa sumaq sonqo kaspa qoykun. Señor Diospa saminchasqankunaqa kay hallp'atan chaskinqaku, paypa ñakasqankunan ichaqa wikch'usqa kapunqaku. Señor Diosmi runataqa pusan may ñannintachus purinanta, paymi munasqan runata allinta sayachin. Urmanqaña chaypas, manan wikch'urayashallanqachu, Señor Diosmi paytaqa makinmanta aysarin. Waynallan karqani, kunantaq machuyapuniña, manan hayk'aqpas rikurqanichu chanin runata Señor Diospa saqerparisqanta, manan hayk'aqpas rikurqanichu wawankunatapas mikhuna mañapakushaqta. Sumaq sonqo kaspan aynirillanpuni. Wawankunapas saminchapunin. Mana allinkaqmanta t'aqakuy, allinkaqtataq ruway, chaymi wiñaypaq kawsanki. Señor Diosqa chanin runatan munakun, manan pay sonqo runataqa saqerparinchu. Wiñaypaqmi paykunaqa waqaychasqa kanqaku, millay runakunaq mirayninmi ichaqa chinkachisqa kanqaku. Chanin runakunaqa kay hallp'atan hap'ikapunqaku, chaypin wiñaypaq tiyanqaku. Chanin runaq siminqa yachaytan riman, qallunpas chaninchasqatan riman. Diosninpa yachachikuynintaqa sonqonpin hap'ishan, manan hayk'aqpas llusk'akunqachu. Millay runaqa chanin runatan qhamiyan, wañuchiytapunin munan. Señor Diosqa manan paywan hap'iykachinqachu, manallataqmi juzgaqtinkupas huchachanqachu. Señor Diosta suyakuy, simintapas kasukuy, paytaqmi hatunchasunki hallp'ata chaskinaykipaq, ñawiykiwanmi rikunki millaykunaq wañurasqanta. Huk millay runatan sinchi uma hoqariqta rikurqani, k'allmasapa q'omer sach'a hina mast'arikushaqta, ichaqa chinkapurqanmi, manañan kapurqanchu, maskharqanin manañan tarirqanichu. Qhawariy mana huchachana runata, qhawariy chanin runata, thak-kaypi kawsaq runaqa mirayniyoqmi kanqa. Huchasapakunan ichaqa llapallan wañuchisqa kanqa, mirayninkupas chinkachisqan kanqa. Chanin runakunataqa Señor Diosmi yanapaykun, paymi llaki-phutiy p'unchaykunapi pakaykuqninqa. Paykunan Señor Diosman hap'ipaykukunku, chaymi paykunataqa yanapaykunpas qespichinpas, millay runakunamantan kacharichispa qespichin. |
|
Señor Diosníy, phiñakuspayki ama anyaykuwaychu, k'arakta phiñakuspayki ama muchuchiwaychu. Wach'inaykikunan ch'antikuwarqan, makiykin muchuchiwarqan. Phiñakusqaykiraykun tukuy cuerpontin onqoykushani. Huchallikusqayraykun mana huk tullullaypas qhalichu. Huchallikusqaykunaqa wasapawanñan, llasa q'epi hinan ñit'iykuwan. Mana yuyayniyoq kasqayraykun k'iriykunaqa q'eyachaspa asnarishan. Llakisqallapunin purini, unphullapunin khuyayllapunin purini. Manchanatan ñañu wasayqa sansashan, cuerpontinmi onqoykushani. Mana kallpayoq ñut'ullañan kashani, sonqoy phataqeqtinmi qaparini. Señor Diosníy, qanmi tukuy ima munasqayta yachanki, anchisqaytapas yachankipunin. Sonqoymi phataqeshan, manañan kallpay kapunchu, ñawiypas ayphayapunñan. Amigoykunapas wasi-masiykunapas ismurishasqaymantan karunchakuwanku, aylluykunapiwanpas karunchakuwankun. Wañuchiwayta munaqkunaqa toqllatan churawanku, mana allin ruwayta munawaqkunaqa manchachiwankun, p'unchay-ch'isiyaqtaq q'otuwanankupaq yuyaykunku. Ñoqataq ichaqa mana uyariqpas tukunichu, mana rimariqpas tukunichu. Mana uyariq runa hinan kani, mana rimariq runa hinan kani. Chaypas qantan, Señor Diosníy, suyakuyki, qanmi, Señorníy, Diosníy, kutichinki. Ninin: Ama kusipayawachunkuchu, llusk'aqtiypas ama asipayawachunkuchu, nispa. Ñoqaqa urmanay patapiñan kashani, nanayniykunataq nanashallawanpuni. Huchallikusqaytan willakuyki, huchallikusqaymi llakichishawan. Awqaykunaqa kallpasapan kanku, askhallañan yanqapuni cheqniwaqniykunaqa kanku. Allinmantan mana allinwan kutichiwanku, k'amiwankun allinkaqtapuni ruwayta munasqayrayku. Señorníy, ¡ama saqerpariwaychu! Diosníy, ¡ama karunchakuwaychu! Qespichiq Señor Diosníy, ¡usqhamuy yanapaykuwanaykipaq! |
|
Ñoqan nirqani: Imaynachus kawsasqaytan qhawakusaq ama simiywan huchallikunaypaq, senq'apawanmi simiyta senq'apakusaq millay runakunaq qayllanpi kashaspa, nispa. Upallakurqanin, manan rimarirqanichu, anchataña upallakuqtiymi nanayniypas astawan sinchiykuwarqan, sonqoymi sansariwarqan. Chaypi yuyaykushaqtiymi sonqoyqa astawan rawrariwarqan, hinaspan rimayta kacharirqani: Señor Diosníy, imayna tukukunayta willaykuway, hayk'a unay kawsanaytapas willaykuway. ¡Qhaphra kasqaytan yachakuyta munani! Manan unaytachu kawsachiwarqanki, wataypas ñawpaqeykipiqa manapas kanmanchu hinallan. ¡Arí, llapa runaqa huk samay hinallan! ¡Arí, llapa runaqa llanthu hinallan! ¡Arí, yanqapaqmi llakipakun! Qhapaq kaykunatan huñun, manataq yachanchu pichus chaykunata hap'inanta. Kunanri, Señor Diosníy, ¿imatañataq suyakusaq? Qantan suyakushayki. Tukuy huchallikusqaykunamanta qespichiway. Ama mana yuyayniyoqwan asipayachiwaychu. Upallakurqanin, manan rimarirqanichu, qanmi chayta ruwarqanki. Amaña hasut'iwayñachu, makiykiq k'irisqanmi unphuyapushani. Huchallikusqanmanta muchuchispaykin runata wanachinki, aswan munasqantan thuta hina k'utunki. ¡Arí, llapa runaqa huk samay hinallan! Señor Diosníy, mañakusqayta uyariykuway. ¡Waqyakusqayta uyariykuway! ¡Waqashasqayta rikuspa ama upallakuychu! Wak llaqtayoqmi qanpaqqa kani, lliw ñawpa taytaykuna hina qorpachasqallan kani. Amaña phiñasqa qhawariwayñachu asllatapas kusirikunaypaq, manaraq ripushaqtiy, manaraq chinkaripushaqtiy, nispa. |
|
Señor Diostan suyakushallarqanipuni, paymi kutirimuwarqan waqyakusqaytan uyariykuwarqan. Manchay llakikuy p'uytumantan horqowarqan, phusu t'uruman chinkaykunaymantan qespichiwarqan, qaqa patamanmi sayaykachiwarqan, hinaspan allinta thaskirichiwarqan. Chaymantataq mosoq takita takichiwarqan, Diosninchista yupaychana takita. Askhan chayta rikunqaku, hinaspan manchakunqaku, Señor Diosmanpas sonqollikunqaku. Kusisamiyoqmi Señor Diosman sonqollikuq runaqa, anchaykachaqkunatapas mana qatikuqqa, wak dioskunata yupaychaqkunatapas mana qatikuqqa. Diosnilláy Señor Dios, askhallañan musphana ruwasqaykikunaqa, askhallañan yuyarikuwasqaykikunaqa. ¡Manan pipas qan hinaqa kanchu! Chaykunamanta rimariyman chaypas, manan yupayta atiymanchu. Manan munankichu sacrificiotapas ruru ofrendatapas, manallataqmi mañakunkichu ruphachina sacrificiotapas, hucha pampachaypaq sacrificiotapas. Aswanpas ninriytan kichariwarqanki, hinaqtinmi nirqani: Kaypin kashani, hamushanin, qelqa k'uyupin ñoqamanta qelqasqa kashan. Diosníy, munayniykitapunin ruwayta munani, yachachikuy simiykitan sonqoy ukhupi hap'ini, nispa. Askhallaña llaqtayki huñukuqtinmi qespichiwasqaykimanta sumaq willakuyta willarqani, manapunin upallakurqanichu, Señor Diosníy, qanmi chaytaqa yachanki. Manan qespichiwasqaykita sonqoy ukhupi pakaykurqanichu, hunt'aq kasqaykitawan kacharichiwasqaykitawanmi willarqani. Llapallan huñusqa llaqtayki qayllapi manan munakuyniykitapas cheqaq-kayniykitapas pakaykurqanichu. Qanmi, Señor Diosníy, sumaq sonqo-kayniykiwan qhawariwanki, munakuyniykipas cheqaq-kayniykipas waqaychawanmi. Mana yupay atiy sasakunan muyuykuwan, mana chanin ruwasqaykunan mayt'uykuwan, manañan ñawiypas rikunñachu. Chukchaymantapas aswan askharaqmi, chaymi sonqoypas p'iti-p'itiwan. Señor Diosníy, hamuy qespichiwanaykipaq, usqhamuy yanapaykuwanaykipaq. Wañuchiwayta munaqkunaqa p'enqachisqa k'umuykachisqa kachunku. K'iriwayta munaqkunaqa p'enqasqa ayqerichunku. Asipayawaqniykunaqa p'enqasqapuni rikukuchunku. Qanman llapa hamuqkunataq ichaqa qanwan q'ochukuchunku kusikuchunku. Qespichiyniykita munakuqkuna nichunku: ¡Señor Diosqa hatunchasqa kachun! nispa. Ñoqataqa, Señor Diosníy, llakisqaña wakchaña kashani chaypas, manan qonqakuwankichu. Qanmi yanapaykuwaqniypas qespichiwaqniypas kanki. Diosníy, usqhamullayña yanapaykuwanaykipaq. |
|
Kusisamiyoqmi pisi kallpayoq wakchata yuyarikuqqa, mana allin p'unchaypin Señor Diosqa payta qespichinqa. Señor Diosmi paytaqa waqaychanqapas kawsachinqapas, kay pachapiqa kusisamiyoqmi kanqa, manataqmi awqankunamanpas hap'iykachinqachu. Señor Diosmi payta kallpachanqa nanaywan puñunapi kashaqtin, onqosqanmantan qhaliyachipunqa. Ñoqan nirqani: Señor Diosníy, qan contran huchallikurqani, khuyapayaykuway qhaliyaykachiway, nispa. Awqaykunaqa millaytan rimakuwanku: ¿Hayk'aqtaq wañunqa, sutinpas chinkapunqa? nispa. Watukamuwaspankupas llullakuspan rimanku, sonqonkupin imaymana millayta waqaychanku, hawaman lloqsispataq chayta willarqarimunku. Llapa cheqnikuwaqniykunan ñoqamanta chhiwchinakunku, millayllaña kasqaytan paykunaqa yuyanku. Ninkun: Supay onqoymi hap'in, puñunapi chutarayaqqa manañan hatarinqachu, nispa. Ñoqawan kuska mikhuq confiakusqay manchay amigoymi, awqay sayaripun. Qan ichaqa, Señor Diosníy, khuyapayaykuway, sayarichiway, ñoqataq chaskinankuta hinapuni paykunaman qopusaq. Paykunaqa manan atipawanqakuchu, chaypin ñoqaqa yachasaq qanta kusichisqayta. Mana huchachanata kawsasqayrayku marq'arikuway, qayllaykipitaq wiñaypaq takyachikuway. ¡Israelpa Diosnin Señorqa yupaychasqa kachun, wiñaymanta-wiñaykama! ¡Amén, amén! |
|
Diosníy, imaynan tarukapas ch'akichikuspa puriq unuta mayta maskhan, chay hinan ñoqapas qantaqa anchata maskhashayki. Diostan mayta munaykushani, kawsaq Diosmantan ch'akichikushani. ¿Hayk'aqtaq rispay Diosta yupaychamusaq? Tuta-p'unchaymi waqashani, weqellaymi mikhunayqa kapun, sapa p'unchaymi tapupayawanku: ¿Maypitaq Diosniykiri kashan? nispa. Señor Diospa wasinmanmi askha runawan rirqani, yupaychaq riqkunatan umallirqani, chay fiestapi kashaq runakunawanmi kusisqa graciasta qospa qaparirqayku. Tukuy chaykunata yuyariqtiymi sonqoy “ch'allaq” niwan. ¿Imaraykutaq llakikushaniri? ¿Imaraykutaq hawapi-ukhupi sonqoyoqri kashani? Diosta suyakusaq, paytaqa yupaychasaqraqmi. ¡Payqa Diosniymi, qespichiwaqniymi! Diosnilláy, sinchitapunin llakikushani, chaymi qanta yuyariyki Jordán mayu chimpapi kaspapas, Hermón orqopi kaspapas, Mizar orqopi kaspapas. Chinkay-chinkay ukhukunan yachapayanakun hatun phawchiykikuna phaqchaykushaqtin, tukuy phoqchiqechisqaykin qhellachisqaykin patayta wasapawan. Kawsachiwaqniy Señor Diosmantan mañakuni, p'unchay munakuyninta rikuchiwananpaq, tutataq takinkunata takinaypaq. Hatun Qaqay Diostan nini: ¿Imanaqtintaq qonqapuwankiri? ¿Imanaqtintaq ñoqari llakisqa purisaq, awqaykunaqpas sarunchasqan? nispa. Awqaykunaq k'amiwasqanmi tullu nanay hinaraq haykuwan, sapa p'unchaymi tapupayawanku: ¿Maypitaq Diosniykiri kashan? nispa. ¿Imaraykutaq llakikushaniri? ¿Imaraykutaq hawapi-ukhupi sonqoyoqri kashani? Diosta suyakusaq, paytaqa yupaychasaqraqmi. ¡Payqa Diosniymi, qespichiwaqniymi! |
|
Diosníy, chaninchapuway, mana khuyapayakuq runamanta amachaykuway, mana chanin llulla runamanta hark'aykuway. Qanmi Diosniyqa waqaychawaqniyqa kanki. ¿Imanaqtintaq wikch'upuwanki? ¿Imanaqtintaq ñoqari llakisqa purishani, awqaykunaqpas sarunchasqan? K'anchayniykita cheqaq-kayniykitawan mast'arimuy, chaykuna pusawachun, ch'uya orqoykiman chayachiwachun, maypichus tiyasqaykiman apawachun. Diosníy, chaypachan altarniykiman chayasaq, chaypin arpata tocaspa yupaychasqayki, Diosníy, qanmi mayta kusichiwanki. ¿Imaraykutaq llakikushaniri? ¿Imaraykutaq hawapi-ukhupi sonqoyoqri kashani? Diosta suyakusaq, paytaqa yupaychasaqraqmi. ¡Payqa Diosniymi, qespichiwaqniymi! |
|
Diosníy, ninriykuwanmi uyarirqayku, ñawpa taytaykun willawarqanku p'unchayninkupi ruwasqaykita, ñawpa p'unchaykunapi ruwasqaykita. Qanmi makiykiwanpuni mana iñiyniyoq suyukunata qarqorqanki, ñawpa taytaykutataq chaypi tiyachirqanki, llaqtakunata muchuchirqanki, machulaykutataq chaypi t'ikarichirqanki. Manan espadankuwanchu chay suyutaqa hap'irqanku, manan kallpankupaschu paykunataqa atipachirqan. Aswanpas atiyniykin, kallpaykin, paykunawan kasqaykin atipachirqan, ñawpa taytaykuta munakusqaykirayku. Qanmi Diosniyqa, Reyniyqa kanki, qanmi kamachiwaqniyqa, Jacobta llallichiqpas kanki. Qanwanpunin awqaykutaqa atipayku, sutiykipin phawaykuwaqniykutaqa sarurpariyku. Ñoqaqa manan p'eqtaymanchu hap'ipakuni, manan espadaypas llallichiwanchu, qanmi awqaykuta atipachiwarqankiku, qanmi cheqnipakuwaqniykuta p'enqachirqanki. ¡Diosníy, qanmantan alabakuyku, wiñaypaqmi sutiykitapas yupaychasaqku! Ichaqa ñan wikch'urpariwankikuña, p'enqasqatan k'uytuchiwankiku, soldadoykutapas manañan riysinkiñachu. Awqaykuq ñawpaqenmantan qhepaman kutirichiwarqankiku, cheqnikuwaqniykun llat'anawarqanku. Nak'anapaq ovejakunata hinan hap'iykachiwarqankiku, suyukuna ukhumantaq ch'eqeykachiwarqankiku, mana qolqellapaqmi llaqtaykita qhaturqanki, manataq imatapas horqonkichu. Qayllaykupi tiyaqkunawanmi k'amichiwarqankiku, muyuriqniykupi kaqkunawanmi asipayachiwarqankiku, pisichachiwarqankiku. Asipayanamanmi suyukuna ukhupi tukuchipuwarqankiku, tukuymi rikuwaspanku umankuwan q'esurpariwanku. Sapa p'unchaymi p'enqakushallanipuni, p'enqasqan k'umuykuni, k'amiwaqniypa p'enqachiwaqniypa simin hawa, ayni-kutichiwayta munaq hawa, awqay hawa. Tukuy chaykunataqa muchushayku, manan qanta qonqapusqayku hawachu, manan qanwan rimanakusqaykuta p'akisqayku hawachu. Manan sonqoykupiqa saqepuykikuchu, manan ñanniykikunamantapas t'aqarikuykuchu, chaypas salqa animalkunaq kananpin saqerpariwarqankiku, laqha tutayaqmanmi wikch'urpariwarqankiku. Diosniyku, qonqapuykikumanchus karqan chayqa, wak diostachus yupaychaykuman karqan chayqa, chaytaqa reparawaqpunin karqan, qanqa sonqo ukhullapi pakasqakunatapas yachankin. Ichaqa qanraykun sapa p'unchay wañuchinallapaqña kashayku, nak'anapaq churasqa ovejakunata hinan rikuwanku. ¡Señor Diosníy, rikch'arillayña! ¿Imanaqtintaq puñunki? ¡Sayariy, ama wiñaypaqchu karunchakuwayku! ¿Imanaqtintaq pakakuwankiku? ¿Imanaqtintaq muchusqaykutapas ñak'arisqaykutapas qonqapunki? Pampakama k'umuykachisqan kashayku, pampapi wikch'urparisqan kashayku. ¡Sayarillayña yanapaykuwanaykikupaq, qanqa munakushawankikun, chayrayku qespichiwayku! |
|
Sumaq simikunan sonqoypi hunt'a kashan, taki kamarisqaytan reypaq takipusaq, ñoqaqa rimashani misk'ita rimaq allin qelqaq hinan. Llapa runamantapas aswan munaychan kanki, sumaq rimaykunan simiykimantaqa phullpumun, chaymi Diosqa wiñaypaq samincharqasunki. Kallpasapa runa, teqniykiman espadaykita warkuykukuy, ¡qanqa ancha allin atiyniyoqmi kanki! Qhapaq-atiyniykipi sillaykusqa llallinaykipaq ñawpariy, cheqaq-kaypaq maqanakuq, wakchakunapaqpas chaninchapuq. ¡Paña makiykin askha utirayanatapuni ruwanqa! Ñawpaqeykimanmi llaqtakunaqa urmaykunku, wach'inaykikunaqa ñawch'illañan, awqaykikunaq sonqonmanmi ch'antikun. Diosníy, kamachikuyniykiqa wiñay-wiñaypaqmi, chaninninpin llaqtaykita kamachinki. Chaninchaytan munakunki, mana chanin-kaytataq cheqnikunki. Chayraykun Diosniykiqa runamasiykikunamanta qanta hatunchaspa aceitewan hawirqasunki, chaywanmi anchallataña kusichirqasunki. Llapa p'achaykin mirrata, aloeta, canelata q'apashan, marfilwan sumaqchasqa qhapaq wasikunapin arpakunawan kusichisunkiku. Muyuykuqniyki allichachaq warmikuna ukhupin ñust'akuna kashan, paña ladoykipin reina tiyashan, Ofir sumaq qoriwan sumaqchasqa. Uyariykuway, ususilláy, makilla uyariykuway, llaqtaykitapas aylluykitapas qonqapuy, reyqa sumaq rikch'ayniyoq kayniykitan munan, payqa wiraqochaykin, paytaqa hatunchanaykin. Tiro llaqta runakunan sumaq sonqokunantin hamusunkiku, qhapaqkunan khuyapayakuyniyki mañakuq hamusunkiku. Ñust'aqa munayllañan wasipi kashan, qoriwan minisqan p'achanpas. Pallaysapa sumaq p'achawan churaykusqatan reyman pusanku, sipasmasinkunan qhepanta rinku, reypa kasqanmantaq haykunku. Ancha kusisqallañan asuykunku, q'ochukuspan reypa palacionman haykunku. Reyníy, askha churikunayoqmi kanki, paykunan ñawpa taytaykiq rantinpi kamachikunqaku, qanmi hinantin pachapi kamachikunankupaq churanki. Sutiykitan sapanka miraypi yuyarichisaq, chaymi llaqtakunaqa wiñay-wiñaypaq yupaychasunkiku. |
|
Diosqa pakaykukunanchismi kallpachawaqninchismi, llaki-phutiyninchispi usqhaylla yanapaykuwaqninchismi. Chayrayku, ama manchakusunchu, kay pachaña chhaphchikushaqtinpas, lamar-qochaña orqokunata millp'uykushaqtinpas, lamar-qochaña sinchita qaparispa phoqchiqeshaqtinpas, orqokunaña chaywan chhaphchikushaqtinpas. Kanmi huk palqa mayu, chay mayun Diospa llaqtanta kusichin, Ancha Hatun Diospa tiyanan ch'uya llaqtata. Diosqa chay llaqtapin kashan, manan kuyurichisqachu kanqa, Diosmi chay llaqtata pacha illarimuyta yanapanqa. Llaqtakunan manchasqa qaparinku, suyukunan khatatatanku, pay kunununumuqtinmi kay pachaqa chullurin. ¡Ñoqanchiswanmi Tukuy-atiyniyoq Señor Diosqa kashan, Jacobpa Diosninmi pakakunanchisqa! Hamuychis, Señor Diospa ruwasqankunata rikuychis, kay pachapi musphana ruwasqankunata qhawaychis. Paymi teqsimuyuntinpi awqa-tinkuykunata qolluchin, wach'ina p'eqtakunatapas lanzakunatapas p'akirqarin, carretakunatapas ruphaykachin. ¡Ch'inyaychis! ¡Dios kasqayta reqsiwaychis! ¡Suyukunaq hatunchananmi kani! ¡Hallp'a pachapi yupaychanan kani! ¡Ñoqanchiswanmi Tukuy-atiyniyoq Señor Diosqa kashan, Jacobpa Diosninmi pakakunanchisqa! |
|
¡Llapa llaqtakuna makiykichista t'aqllakuychis! ¡Kusisqa qaparispa Diosta hatunchaychis! Ancha Hatun Diosqa may manchanan, teqsimuyuntinpi atiyniyoq reymi. Paymi llaqtakunata k'umuykachimuwarqanchis, suyukunatapas sarurparichiwarqanchis. Paymi herencianchis hallp'ata akllapuwarqanchis, paymi Jacobta munakuspa akllakuwarqanchis. Señor Diosmi kamachikuy tiyananman wicharqan, kusisqa qaparishaqtinku, trompetatapas waqachishaqtinku. ¡Takiychis, Diosman takiychis! ¡Takiychis, Reyninchisman takiychis! Diosqa teqsimuyuntinpi Reymi, chayrayku, sumaqllataña takiychis. Diosmi suyukunata kamachin, Diosmi ch'uya kamachikuy tiyananpi tiyan. Suyukunapi kamachikuqkunan Abrahampa Diosninpa llaqtan hina huñukunku. Diospan kay pachapi kamachikuqkunaqa. ¡Payqa ancha hatunchasqan! |
|
Hatunmi Señor Diosqa, Diosninchisqa yupaychanapaq hinapunin, llaqtanpipas ch'uya orqonpipas. Diospa ch'uya orqon Sionqa, wichay ladopi ancha munaymi, ¡Ima munaytan sayashan! ¡Teqsimuyuntinpa q'ochukunanmi! ¡Hatun reypa llaqtanmi! Diosqa Jerusalén palaciokunapin cheqaq waqaychakuq kasqanta reqsichikun. Kay pacha reykunan huñunakurqanku, chay llaqta contran puririrqanku. Llaqtata rikuspankun utirayarqanku, muspharqanku, usqhayllataq ayqerqanku. Q'aqchasqan karqanku, wachakushaq warmi hinan nanaywan q'ewikachakurqanku, imaynan lamar-qochanta puriq Tarsis barcokunata inti lloqsimuy lado wayra p'akirqarin, chay hinan karqanku. Imaynatachus uyarirqanchis, chay hinatan rikurqanchis Tukuy-atiyniyoq Señor Diospa llaqtanpi, Diosninchispa llaqtanpi. Chay llaqtatan Diosqa wiñaypaq allinta takyachin. Diosníy, wasiyki ukhupin munakuyniykita yuyarikuyku. Diosníy, imaynan sutiykiqa kay pachantinpi reqsisqa, chay hinan teqsimuyuntinpi yupaychasqa kanki, paña makiykiwantaqmi chaninchashallankipuni. Sión llaqtan kusikun, Judapi llaqtakunan q'ochukun, chanintapuni juzgasqaykimanta. Sión llaqta muyuriqta puriychis, torrenkunata yupaychis, muyuriq perqantapas allinta qhawaychis, palacionkunatapas allinta rikuychis, qhepa wiñayman willanaykichispaq: Chhaynan Diosninchisqa, paymi wiñay-wiñaypaq Diosninchisqa, paymi wiñaykamapas pusashallawasunpuni, nispa. |
|
Llapa llaqtakuna, kayta uyariychis, teqsimuyuntinpi tiyaqkuna, uyariychis, pisipaq hap'isqa runakunapas wiraqochakunapas, uyariychis, qhapaqkunapas wakchakunapas, uyariychis. Yachaytan rimarisaq, allin khamusqa simikunatan rimarisaq. Rikch'anachiy simitan willasaq, arpata tocaspaymi watuchinayta sut'inchasaq. ¿Imanaqtintaq manchakuyman llaki qatiwasqan p'unchaykunapi? ¿Imanaqtintaq manchakuyman muchuchiq awqaykuna muyuykuwaqtin? Paykunaqa kaqninkumanmi hap'ipakunku, may askha qhapaq kaqninkuwanmi umata hoqarinku. Manan mayqenninkupas wawqenta kacharichiyta atinqachu, manan kawsayninta qespichinanpaq Diosman pagayta atinqachu. Runaq kawsaynin rantiyqa sinchi chaniyoqmi, manan ima qolqepas aypanmanchu, manan pipas wiñaypaq kawsanchu, mana wañuyta reqsispaqa. Chhaynaqa, wañunmi hamawt'apas, mana yuyayniyoqpas, zonzopas, hukkunapaqtaq kaqninkupas qhepapun. Hallp'akunataña sutinkuwan sutichanku chaypas, paykunaq wiñaypaq tiyanankuqa sepulturankun, chaypin wiñay-wiñaypaq qhepapunqaku. Runaqa allin qhapaqña kashaspapas, manan wiñaypaqchu kawsan, uywakuna hinan wañupun. Chay hinatan kikinkuman hap'ipakuqkunaqa wañunku, chay hinatan kaqnillankuwan kusikuqkunaqa tukukunku. Oveja hinan Wañuy-pachapaq nisqaña kanku, wañuymi paykunataqa michinqa. Paqarimuqtintaq chanin runakunaqa paykunata kamachinqa, munayllaña wasinkumanta karunchasqan cuerponkuqa ismupunqa. Diosmi ichaqa Wañuy-pachaq atiyninmanta kacharichiwanqa, paymi pusakapuwanqa. Ama manchakuychu pipas qhapaqyaqtinqa, wasinpi tukuy imapas yapakuqtinqa, wañukapuspanqa manan imatapas apanqachu, manan tukuy imanpas sepulturanmanqa qhepanta uraykunqachu. Kawsashaspaña kusikunqa chaypas, runaña qhapaq kaqtin yupaychanqa chaypas, ñawpa taytankunamanmi Wañuy-pachapi huñukapunqa, manan k'anchaytapas rikunqañachu. Runaqa allin qhapaqña kashaspapas, manan wiñaypaqchu kawsan, uywakuna hinan wañupun. |
|
Dioskunaq Diosnin, Señor Diosmi riman, inti lloqsimuymanta inti haykuykama tiyaqkunatan waqyakun. Ancha munayllaña Sión llaqtamantan Diosqa k'ancharimun. Diosninchismi hamun, ichaqa manan ch'inllachu, ruphaq ninan ñawpaqenta qallumun, sinchitapunin muyuriqninpi wayran. Diosmi hanaq pachatapas kay pachatapas llaqtanta juzgasqanta rikunankupaq waqyan: Ñoqapaq hunt'aq runaykunata huñupuwaychis, sacrificiota haywawaspanku ñoqawan rimanakuqkunata huñupuwaychis, nispa. Hanaq pachan willakun Diospa chanin kasqanta, Diospa juez kasqanta. Llaqtalláy, uyariy, rimapayashaykin, Israel-lláy, sut'itapunin contraykita rimasaq. Diosmi kani, Diosniykin kani. Manan sacrificioykimantachu phiñariyki, manan ruphachina sacrificioykimantachu anyayki, chaykunataqa haywashallawankipunin. Chaypas manan torillo uywaykikunatachu mañakuyki, manan kanchaykipi cabrakunatachu mañakuyki. Ñoqaqmi sach'a-sach'api llapallan salqa animalkunaqa, ñoqaqmi hinantin orqokunapi uywakunapas, reqsinin orqokunapi llapan phalaq animalkunatapas, ñoqaqmi campopi llapa animalkunapas. Yarqawanman chaypas, manan willaykimanchu, ñoqaqmi teqsimuyuntinqa, tukuy chaypi kaqkunantin. Ñoqari, ¿toro aychatachu mikhuni? ¿Cabra yawartachu ukyani? Gracias qoy sacrificiota ñoqa Diosman haywaway, prometekusqaykikunata ñoqa Ancha Hatun Diospaq hunt'ay. Llaki-phutiy p'unchaypi waqyakamuway, ñoqan qespichisqayki, qantaq yupaychawanki. Millay runatan ichaqa Diosqa nin: ¿Pitaq qanri kanki kamachikuy simiykunata rimanaykipaq? ¿Pitaq qanri kanki rimanakusqaytapas rimanaykipaq? Manan anyaykunayta munankichu, simiykunatapas qheparparipunkin. Suwata rikuspaykipas sumaqtan chaskiykunki, wasanchay hucha ruwaqkunawantaq huñukunki. Simiykin mana allinkaqta riman, qalluykitaq llullakuyta paqarichin. Tiyaykuspan wawqeyki contra rimanki, wachay masiykitan tumpashanki. Chaykunatan ruwarqanki, ñoqari, ¿upallakuymanchu? ¿Qan hina kasqaypaqchu yuyawanki? Manan, aswanpas phiñariykipunin, chaykunatan uyaykipi niyki. Qonqapuwaqniykuna, allinta kayta reparaychis, paqtan ñoqa llik'irqariykichisman, manataq pipas kacharichiqniykichis kanmanchu. Gracias qoy sacrificiota haywaqniyqa hatunchawanmi. Chanin ñannillaytapuni puriqtaqa ñoqan qespichisaq, nispa. |
|
Diosníy, ancha munakuqmi kanki, khuyapayaykuway. Ancha khuyapayakuqmi kanki, huchallikusqaykunata pichaykuway. ¡Llapallanta mana allin-kayniyta maylliykuway, huchaymanta ch'uyanchaykuway! Ñoqaqa reqsikunin mana kasukusqaykunata, ñoqaqa yuyashallanipunin huchallikusqayta. Qan contrallapunin huchallikuni, qan contrapunin millakusqaykita ruwani. Huchachawasqaykiqa chaninpunin, juzgawasqaykiqa chaninpunin. Cheqaqtapunin huchallantinña nacerqani, huchallantintañan mamay wachakuwarqan. Qanqa runaq sonqonpi cheqaq kaytan munakunki, chayrayku yachayniyoq kayta sonqoypi yachachiway. Ch'uyanchaway, ch'uyataq kasaq, maylliway, rit'imantapas aswan yuraqtaq kasaq. Huktawan q'ochukuyta kusikuyta uyarichiway, llakiq ñit'isqanña kashani chaypas kusirichiway. Ama huchaykunata qhawariychu, lliw mana allin-kayniykunatapas pichaykuway. Diosníy, ch'uya sonqota kamariway, cheqaq sonqoyoq kanaypaq mosoqyachiway. Ama qayllaykimanta wikch'uwaychu, ama Santo Espirituykita qechukapuwaychu. Qespichiwasqayki q'ochukuywan q'ochurichillaway, qanta usqhaylla kasukuq sonqoyoqta ruwaway, chaymi mana kasukuqkunaman ñanniykikunamanta yachachisaq, huchasapakunataq kutirikamusunkiku. Qespichiwaqniy Diosníy, ama munaychu runa wañuchiq kanayta, ñoqaqa chanin kasqaykitan takisaq. Señor Diosníy, rimarichiway, chaymi yupaychasqayki. Manan sacrificiotachu munanki, ruphachina sacrificiota haywaqtiypas manan chaskiwankimanchu. Sonqoykiman chayaq sacrificioqa llakikuq sonqoymi, Diosníy, qanqa manan qhawarparinkichu llakikuq huch'uyyaykukuq sonqoyoqtaqa. Allin sonqoykiwan Sión llaqtata sumaqta qhawariy, Jerusalén muyuriq perqata wakmanta perqachiy. Chaypachan chanin sacrificiokuna kanqa, chaypachan altarniykipi ruphachina sacrificiokuna, torillokuna kanqa, chaykunan sonqoykiman chayaqpuni kanqa. |
|
Yaw, atiyniyoq runa, ¿imaraykun millay kasqaykiwan hatunchakunki? Diospa qayllanpiqa p'enqaymi kanki. Mana allinkaqta ruwayllatapunin yuyaykushanki, qalluykiqa filoyachisqa navaja hinan, qanqa q'otushallankipunin. Allinkaqmantaqa mana allinkaqtan astawan munakunki, cheqaqkaqmantapas llullakuytan astawan munakunki. Yaw, llulla qallu runa, k'irikuq simikuna rimaytan munakunki. Chaymi Diospas wiñaypaq qolluchisunki, hap'ispan wasiykimanta qarqosunki, kawsay pachamantan wikch'upusunki. Chanin runakunan chayta rikuspa manchakunqaku, ichaqa chay runamantan asikunqaku: Kayqa Diospa pakaykunanta mana munaq runan, payqa askhallaña qhapaq kayninmanmi k'askaykukun, runata waqachispan atiyniyoqman tukun, nispa. Ñoqan ichaqa Diospa wasinpi llanllashaq olivo sach'a hina kani, Diospa munakuyninmanmi wiñaypaq k'askakushallasaqpuni. Diosníy, chay hinata ruwasqaykiraykun yupaychallasqaykipuni, sumaq kasqaykiraykun qanllapipuni suyakusaq, munakuqniykikunaq qayllanpin yupaychasqayki. |
|
Mana yuyayniyoqmi sonqonpi nin: Manan Diosqa kanchu, nispa. Llapallankun waqllipunku, millaykunatan rimanku, ¡manan pipas allinkaqta ruwaqqa kanchu! Diosmi hanaq pachamanta runakunata qhawamun pillapas yachaywan ruwaq kasqanta rikunanpaq, pillapas Diosta maskhaq kasqanta rikunanpaq. Ichaqa llapallankun pantapurqanku, huk-nisqallan waqllipurqanku. ¡Manan pipas allinkaqta ruwaqqa kanchu! ¡Manapunin ch'ullallapas kanchu! Millay runakunaqa ¿manachu reparanku mana allin ruwasqankuta? Paykunan llaqtayta t'antata hina mikhuykunku, manataqmi Señor Diosmantapas waqyakunkuchu. Manaña khatatatana kashaqtinpas, paykunaqa manchasqan khatatatanqaku. Diosmi awqaykiq tullunkunata ch'eqechin. Diosqa paykunatan pisichan, chaymi p'enqasqa kanqaku. ¡Maytan munaykushani Sión orqomanta Israelpa qespichiqnin hamunanta! Llaqtanta Señor Dios allinyachipuqtinqa, Jacob ayllun q'ochukunqa, Israel llaqtan kusikunqa. |
|
¡Diosníy, atiyniyoq sutiykiwan qespichiway! ¡Atiyniykiwan chaninchaykapuway! ¡Diosníy, mañakusqayta uyariykuway, rimasqaykunata uyariykuway! Anchaykachaq runakunan maqaq phawaykamuwanku, sinchi millay runakunan wañuchiyta munawanku, manan Diosta yuyarinkuchu. Chaypas Diosmi yanapaykuwan, Señorpunin qaqata sayachiwan. Paymi awqaykunaq millay ruwasqanta paykunallamantaq kutichinqa. ¡Señor Diosníy, ñoqapaq hunt'aq kaspayki paykunata p'uchukachiy! Tukuy sonqon sacrificiota haywasqayki, sutiykiqa ancha allinmi, chaymi yupaychasqayki. Qanmi tukuy llaki-phutiymanta horqowarqanki, ñawiymi awqaykunaq atipasqa kasqanta rikurqan. |
|
Diosníy, mañakusqayta uyariykuway, mañakamuqtiy ama qheparpariwaychu. Uyariykuway, kutichimuway, llakikuymi ñit'iykushawan. Awqaypa rakhu kunkanmi q'aqchawan, millay runakunaq qapariykuwasqanmi llaksawan. Ñit'ikuq llakitan chayaykachimuwanku, phiñasqan cheqnipakushawanku. Sonqoymi phataqeshawan, wañuy manchakuymi chayamuwan. Manchakuymi khatatataymi hap'iwan, manchasqan chukchushani. Ninin: Urpiq hinalla raphray kapuwanman, chaypachan phalaripuspa samakuyman. Phalarispayqa karumanpunin ripuyman, ch'inneqpin tiyakamuyman. Usqhayllan ayqekuyman sinchi wayramanta, lloqlla paramantawan pakakunaypaq, nispa. Señor Diosníy, awqaykunata ñut'uy, panta-pantata rimachiy. Llaqtapin maqanakuytawan ch'aqwaytawan rikuni, tuta-p'unchay chay llaqta perqata muyuykushaqta. Chay ukhupin mana chanin-kaypas pisichanakuypas hunt'aykushan. Chay ukhupiqa waqlliyllañan kashan, plazankupiqa kashallanpunin q'otuypas llullakuypas. Manan awqachu k'amiwarqan, chaytaqa muchuymanmi karqan, manan cheqnikuwaqniychu asipayawarqan, paymantaqa pakakuymanmi karqan. Aswanpas qanmi, qharimasíy, sonqo tupachiqmasíy, puriqmasíy, k'amiwarqanki. Sonqollapi hap'isqakunatan sumaqllataña kuska willanakurqanchis, kuskan Diospa wasinpi kasharqanchis. ¡Qonqaylla awqaykunaqa wañuchunku! Kawsashaqlla Wañuy-pachaman urmaykuchunku, wasinku ukhupin mana allinqa kashan. Ñoqan ichaqa Diosta waqyarikuni, Señormi qespichiwanqa. Ch'isinmi, tutamantanmi, chawpi p'unchaymi Diosman uyarichikuni, anchini, paytaqmi kunkayta uyariwanqa. Paymi awqa-tinkuykunapi qespichiwanqa, askhaña awqaykuna kashaqtinpas kawsayniytan qespichiwanqa. Wiñay-wiñaynintin kamachikuq Diosmi uyariwanqa, hinaspan paykunata k'umuykachinqa. Paykunaqa kaqllatapunin kawsashanku, manapunin Diostapas manchakunkuchu. Chay runan puriqmasinkunata maqarqan, sumaq kawsanankupaq rimanakusqantaqa manan hunt'arqanchu. Simi rimasqanqa mantequillamantapas aswan llamp'un, chaywanpas sonqonpiqa ch'aqwayllatapunin munan. Simi rimasqanqa aceitemantapas aswan llamp'un, chaywanpas ñawch'iyachisqa espada hinan k'irin. Señor Diosman llakipakuyniykikunata saqey, paymi qaqata sayachisunki, manan hayk'aqpas chanin runataqa urmachisqa kananta munanqachu. Diosníy, runa wañuchiqkunapas runamasinta hap'iykachiqkunapas manan unaytachu kawsanqaku, aswanpas wañunqakun, qanmi paykunata wañuy t'oqoman urmaykachinki. Ñoqan ichaqa qanman sonqollikusaq. |
|
Diosníy khuyapayaykuway, runan qatiykachashawan, sapa p'unchaymi awqaykuna sarunchakuwan. P'unchay-ch'isiyaqmi awqaykuna qatiykachawan, askhan anchaykachaspa maqawanku. Manchapakuspayqa qanmanmi hap'ipakamuyki. Diosmanmi k'askaykukuni, simintapas yupaychanin, Diosmanmi hap'ipaykukuni, manan manchakunichu. Runari, ¿imanawanmantaq? Sapa p'unchaymi paykunaqa rimasqaykunata q'ewinku, imaynallamantapas k'iriwaytapunin yuyaykunku. Paka-pakarikuspan purinku, purisqaytan makilla qhawanku, wañuchiwanankupaqmi suyapashawanku. Huchallikusqankumantaqa, ¿manachu muchunqaku? Diosníy, k'arakta phiñakuspayki llaqtakunata k'umuykachachiy. Qanmi kayman chayman purisqaykunata yuparqanki, qanmi weqeykunata qara p'uyñuykiman huñurqanki. ¿Manachu chaykunaqa qelqaykipi qelqasqa kashan? Qanpa yanapayniykita mañakuqtiymi awqaykunaqa ayqekapunku. Allintan yachani Diosqa ñoqawan kashasqanta. Diosmanmi hap'ipaykukuni, simintapas yupaychanin, Señormanmi k'askaykukuni, simintapas yupaychanin, Diosmanmi hap'ipaykukuni, manan manchapakunichu. Runari, ¿imanawanmantaq? Diosníy, prometekusqaykunataqa hunt'asaqpunin, gracias qoy sacrificiokunataqa haywasqaykipunin. Diosníy, wañuymantan qespichiwarqanki, urmanaymantan librawarqanki. Qanpa ñawpaqeykipi purinaypaq, kawsay k'anchayniykipi kashanaypaq. |
|
Diosníy, khuyapayaykuway, ñoqata khuyapayaykuway, qanpin pakaykukuni. Raphrayki ukhupin pakaykukusaq sinchi sasakuna pasanankama. Ancha Hatun Diostan waqyakuni, yanapaykuwaqniy Diostan waqyakuni. Paymi hanaq pachamanta uyarimuwaspa qespichiwanqa, paymi qatiykachawaqniykunata atipanqa, paymi munakuynintapas hunt'aq-kaynintapas rikuchiwanqa. Runa mikhuq leonkuna ukhupi hinan wikch'urayashani, kirunkuqa lanzakuna hinan, wach'inakuna hinan, qallunkuqa ñawch'iyachisqa espada hinan. Diosníy, hanaq pachapi hatunchasqa kasqaykita rikuchikuy, qhapaq-atiyniyki kay pachantinman hunt'aykuchun. Chakiypaqmi llikata mast'arqanku, sonqoymi pisiparqan. T'oqotan ñanniypi hasp'irqanku, ichaqa paykunallataqmi chayman urmaykurqanku. Diosníy, tukuy sonqoywanmi hap'ipakamuyki, sonqoyqa manan pisipanchu, qanman takinaypaq yupaychanaypaq. ¡Rikch'ariy, almalláy! ¡Waqariy, tawtinkulláy! ¡Tocariy, arpalláy! ¡Pacha illarimuytan rikch'arisaq! Señor Diosníy, llaqtakuna ukhupin yupaychasqayki, suyukuna ukhupin takipusqayki. Munakuyniykiqa hanaq pachamantapas aswan hatunmi, hunt'aq-kayniykiqa phuyuq kasqanmanraqmi aypan. Diosníy, hanaq pachapi hatunchasqa kasqaykita rikuchikuy, qhapaq-atiyniyki kay pachantinman hunt'aykuchun. |
|
Kamachikuqkuna, ¿hayk'aqllapas chaninchanata hinapunichu chaninchankichis? ¿Mana piman sayakuspapunichu runakunapaq chaninchapunkichis? ¡Manapunin! Aswanpas sonqoykichispin mana chaninkunata yuyaykunkichis, suyupin runakunata muchuchinkichis. Millay runakunaqa nacesqankumantapachan pantanku, nacesqankumantapachan llullakunku. Mach'aqway hinan venenoyoq kanku, paykunaqa mana uyariq mach'aqway hinan ninrinkuta roqt'uyachinku. Chay mach'aqwaymi khuruqpa takisqanta mana uyarinchu, ancha allinña khuruq kashan chaypas. Diosníy, ¡kirunkuta p'akiy! Señorníy, ¡chay leonkunaq waqsanta chhalluy! Ch'umasqa unu hina chinkapuchunku, ñanpi qora hina sarusqa ch'akipuchunku. Llawsanpi chinkapuq ch'uru kuru hina kachunku, sullusqa wawa hina ama hayk'aqpas k'anchayta rikuchunkuchu. Mana reparachikuspalla, khiska hina ruphachikuchunku, q'omer q'achu hina t'irachikuchunku. Chanin runaqa ayni-kutichipushaqta rikuspan kusikunqa, millay runaq yawarninpin chakinta challpunqa. Chaypachan runaqa ninqa: Cheqaqpunin Diosman hap'ipakuqpaqqa saminchay kan, cheqaqpunin teqsimuyuntinta juzgaq Diosqa kan, nispa. |
|
¡Diosníy, awqaykunamanta hark'aykuway, awqay hatarimuqkunamanta amachaway! ¡Mana chanin ruwaqkunamanta hark'aykuway, runa wañuchiqkunamantapas qespichiway! Señor Diosníy, ¡qhawariy! Wañuchiwanankupaqmi suyapashawanku, sinchi millay runakunan ñoqa contra huñukunku. Manan huchallikurqanichu, manan ima millaytapas ruwarqanichu, manan ima huchaypas kanchu, chaypas paykunaqa phawaykamuwankun. ¡Rikch'ariy! ¡Yanapaykuway! ¡Imaynachus kasqayta qhawariy! Qanmi Tukuy-atiyniyoq Diosqa kanki, qanmi Israelpa Diosninqa kanki. Rikch'ariy hinaspa mana iñiyniyoqkunata muchuchiy, ama khuyapayaychu runamasinkuta hap'iykachiq chay millaykunataqa. Ch'isinmi kutimunku, alqokuna hinan qhansapakunku, llaqtatan imatapas maskhaq hina muyuykunku. Espada hina k'iriq kunkawanmi phosoqo simillantinña qaparinku, paykunaqa yuyankun mana pipas reparasqanta. Señor Diosníy, qanmi paykunata asipayanki, qanqa chay mana iñiyniyoqkunawanmi burlakunki. Kallpachaykuwaqníy, qantan suyakamuyki, Diosníy, qanmi pakaykuwaqniyqa kanki. Munakuwaqniy Diosqa ñawpaqeytan rinqa, awqaykunaq atipasqa kasqantan rikuchiwanqa. Señor Diosniyku, pakaykuwaqniyku, ama paykunata wañuchiychu, paqtan llaqtayqa chayta qonqapunman, atiyniykiwan ch'eqechispa k'umuykachiy. Rimasqankuwanmi huchallikunku, siminkuwanmi huchallikunku, hatunchakusqankuwan urmaykuchunku. Ñakankun llullakunkun, phiñakuspayki paykunata tukurpariy, manaña kanankupaq paykunata ch'usaqyachiy. Chay hinapin teqsimuyuntinpi yachanqaku Jacobpa mirayninpi Diosqa rey kasqanta. Ch'isinmi kutimunku, alqokuna hinan qhansapakunku, llaqtatan imatapas maskhaq hina muyuykunku. Mikhunata maskhaspan purinku, mana saksaspataq aullakunku. Ñoqan ichaqa atiyniykimanta takisaq, tutamantan munakuyniykimanta sumaqta takisaq, waqaychaykuwasqaykirayku llakikusqay p'unchaypipas pakaykuwasqaykirayku. Diosníy, yupaychaykunatan takipusqayki, kallpachaykuwaqníy, qanmi pakaykuwaqniyqa kanki, qanqa munakuwaqniy Diosmi kanki. |
|
Diosniyku, qanmi wikch'uwarqankiku, ñut'uwarqankiku, k'araktan phiñakurqanki, ¡kunan yapamanta kallpachawayku! Kay pachatan khatatatachirqanki, hinaspan k'ahachirqanki, k'ahankunata wisq'ay, thunikushanmi. Llaqtaykitan sinchitapuni muchuchirqanki, machasqa hinan thanpiykachayku. Manchakuqniykikunamanmi banderata rikuchirqanki wach'inamanta ayqenankupaq. ¡Uyarimuwayku! ¡Atiyniykiwan qespichiwayku! ¡Munakusqaykikunata qespichiwayku! Diosmi ch'uya wasinmantapacha nimurqan: May kusisqan Shehemta rakisaq, Sucot wayq'otapas tupurqarisaq. Galaad ayllupas Manasés ayllupas ñoqaqmi, Efraín ayllupas churakunay cascon, Judá ayllupas kamachikunay varan. Moab suyupas maqchikunay puruñan, Edom suyumanmi usut'ayta wikch'uykusaq, Filistea runakunata llallispaymi qaparisaq, nispa. ¿Pitaq allin perqasqa llaqtaman apawanqa? ¿Pitaq Edomkama pusawanqa? Diosniyku, qanmi wikch'uwarqankiku, ¡manañan ejercitoykuwanpas purinkiñachu! Awqayku atipayta yanapaykuwayku, yanqan runaq yanapakuyninqa. Diospa yanapayninwanmi may musphanakunata ruwasun, paymi awqanchiskunata t'ustunqa. |
|
Diosníy, qaparimusqayta uyariykuway, mañakamusqayta uyariykuway. Ancha karumantan waqyakamuyki, sonqoymi p'iti-p'itishan. Hatunkaray qaqa pataman pusaway, qanmi pakakunay kanki. Awqamanta qespichiwaqniy ch'ila pukara hinan kanki. Wasiykipi wiñaypaq tiyachiway, raphraykiq llanthunpi pakaykuway. Diosníy, qanmi prometekusqaykunata uyarirqanki, sutiykita manchakuqkunaq herenciantan qowarqanki. Ñoqa reytaqa unayta kawsachiway, wataykunaqa unaypuni kachun. Qayllaykipiqa kamachikuqllatapuni takyachiway, munakuyniykiwan cheqaq-kayniykiwan waqaychaway. Ahinatan sutiykita wiñaypaq yupaychasaq, prometekusqaykunatapas sapa p'unchaymi hunt'asaq. |
|
Ch'inllan Diosta suyakuni, paymi qespichiwaqniyqa. Payllan hatun Qaqayqa, paymi qespichiwanpas pakaykuwanpas, manan kuyurichisqachu kasaq. Qankunari, ¿hayk'aqkamataq ñoqa contra sayarinkichis? ¿Hayk'aqkamataq urmaykachiwayta munankichis thunikushaq perqata hina, urmaykapushaq qenchata hina? Hatun-kayniymanta wikch'uytapunin yuyaykunkichis, kusisqan llullakunkichis, simiykichiswanmi yupaychawankichis, sonqoykichispin ichaqa ñakawankichis. Ch'inllan Diosta suyakuni, payllan suyakunayqa. Payllan hatun Qaqayqa, paymi qespichiwanpas pakaykuwanpas, manan kuyurichisqachu kasaq. Diosllamantan hamun qespikuyniypas hatunchasqa-kayniypas, payllan hatun Qaqaypas pakaykuwaqniypas. Llaqtalláy, Diosman tukuy tiempo sonqollikuy, sonqoykichista payman mast'ariychis, Diosqa pakakunanchismi. Runaqa huk samayllan, wakchapas qhapaqpas manapas kanmanchu hinallan. Balanzapi kuskata aysaqtinkupas, manan thuta hinallapas pesankuchu. Ama maqanakuyman k'askakuychischu, ama suwakuywan t'ikariytaqa yuyaychischu. Qhapaqyaspaykichisqa, ama qhapaq kayman sonqollikuychischu. Diosmi huk kuti rimarqan, chaytan iskay kutita uyarirqani: Ñoqaqmi atiyqa, mana tukukuqmi munakuyniyqa, nispa nishaqta. Señor Diosníy, mana tukukuqmi munakuyniykiqa, qanmi sapankaman ruwasqanman hinapuni qopunki. |
|
¡Diosnilláy, qanmi Diosniy kanki! Pacha sut'iyamuytan maskhayki, qanmantan ch'akichikushani, tukuy sonqoywanmi qanta munaykushayki, imaynan ch'aki purunpas unuta munan, chay hinatan ñoqapas mayta munaykushayki. Ch'uya wasiykipin rikuyta munayki, atiyniykitapas lliphlli-kayniykitapas qhawanaypaq. Munakuyniykiqa kawsaymantapas aswan chaniyoqraqmi, chaymi yupaychasqayki, kawsanaykamaqa saminchasqaykin, mañakamunaypaqmi makiyta mast'arimusqayki. Sumaq mikhuna mikhuq hinan saksay-saksata saksaykusaq, simiytaq ancha kusisqapuni yupaychasunki. Puñuykuspaymi yuyariyki, tutakunapin yuyaymanayki, qanmi yanapaykuwaqniyqa kanki. Raphraykiq llanthuykusqanmi kusisqa takini, ñoqaqa hap'ipakamushaykin, paña makiykiqa hap'ishallawanpunin. Wañuchiwayta munaqkunataq ichaqa chinkapunqaku, Wañuy-pachaman urmaykunqaku, espadawan wañuchisqan kanqaku, chacal animalkunaq mikhusqanmi kanqaku. Ñoqa reymi ichaqa Dioswan kusikusaq, Diospa sutinpi juraqkunaqa yupaychaytan takinqaku, llullakunataq ichaqa upallachisqa kanqaku. |
|
Diosníy, sasachayniyta willakuqtiy uyariykuway, manchakuy awqakunamanta waqaychaykuway. Millay runakunaq yuyaykusqanmanta pakaykuway, huñunasqa millay runakunamanta hark'aykuway, qallunkutan espadata hina ñawch'iyachinku, wach'isqata hinan k'arak simikunata rimarqarinku. Pakakunankumantan chanin runata wach'imunku, mana mancharispan qonqaylla wach'imunku. Paykunapuran mana chaninta ruwanankupaq tanqanakunku, pakallapi toqlla churaytan rimanakunku, mana pipas rikunanpaqmi yuyanku. Yuyaykuspankun ninku: Allintañan millayta ruwananchispaq yuyaykunchis, nispa. Runaq sonqonqa musphana imaymanakuna paqarichiqmi. Diosmi ichaqa paykunata wach'inanwan k'irinqa, qonqayllan paykunataqa k'irinqa, simillankutaqmi paykunataqa urmachinqa, llapa rikuqninkutaqmi: ¡Imaraqmi! ninqaku. Llapallan runakunan Diosta manchakunqaku, Diospa ruwasqankunatan willaranqaku, chay ruwasqankunatan yuyaymananqaku. Chanin runaqa Señor Dioswanmi kusikunqa, paymanmi hap'ipakunqa, llapa chanin sonqoyoqkunapas kusikunqakun. |
|
Diosniyku, qanllan Sionpi yupaychanaqa kanki, qanman prometekusqaykutaqa hunt'asaqkupunin, qanqa mañakusqatan uyarinki, llapa runan hamusunkiku. Huchallikusqaykun munaychakuwanku, qanmi ichaqa huchallikusqaykuta pampachawankiku. Kusisamiyoqmi akllakusqayki runaqa, qayllaykipi tiyananpaqmi pusanki. Ñoqaykuqa wasiykipi allinkaqwanmi kusisqa kasaqku, ch'uya wasiykipin saminchasqa kasaqku. Diosniyku, Qespichiqniyku, anchatapuni chaninchapuwaspaykikun qanqa kutichimuwankiku. Teqsimuyuntin runakunan suyakusunkiku, karu lamar-qocha patapi tiyaqkunan suyakusunkiku. Qanmi atiyniykiwan kallpaykiwan orqokunata allinta sayachirqanki. Qanmi lamar-qochaq qaparisqanta thanichirqanki, sinchi phoqchiqesqantapas upallachirqanki, llaqtakunaq ch'aqwasqantapas ch'inyachirqanki. Chaymi sinchi karupi tiyaqkunapas musphana ruwasqaykikunata rikuspa khatatatanku. Qanmi inti lloqsimuypi runakunatapas, inti haykuypi runakunatapas kusisqata qaparichimunki. Qanmi kay pachata watukunki, parachispaykin ruruchinki. Mayuykiqa llasaqllañan, chay hinatan trigo chakrakunata wiñachinki, chay hinatan chakrata wakichinki. Qanmi chakra wachukunata hallch'uchanki, qanmi ch'aki cheqaskunatapas qarpanki, chaytan llasaq parawan chulluchinki, hinaspan rurusqanta saminchanki. Qanmi cosecha tiempopi allinkunawan saminchanki, phuyuykimantan allinta parachimunki. Ch'aki cheqaskunapi pastokunapas q'omeryanmi, orqokunapas munay p'achasqan kashan. Pampakunan uywakunawan hunt'a kashan, qheswakunan trigowan hunt'a kashan. Llapallanmi kusisqa qaparispa takinku. |
|
Teqsimuyuntinpi tiyaqkuna, Diosman kusisqa takiychis. Qhapaq sutinman takiychis, hatunchaspa yupaychaychis. Diosta niychis: ¡May musphanan ruwasqaykikunaqa! Ancha atiyniyoqmi kanki, awqaykikunaqa qanta manchakuspan huch'uyyaykukunku, teqsimuyuntin runakunan k'umuykamusunkiku, qanta yupaychaspan takinku, nispa. Hamuychis Diospa ruwasqankunata rikuq, hamuychis runakuna ukhupi manchana ruwasqankunata qhawaq. Paymi lamar-qochata ch'akichirqan, mayutan chakillapi chimparqanku. Chay ruwasqanwanmi kusikusunchis. Paymi atiyninwan wiñaypaq kamachin, suyukunatan makilla qhawashan, ama mana kasukuqkuna pay contra sayarinankupaq. Llapallan llaqtakuna, Diosniykuta yupaychaychis. Pay yupaychana takiykichista hukkunaman uyarichiychis. Payqa kawsachiwarqankun, manan urmanaykuta munarqanchu. Diosniyku, qanmi probaykuwarqankiku, qolqeta hinan ch'uyanchawarqankiku. Llikawanmi hap'ichiwarqankiku, sinchi llakitan q'epiykachiwarqankiku, runawanmi saruchiwarqankiku, ninantan, ununtan chimparqayku, chaypas allinninkaqmanmi horqowarqankiku. Wasiykimanmi haykusaq ruphachina sacrificiokunata qanman haywanaypaq, prometekusqaykunata qanpaq hunt'anaypaq, llaki-phutiypi kashaspa qanman simi rimarisqaykunata hunt'asaq. Wirallaña uywakunatan haywasqayki, sonqoykiman chayaq borregokunatan haywasqayki, torokunatan orqo cabrakunatan haywasqayki. Hamuychis Diosta llapa manchakuqkuna, uyariychis, imatachus ruwapuwasqantan willasqaykichis. Paytan simiywan waqyakurqani, paytan kunkaywan yupaycharqani. Sonqoypichus mana chaninta yuyaykuyman karqan chayqa, Señor Diosqa manan uyariwanmanchu karqan. Diosniyqa uyariwarqanpunin, mañakusqaytaqa chaskiwarqanpunin. ¡Saminchasqa Diosqa kachun! Payqa mañakusqaytan uyariykuwarqan, payqa khuyapayawarqanpunin. |
|
Diosniyku, khuyapayaykuwayku, saminchaykuwayku, sumaqta qhawarimuwayku, kay pachapi munayniykita yachanankupaq, qespichiyniykitapas llapa suyukuna yachanankupaq. Diosniyku, llaqtakunan yupaychasunkiku, llapa ayllukunan hatunchasunkiku. Llapa suyukuna kusikuchunku takichunku, qanmi juzgaspa llaqtakunata chaninchanki, qanmi kay pacha suyukunata allinta michinki. Diosniyku, llaqtakunan yupaychasunkiku, llapa ayllukunan hatunchasunkiku. Chakrakunaqa rurunqan, ¡Diosninchisqa saminchawasunmi! Diosqa saminchawasunmi, teqsimuyuntin runakunan payta manchakunqaku. |
|
Dios sayariqtinmi awqakuna ch'eqerin, cheqnipakuqninkunan qayllanmanta ayqerin. Imaynan q'osñiqa chinkarin, ahinatan paykunata Diosqa chinkarichin, imaynan ceraqa nina qayllapi chullupun, ahinatan mana chaninkunaqa Diospa qayllanpi ch'usaqyapun. Chaninkunan ichaqa kusikunku, Diospa qayllanpin q'ochukunku, kusisqan saltaykachanku. Diosman takiychis, payman takikunata takiychis, phuyu patapi puriqta yupaychaychis. ¡Señor Diosmi sutinqa! ¡Qayllanpi kusikuychis! Ch'uya tiyananpi tiyaq Diosqa mana tayta-mamayoqkunaq taytanmi, viudakunaqpas amachaqninmi. Diosmi mana piniyoqkunaman familiata qon, presokunatan kusikuyman horqomun, mana kasukuqkunan ichaqa ch'aki hallp'api tiyanqaku. Diosníy, llaqtaykiq ñawpaqenta lloqsishaqtiykin, ch'inneq pampanta purishaqtiykin, hallp'a pacha chhaphchikurqan, hanaq pachamanta paramurqan. Sinaí orqon Diospa ñawpaqenpi khatatatarqan, Israelpa Diosninpa ñawpaqenpin kuyurirqan. Diosníy, anchatan parachimurqanki, ch'aki hallp'aykitan ruruchiqman tukuchirqanki, llaqtaykin chaypi tiyarqan. Diosníy, sumaq sonqo kaspaykin wakchaman pisichikusqanta qorqanki. Señor Diosmi kamachikurqan, sumaq willakuykunatan askha warmikuna willarqanku: ¡Reykunan soldadonkupiwan ayqekushanku! Awqamanta qechusqakunatan wasipi qhepaq warmikuna rakinakushanku qolqewan sumaqchasqa urpita, qoriwan sumaqchasqa phurukunayoq urpita. ¿Imanaqtintaq wakinqa uywa t'aqawan qhepakurqankichis? nispa. Tukuy-atiyniyoq Dios chaymanta reykunata ch'eqechiqtinmi, Salmón orqopi rit'irqan. Hatunllañan Basán orqokunaqa, Basán orqokunaqa hatun ñawch'iyoqkunan, qankuna hatunkaray orqokunaqa, ¿imanaqtintaq envidiakuspa qhawankichis Diospa tiyananpaq akllakusqan orqota? ¡Chaypin Señor Diosqa wiñaypaqpuni tiyanqa! Awqa-tinkuypaq Diospa carretankunaqa waranqa-waranqan, chaykunawanmi Señor Diosqa Sinaimanta ch'uya wasinman hamurqan. Señor Diosníy, presokuna apantinmi hanaqman wicharqanki, runakunamantan sumaq sonqota chaskirqanki, mana kasukuqkunamantapas qosqankutan chaskirqanki, chaypi tiyanaykipaq. Saminchasqa kachun Señor Diosqa, paymi p'unchay-p'unchay sasa kawsayninchiskunapi kawsaysiwanchis, paymi Diosninchispas qespichiqninchispas. Diosninchisqa qespichiq Diosmi, payqa wañuymanta qespichiqmi. Diosqa awqankunaq umantaqa ch'eqtanqapunin, huchallapi puriq chukchasapakunaq umantaqa p'akinqapunin. Señor Diosmi nirqan: “Basanmantan awqaykikunata kutichimusaq, lamar-qocha sonqomantan kutichimusaq, awqaykikunaq yawarninpi chakiykita chapunaykipaq, alqoykikunapas chayta llaqwanankupaq”, nispa. Diosníy, llapallanmi atipaspa purisqaykitaqa rikunku, Diosníy, Reyníy, llapallanmi ch'uya wasiykiman haykusqaykitaqa rikunku. Takiqkunan ñawpaqta rinku, tocaqkunataq qhepata rinku, chawpipitaq sipaskama tinyakunata tocaspa rinku: ¡Huñunakuypi llapallaykichis Diosta saminchaychis! ¡Israel ayllukuna Señor Diosta yupaychaychis! nispa. Ñawpaqenkutan Benjamín sullk'a ayllu purishan, qhepankutan Judá qollanakuna huñunasqa rishan, chaymantaq Zabulón qollanakunapas Neftalí qollanakunapas purishan. Diosníy, kallpaykita reqsichiy, ruwapuwasqaykiku atiyniykita rikuchiy. Jerusalenpi yupaychana wasiykiraykun reykunaqa sumaq sonqokuna aparisqa hamusunkiku. Phiñariy Egiptota, chay t'otora-t'otorapi kaq salqa uywata, phiñariy suyukuna ukhupi kaq chay phiña torotapas, torillotapas, qhapaq kayninkuta haywanasuykipaq k'umuykamunankukama. ¡Ch'eqechiy awqa-tinkuy munaqkunata! Egiptomantan broncenkuta apamunqaku, Etiopía runakunan sumaq sonqota apamunqaku. Kay pacha suyukuna, Diosman takiychis, takikunata Señorman takiychis. Wiñaymantapacha kaq hanaq pachapi phawaylla puriq Diosman takiychis. Atiyniyoq kunkanwan kunununuchiq Diosman takiychis. Atiyniyoqmi Diosqa, niychis, paymi Israel suyupi kamachikuqqa, atiyninmi hanaq pachata hunt'aykun. Diosníy, ch'uya wasiykipi manchanan kanki, Israelpa Diosninmi kanki, llaqtaykimanmi atiytapas kallpatapas qonki. ¡Saminchasqa Diosqa kachun! |
|
Diosníy, qespichiway, heq'epanay patapiñan kashani. Tuytuq t'uru ukhumanmi chinkaykushani, manan chaypi sayayta atinichu. Unu sonqomanmi chayani, lloqllashaq unun apashawan. Pisipapuniñan qaparkachaspapas, ch'ahayapunñan kunkaypas. Qanta unayña suyakushaqtiymi ñawiypas ayphayaykapun. Chukchaymantapas aswanraqmi yanqapuni cheqnipakuwaqniykunaqa. Atiyniyoqmi awqaykunaqa, paykunaqa ñoqamantan llullakunku, paykunaqa wañuchiwaytan munanku, mana suwakusqaytan kutichipunayta munanku. Diosníy, qanmi reqsiwanki mana yuyayniyoq kasqayta, qanmi huchallikusqaykunata yachanki. Tukuy-atiyniyoq Señor Diosníy, qanman hap'ipaykukuqkunaqa ama ñoqa hawachu p'enqachisqa kachunku. Israelpa Diosnin, ama yupaychaqniykikunaqa ñoqa hawachu llakipi kachunku. Qanraykun k'amita muchuni, p'enqasqan k'umuykuni. ¡Wawqeykunapaqmi wak llaqtayoq runa hina kapuni, mamaypa wawankunan mana reqsipuwankuchu! Yupaychana wasiykimantan anchatapuni sientini, k'amiqniykikunaq k'amisqankun sonqoyta nanachiwan. Waqaqtiypas ayunaqtiypas pisichawankun. Qhasqa p'achawan churakuqtiypas llapallan asipayawanku. Llaqta punkupi tiyaqkunan ñoqa contra rimanku, machasqakunan k'askachi-k'askachita takipayawanku. Señorniy, ñoqan ichaqa mañakamuyki, Diosniy, munayniykipi akllakusqayki tiempopi kutichimuway, anchata munakuwaspayki uyariykuway, yanapaqllapuni kaspayki qespiykachiway. Phusu t'urumanta horqoway, ama chinkaykunayta munaychu, awqaykunamanta qespichiway, ukhullaña unumantapas horqoway. Ama lloqllashaq unuqa apawachunchu, amataq unu ukhupas millp'uykuwachunchu, amallataq wañuypas mikhuwachunchu. Señor Diosníy, kutichimuway, qanqa may sumaq munakuqllaña kasqaykirayku. Ancha khuyapayakuq kasqaykiman hina qhawarimuway. ¡Ama kamachiykita qhawarpariwaychu! ¡Llaki-phutiypin kashani, uyariykullawayña! Chimpaykamuway, qespichiway, awqaykunamanta kacharichiway. Qanmi yachanki k'umuykachisqa kasqayta, p'enqachisqa kasqayta, sarunchasqa kasqayta, qanmi yachanki pikunachus awqaykuna kasqanta. K'amisqawanmi sonqoyqa phatan, naq'epushanin pisi kallpayashanin. Pillapas llakipayawaqniytan suyakusharqani, manataq chayqa karqanchu, sonqochaykuwaqniykunatan suyakusharqani, manataq pillapas karqanchu. Venenotan yarqawaqtinpas mikhuchiwarqanku, vinagretan ch'akiwaqtinpas ukyachiwarqanku. Mikhunanku paykunata waqllichichun, mikhuqmasinku paykunata urmachichun. Ñawinkuta tutayaykachiy ñawsayanankupaq, chakinkutapas khatatatachillaypuni. K'arakta paykunata phiñariy, phiñakuyniykiq rawrariynin paykunata taripachun. Wasinkupas purunyachisqa kachun, karpankupipas ama pipas tiyachunchu. K'irisqayki runatan muchuchinku, k'irisqayki runamantan willanakunku. Mana allinmanqa mana allillanwantaq yapaykuy, amataq huchankuta pampachaychu. ¡Kawsay qelqamanta pichasqa kachunku! ¡Amataq chaninkunawan kuska qelqasqachu kachunku! Ñoqan onqosqa llakisqa kashani, Diosníy, qespichiwaspayki waqaychaway. Diospa sutinta takiywan yupaychasaq, graciasta qospan hatunchasaq. Señor Diosqa yupaychasqaywanmi astawanraq kusikunqa nak'asqa toro haywasqamantapas, waqrayoq p'arqa phapatuyoq torillomantapas. Chayta rikuspan sarunchasqakunaqa kusikunqaku, Diosta maskhaqkunaq sonqonmi kawsarinqa. Señor Diosqa wakchakunatan uyarin, manataqmi pisichanchu preso apasqa llaqtantapas. Señor Diosta yupaychaychis hanaq pachapas kay pachapas lamar-qochapas, llapan chaykunapi tiyaqkunapas. Diosmi Sionta qespichinqa, Judá llaqtakunatan wakmanta sayarichinqa. Runankunan chaykunata hap'ikapuspa tiyanqaku, kamachinkunaq wawankunaq herencianmi kapunqa, Diosta munakuqkunaqa chaypin tiyanqaku. |
|
Diosníy, ¡hamuy qespichiwanaykipaq! Señorníy, ¡usqhamuy yanapaykuwanaykipaq! ¡Wañuchiwayta munaqkunaqa p'enqachisqa k'umuykachisqa kachunku! ¡K'iriwayta munaqkunaqa llapalla p'enqasqa ayqepuchunku! ¡Asipayawaqniykunaqa p'enqasqapuni kutipuchunku! Qanman llapa hamuqkuna ichaqa, qanwan q'ochukuchunku kusikuchunku. Qespichiyniykita munakuqkunaqa: ¡Diosqa hatunchasqa kachun! nillachunkupuni. Ñoqaqa llakisqan kashani, wakchan kashani, Diosníy, ¡usqhamuy yanapaykuwanaykipaq! Qanmi yanapaykuwaqniypas qespichiwaqniypas kanki. Señorníy, ¡usqhamullayña yanapaykuwanaykipaq! |
|
Señor Diosníy, qanpin pakaykukuni, ama hayk'aqpas p'enqachisqa kanayta munaychu. Qanqa chanin Diosmi kanki, yanapaykuway kacharichiway, uyariykuway qespichiway. Qanqa pakaykukunay Qaqaymi kanki, allin perqasqa llaqtaymi kanki, sapa kuti pakaykukunaymi kanki, qanmi qespichiyta prometewarqanki. ¡Qanmi Qaqaypas pukaraypas kanki! Diosníy, millay runamanta qespichiway, mana chanin awqa sonqo runaq makinmanta kacharichiway. Apu Señor Diosníy, qanmi suyakunayqa kanki, wayna kasqaymantan qanman hap'ipakamuni. Qanmi nacechimuwarqanki, nacesqaymantapachan qanman q'emiykukurqani, qantan yupaychallasqaykipuni. Askhan ñoqamanta utirayanku, qanmi ichaqa allin pakakunay kanki. Qanmanmi maytapuni takimushani, p'unchay-ch'isiyaqmi qanta qhapaqchaspa takimushani. Machuña kaqtiypas ama qhawarpariwaychu, kallpay pisiyapuqtinpas ama saqerpariwaychu. Awqaykunan ñoqamanta rimanakunku, wañuchiwayta munaqkunan huk-nisqalla rimanakunku: “Diosmi payta saqerparipun, qatiykachasunchis hap'isunchis, manan pipas qespichiqnin kanchu”, nispa. Diosnilláy, ama karunchakuwaychu, Diosnilláy, usqhamuy yanapaykuwanaykipaq. Awqaykunaqa p'enqachisqa atipasqa kachunku, mana allin kanayta munaqkunaqa asipayasqa k'uytuchisqa kachunku. Ñoqan ichaqa suyakushallasqayki, aswan-aswantan yupaychasqayki. P'unchay-ch'isiyaqmi simiywan willasaq chaninchapuwasqaykitapas qespichiwasqaykitapas. ¡Mana yupay atinan chaykunaqa! Apu Señor Diosníy, ancha musphanakuna ruwasqaykitan willakusaq, qanllapuni chanin kasqaykitan rimarisaq. Diosníy, wayna kasqaymantapachan yachachiwarqanki, kunankamataqmi musphana ruwasqaykikunata willashani. Diosníy, machullaña soqo umallaña kashaqtiypas ama saqerpariwaychu, kunan wiñaymanpas, qhepa wiñaymanpas ancha atiyniykitaqa willasaqraqmi. Diosníy, chaninchayniykin hanaq pachakama chayan. Qanmi musphanakunata ruwarqanki, manan pipas qan hinaqa kanchu. Askha llaki-phutiytan rikuchiwarqanki, chaypas kawsarichiwankiraqmi, hallp'a sonqomantapas sayarichimuwankiraqmi. Astawanmi hatunchaykuwanki, huk kutitawanraqmi sonqochaykuwanki. Diosnilláy, qanqa hunt'aqmi kanki, chaymi arpata tocaspa takipusqayki. Israelpa Ch'uya Diosnin, tawtinkuwan takispa yupaychasqayki. Yupaychayta takispaymi kusisqallaña qaparisaq, qespichiwasqaykimantan tukuy sonqo takisaq. Qalluypas chaninchapuwasqaykitan rimarishallanqapuni, mana allin kanayta munaqkuna p'enqachisqa atipasqa kasqankurayku. |
|
Diosníy, chaninchayniykita reyman yachachiy, reypa churinman kuskachayniykita yachachiy, chaninchaywan llaqtaykita kamachinanpaq, kuskachaywan wakcha runaykikunata kamachinanpaq. Orqokuna thak kawsayta llaqtapaq paqarichichun, moqokuna saminchayta llaqtapaq rikhurichichun. Reyqa wakchakunapaq chaninchachun, mana imayoqkunata qespichichun, sarunchaqkunatataq ñak'arichichun. Intipas killapas k'anchashanankaman reyqa tukuy tiempo manchakusunki. Reyqa ichhusqa q'achupaq para hina kachun, hallp'ata qarpaykuq sulla hina kachun. Kamachikusqan p'unchaykunapi chanin runa t'ikarichun, thak kawsaypas hunt'aykuchun manaña killaq k'anchanankama. Reyqa lamar-qochamanta huk lamar-qochakaman kamachinqa, Eufrates mayumanta teqsimuyu k'uchukaman kamachinqa. Ñawpaqenmanmi k'umuykukunqaku ch'inneqpi tiyaq runakunaqa, awqankunaqa pampakama k'umuykachisqan kanqaku. Tarsismanta reykunapas qocha patapi tiyaqkunapas qokuykunatan apamunqaku. Sabá suyu, Seba suyu reykunapas sumaq sonqokunatan haywarinqaku. Llapa reykunan ñawpaqenpi qonqorikunqaku, llapa suyukunan payta servinqaku. Reymi waqyakuqtin wakchata qespichin, mana pi yanapaykuqniyoq muchuqtan amachan. Mana piniyoqtawan wakchatawanmi khuyapayan, wakchakunaq kawsaynintan qespichin. Ñak'arichiymantan, sarunchaymantan paykunataqa qespichin, paypaqqa kawsayninkuqa ancha chaniyoqmi. ¡Reyqa kawsachun! Sabá qorita payman qochunku. Paypaqqa Diosmanta mañapullachunkupuni, payqa Diospa saminchasqallanpuni kachun. Suyupi askhallaña trigo kachun, orqo patakunapi askhallaña aytikuchun, rurunqa Libanopi hina phutuchun, campo qora hinataq llaqtakunamanpas runa hunt'aykuchun. Wiñay-wiñaypaq sutinqa kachun, intiq k'anchashanankamaqa mentasqallapuni kachun. Llapa teqsimuyupi suyukunaqa: Payta hina saminchawayku, nichunku. Llapa suyukunaqa: Kusisamiyoqmi payqa, nichunku. Saminchasqa kachun Diosninchisqa, yupaychasqa kachun Israelpa Diosnin Señorqa, payllan utirayanakunata ruwan. Qhapaq sutinqa wiñay-wiñaypaq saminchasqa kachun, kay pachantinman qhapaq-atiyninwan hunt'aykuchun. ¡Amén! Isaipa churin Davidpa mañakusqankunan kaypi tukukapun. |
|
Allinpunin Diosqa Israelpaq, allinpunin ch'uya sonqoyoqkunapaq. Ñoqan ichaqa yaqa urmaykurqani, yaqallan llusk'aykurqani. Millaykunaq qhapaqyasqanta rikuspaymi hatunchakuqkunata envidiakurqani. Manan paykunaqa llakikunkuchu, qhalillapunin kanku. Manan runakuna hinapunichu muchunku, manan wakinkuna hinapaschu sasachaykunata rikunku. Chaymi anchaykachaywan walqakunku, millay-kaywanpas p'achakunku. Wirasapa kaqtinkun ñawinkupas p'utiy-p'utiraq, millay yuyaykusqankupas sinchiyaykunmi. Asikuspan hukkunaman millayta rimanku, anchaykachaspan manchachinku. Hanaq pacha Dios contran rimanku, kay pachapipas anchaykachanku. Diospa llaqtanpas paykunamanmi rin, ima nisqankutapas chaskillankun. Anchaykachaqkunataq ninku: ¿Diosri chayta yachanmanchu? ¿Ancha Hatun Diosri reparanmanchu? nispa. Chay hinan chay millay runakunaqa, chutarayaspallankun astawan qhapaqyaykunku. Yanqan sonqoyta ch'uyayachini, makiytapas tukuy mana allinmanta mayllikuni. P'unchay-ch'isiyaqmi muchuchiwarqanki, sapa paqartaq hasut'iwarqanki. Ñoqachus yuyaykuq-masinku kayman karqan chayqa, wawaykikunatan wasanchayman karqan. Ichaqa millay runaq qhapaqyasqanta entiendeytapuni munaqtiymi, sasallaña umaypaq karqan, Diospa ch'uya wasinman haykuspaymi paykunaq p'uchukayninta chayraq entienderqani. Paykunataqa llusk'anamanpunin churanki, wañunamanmi tanqaykunki. Qonqayllan chinkapunqaku, sinchi llaksasqan paykunaqa chiriyanqaku. Señor Diosníy, imaynan mosqokusqaqa tutamanta chinkapun, ahinatan sayarimuqtiykiqa chinkapunku. Ñoqaqa haya sonqoyoqmi kasharqani, sonqoyqa k'utuwarqanmi. Mana yuyayniyoqmi mana yachaqmi karqani, qanpaqqa uywa hinan kawsarqani. Chaypas, ñoqaqa qanllawanpunin kasharqani, paña makiymantan hap'iykuwarqanki. Yuyaychawaspaykin pusawanki, p'uchukaypitaq hatunchaspa chaskiwanki. ¿Piniytaq hanaq pachapi kashan? ¡Qanllan kashanki! Qanllawan kaspaymi manaña kay pachapi imatapas munanichu. Yuyayniypas cuerpoypas p'iti-p'itinmanmi, Diosmi ichaqa sonqoyta kallpachaykuqniy, paymi wiñaypaq herenciaypas. Qanmanta karunchakapuqkunaqa wañunqakupunin, qanmi wañuchinki pipas wasanchaqniykitaqa. Ñoqapaq aswan allinqa Diospa qayllanpi kayniymi. Apu Señor Diosníy, qanmi pakakunayqa kanki, lliw ruwasqaykitan willakusaq. |
|
Diosniyku, ¿imanaqtintaq saqerpariwankiku? ¿Wiñaypaqchu saqerpariwankiku? ¿Imanaqtintaq michinayki ovejakunapaq k'araktapuni phiñakunki? Ñawpamantaña tarikusqayki t'aqaykita yuyarikuy, aylluyki kanaykupaq horqokampusqayki llaqtata yuyarikuy, tiyasqayki Sión orqotapas yuyarikuy. Hamuy purunyachisqa raqaykunata qhawarinaykipaq, awqaqa llapantañan yupaychana wasipi kaqkunata thunirqan. Awqaykikunan ch'uya wasiykipi uywa hina qaparkacharqanku, llallisqankuta willakuspankun banderankuta chaypi sayachirqanku. Thunispan rikch'akurqanku sach'a-sach'api hachawan wit'uqkunaman. Paykunan hachawan combowan llapa llaqllasqakunata ñut'urqanku. Ch'uya wasiykitan kanaykurqanku, teqsinkama thunispan qanta yupaychananku wasita sarunchakurqanku. Sonqonkupin nirqanku: Hukpaqkamallaña paykunata sarurqapusun, nispa. Qan yupaychana llapa cheqastan kanaykurqanku. Manañan imapas qanmanta willakuq kanñachu, manañan ima profetapas kanñachu, hayk'aqkamachus kay kanantaqa manan yachallaykupaschu. Diosniyku, ¿hayk'aqkamataq awqakunaqa k'amisunki? ¿Wiñaypaqchu awqakunaqa sutiykita pisichanqa? ¿Imanaqtintaq manaña yanapaykuwankikuchu? ¿Imanaqtintaq manaña imatapas ruwankichu? Diosníy, qanmi ñawpamantaña reyniy kanki, qanmi suyuntinpi yanapallawankikupuni. Qanmi atiyniykiwan lamar-qochata iskayman t'aqarqanki, chaypi hatuchachaq wak'a animalkunaq umankunatan p'akirqanki. Wak'a Leviatanpa umankunatan t'astarqanki, hinaspan ch'inneqpi salqa animalkunaman qaraykurqanki. Qanmi pukyutapas mayutapas phullpuchimurqanki, hatun mayukunatapas ch'akichirqanki. Qanpan p'unchaypas tutapas, qanmi killatapas intitapas churarqanki. Qanmi kay pachaq qorpankunata churarqanki, qanmi poqoytapas chirawtapas ruwarqanki. Señor Diosníy, yuyariy awqaq k'amisqasuykita, mana yuyayniyoq runakunapas pisichasqasuykita. ¡Ama salqa animalkunaman urpiykita qaraykuychu! ¡Ama sarunchasqa llaqtaykita qonqaychu! Rimanakusqaykita yuyariy, suyuq tutayaq cheqasninkunamanmi maqayta munaqkunaqa hunt'aykun. Ama sarunchasqa runaqa p'enqachisqachu kachun. Wakchapas mana piniyoqpas yupaychasunkikun. ¡Diosníy, qanpa kaqmanta sayariy! ¡Yuyarikuy mana iñiyniyoqpa sapa p'unchay k'amisqasuykita! Ama qonqaychu awqaykikunaq qaparisqanta, contrayki sayariqkunaq qaparkachashasqanta. |
|
Diosniyku, graciastan qomuykiku, musphana ruwasqaykikunamanta uyarispa, qayllallaykupi kashasqaykita reparaspa, graciasta qomuykiku. Diosmi nin: Ñoqan huk p'unchayta akllaniña juzganaypaq, chaninchaywanmi ñoqaqa taripasaq. Llapa runakuna khatatataqtinqa, kay pacha chhaphchikuqtinqa, ñoqan teqsinkunata allintapuni takyachisaq, nispa. Anchaykachaqkunatan nini: Ama anchaykachaychischu, nispa. Millay runakunatan nini: Ama umata hoqariychischu, ama atiyniykichiswan hatunchakuychischu, ama hatunta rimariychischu, nispa. Manan pi atiyniyoqpas inti lloqsimuymanta kaspapas, inti haykuymanta kaspapas, ch'inneqmanta kaspapas runataqa hatunchanmanchu. Aswanpas Diosmi juzgaqqa, wakintan k'umuykachin wakintataq hatunchan. Señor Diosqa k'arak phiñakuy vasotan hap'ishan, allin tupachisqa poqosqa vinoyoqta. Chayta pay haywaqtinqa, teqsimuyuntinpi llapa millay runakunan qonchuntinta ukyaykunqaku. Ñoqaqa Jacobpa Diosninmantan willakushallasaqpuni, paymanmi takishallasaqpuni, payqa millay runakunaq atiynintan qolluchinqa, allin runatan ichaqa astawan kallpachaykunqa. |
|
Diosqa Judá ayllupi reqsisqan, sutinpas Israel suyupi mentasqan. Salempin wasin kashan, Sionpin tiyanan kashan, chaypin p'akirqarirqan phawamuq wach'ikunata, escudotapas, espadatapas, maqanakuna armakunatapas. Ancha qhapaq k'anchayniyoqmi qanqa kanki, salqa animalkunaq tiyasqan orqokunamantapas aswan qhapaqmi kanki. Aswan kallpasapakunan llat'anasqa karqanku, aswan kallpayoqkunan mana imanaytapas atirqankuchu, wañuy puñuyllañan paykunata hap'irqan. Jacobpa Diosnin, paykunata manchachiqtiykiqa caballopas carreta purichiqpas manan kuyuriytapas atirqankuchu. ¡Qanqa manchanan kanki! K'arakta phiñakuqtiykiqa, ¿pitaq ñawpaqeykipi sayanman? Hanaq pachamantapachan sut'ita huchachamurqanki, kay pachan mancharisqa upallakurqan, Diosniyku, juzganaykipaq sayariqtiyki, kay pachapi llapa sarunchasqakunata qespichinaykipaqpas sayariqtiyki. Runaq k'arak phiñakuyninpas qantan yupaychasunki, k'arak phiñakuyniykimanta puchuqkunapas muyuykusunkikun. Diosniykichis Señor Diosman prometekuychis, prometekusqaykichista hunt'aychis. Qankunapas qorpamasi suyukuna, Manchana Diosman qokuykunata apamuychis. Payqa kamachikuqkunatan k'umuykachin, kay pacha reykunatan manchapachin. |
|
Kunkayoqtan Diosman waqyakuni, Diosman waqyakuni, paytaq uyarimuwan. Llakikusqay p'unchaymi Señor Diosmanta mañakuni, tutakuna makiyta haywarispan paymanta mañakuni, manan almayqa sonqochakunñachu. Diosta yuyarispan waqani, yuyaymanaqtiymi sonqoy pisipan. Diosqa manan puñurinayta munanchu, llakiq ñit'isqanmi kashani, manan rimayta atinichu. Ñawpa p'unchaykunatan yuyarini, ñawpa watakunatan yuyarini. Tuta takisqaykunatan yuyarini. Sonqoypi yuyaykuspaymi tapuykukuni: ¿Wiñaypaqchu Señor Diosqa wikch'upuwankuman? ¿Manañachu khuyapayawankuman? ¿Manañachu munakuwankuman? ¿P'akinmanchu prometekusqanta? ¿Diosqa qonqapunmanchu munakuyninta? ¿K'arak phiñasqachu manaña llakipayakuq kapun? nispa. Chaymantataq nini: Ancha Hatun Diosqa manan ñawpa hinañachu ruwan, chaymi llakichiwan, nispa. Señor Diospa ruwasqankunatan yuyarisaq, ñawpa p'unchaykunapi Señor Diospa musphana ruwasqankunatan yuyarisaq, tukuy ruwasqankunapin yuyaymanasaq, ruwasqankunatan yuyarisaq. Diosníy, ch'uyakaman ruwayniykikunaqa, ¿ima diostaq qan hina hatun Diosri? Qanmi musphanakuna ruwaq Diosqa kanki, suyukunapin atiyniykita rikuchirqanki. Atiyniykiwanmi llaqtaykita kacharichimurqanki, Jacobpa Josepa wawankunata qespichimurqanki. Diosníy, lamar-qochan rikurqasunki, unun qanta rikuspa khatatatarqan, unu ukhukunaraqmi chukchurqan. Phuyukunan lloqllay-lloqllata paramurqan, hanaqmantan kunununumurqan, hinantinpin lliphllikirqan. Muyuq wayramantan q'aqyaqemurqanki, lliphllikichisqaykikunan kay pachata k'anchaykamurqan, kay pachan sinchita chhaphchikurqan. Lamar-qochantan chimparqanki, askha ununtan purirqanki, ichaqa manan yupiyki rikhurirqanchu. Moiseswan Aaronwanmi llaqtaykita ovejakunata hina pusachirqanki. |
|
Llaqtalláy, yachachisqayta uyariy, simi rimarisqayta maki uyariy. Rikch'anachiy simikunatan rimarisaq, ñawpa tiempopi mana yachasqakunatan sut'inchasaq. Uyarispayku yachasqaykutapas tayta-mamaykuq willawasqankutapas sut'inchasaqmi. Manan chaykunata wawaykuman pakasaqkuchu, aswanmi Señor Diospa atiynintapas musphana ruwasqantapas qhepa mirayman willasaqku. Diosmi Jacobpaq kamachikuy simita churarqan, Israelpitaq imaymana kawsanata churarqan, ñawpa taytanchiskunatan kamachirqan, chayta wawankuman yachachinankupaq, qhepaman naceq wawakuna chayta yachanankupaq, paykunapas chayta wawankuman yachachinankupaq. Chaymi Diosman sonqollikunqaku, manan ruwasqankunatapas qonqapunqakuchu, kamachikusqankunatapas hunt'anqakun. Manan ñawpa taytanku hinañachu kanqaku, mana kasukuq k'ullukuna, maynillanpi munakuq sonqoyoqkuna, Diosta wasancharpariqkuna. Efraín ayllu runakunan allin wach'iqkuna kashaspankupas awqa-tinkuy p'unchaypi kutirikapurqanku. Manan Dioswan rimanakusqankuta hunt'arqankuchu, manan yachachikuyninkunata kasukuytapas munarqankuchu. Paypa ruwasqantan qonqapurqanku, paykunaman rikuchisqan musphana ruwasqankunatan qonqapurqanku. Ñawpa taytankuq qayllanpin Diosqa utirayanakunata ruwarqan, Egipto suyu Zoán pampapi. Iskaymanmi lamar-qochata t'aqarqan, hinaspan unuta perqata hina sayachispa chayninta paykunata chimpachirqan. P'unchaymi paykunata phuyuwan pusarqan, tutataq nina k'anchaywan pusarqan. Qaqakunatan ch'inneqpi ch'eqtarqan, mayuta hinan unuta phawachirqan. Diosqa qaqamantan unuta phullpuchimurqan, mayuta hinan unuta phaqchachimurqan. Chaypas paykunaqa Dios contran huchallikushallarqankupuni, Ancha Hatun Dios contran ch'inneqpi hatarirqanku. Munasqanku mikhunata mañakuspankun Diosta sonqonkupi wateqarqanku. Dios contran rimarqanku: ¿Diosri ch'inneqpi mikhunata mast'apuwasunmanchu? Arí, payqa qaqatan ch'eqtarqan, chay qaqamantan mayu hinaraq unu phullpumurqan, hinaspan pampantin qochayaykurqan. Chayri, ¿t'antatapas aychatapas llaqtanman qollanmantaqchu? nispanku. Chaymi chayta uyarispa Señor Diosqa phiñakurqan, Jacob contra nina hina rawrarirqan, Israel contra k'arakta phiñakurqan. Manan Diospi iñirqankuchu, manallataq yanapayninpipas creerqankuchu. Chaywanpas, Diosmi phuyukunata kamachirqan hanaq pacha punkukunata kicharinanpaq, maná nisqa mikhunatan parachimurqan mikhunankupaq, hanaq pacha mikhuytan qomurqan. Angelkunaq t'antantan runa mikhurqan, saksanankukaman Diosqa mikhunata qorqan. Hanaq pachapin inti lloqsimuy wayratapas uray wayratapas atiyninwan wayrachimurqan, paykunapaqmi aychata ñut'u hallp'ata hinaraq parachimurqan, phalaq animalkunatan lamar-qocha aqota hinaraq rikhurichimurqan. Chaykunatan karpa-karpaman chayachimurqan, tiyananku muyuriqmanpas urmaykachimurqan. Saksanankukamaraqmi mikhurqanku, chhaynatan Diosqa munapakusqankuta qorqan. Ichaqa manan munapakusqankuwan amikurqankuchu, simillankupiraq mikhunaqa hunt'a kashaqtinmi, Diosqa k'arakta paykunapaq phiñakurqan, aswan kallpasapakunatan wañurqarichirqan, Israelpi aswan allinninkunatan sipirqarirqan. Chaywanpas huchallikushallarqankun, manan musphana ruwasqankunatapas creerqankuchu. Chaymi samayta hinalla Diosqa kawsayninkuta qechurqan, manchay ñak'ariywanmi qonqaylla paykunata wañuchirqan. Wakinninkuta Dios wañuchiqtinqa, paymanmi wakinqa kutirikapurqanku, yuyayta hap'ispankun Diosmanta tukuy sonqo mañakurqanku. Paykunan yuyarirqanku Diosqa pakaykuqninku kasqanta, Ancha Hatun Diosqa kacharichimuqninku kasqanta. Ichaqa siminkuwanmi llunk'upayarqanku, qallunkuwanmi q'oturqanku, manan paypaq sut'i sonqochu karqanku, manallataq rimanakuyninpipas hunt'aqchu karqanku. Diosmi ichaqa khuyapayakuq kaspa huchallikusqankuta pampachallaqpuni, manataq paykunata tukurparirqanchu. Askha kutin mana phiñakurqanchu, mayninpiqa pisillatan phiñakurqan. Runalla kasqankutan yuyarirqan, ripuspa mana kutimuq wayra hinalla kasqankuta. ¡Hayk'a kutitan ch'inneqpi payta mana kasurqankuchu! ¡Hayk'a kutitan chay ch'inneq cheqaspi payta llakichirqanku! Yapapas-yapan Diostaqa wateqarqanku, Israelpa Ch'uya Diosnintan phiñachirqanku. Manan atiyninta yuyarqankuchu, manallataq awqankumanta qespichimusqan p'unchaytapas yuyarqankuchu, chaypachan Egipto suyupi utirayanakunata ruwarqan, Zoán pampapi musphanakunata ruwarqan. Mayunkutapas yawarman tukuchirqan, hinan Egipto runakunaqa mana ukyayta atirqankuchu. Paykunamanmi tankaylluta wakwaykachirqan, chaykunan paykunata kanirqan, hinallataq k'ayratapas wakwaykachirqan, chaykunan hallp'ankupi asnarirqan. Cosechankutapas kurumanmi qaraykurqan, llank'asqankutapas langostawanmi mikhuchirqan. Chikchiwanmi uvas chakrankuta saqtachirqan, higos sach'ankutapas qasawanmi qasachirqan. Chikchiwanmi wakankuta wañuchirqan, ovejankutapas illapawanmi sipichirqan. Diosmi sinchitapuni paykunata muchuchirqan, k'arakta phiñakuspa, rawraqta phiñakuspa, paymi angelninkunata kacharqan wañuchimunankupaq. Payqa phiñakurqanpunin, manan kawsayninkuta wañuymanta hark'arqanchu, aswanmi paykunata onqoywan wañuchirqan. Egiptopin llapa phiwita wañuchirqan, llapa kurak qhari wawakunata Cam miray karpakunapi wañuchirqan. Hinaspan Israel runakunata oveja t'aqata hina horqomurqan, llaqtantan ch'inneqninta pusamurqan. Waqaychaspanmi paykunata pusamurqan, chaymi mana manchakurqankuchu, awqankutataq ichaqa lamar-qocha p'ampaykurqan. Ch'uya hallp'anmanmi llaqtanta pusampurqan, paypa hap'isqan orqo-orqomanmi chayachimpurqan. Israelpa qayllanmantan suyukunata wikch'urqan, sorteaspan ayllunkuman hallp'ata rakirqan, hinaspanmi paykunata tiyanankupi tiyachirqan. Paykunataq ichaqa Ancha Hatun Diosta wateqarqanku phiñachirqanku, manataq kamachikusqan simikunata kasurqankuchu, aswanpas mana hunt'aqmi kapurqanku, ñawpa taytanku hinan awqa sayarirqanku, mana allin ruwasqa p'eqta hinan waqllipurqanku. Orqo patapi yupaychana cheqaswanmi payta phiñachirqanku, idolokunata yupaychaspan payta phiñachirqanku. Diosmi chayta rikuspa phiñakurqan, hinaspan Israelmanta hukpaqkama t'aqakapurqan. Silopi kaq tiyanantan saqepurqan, runakuna chawpipi tiyasqan karpatapas saqepurqan. Awqanwanmi rimanakuynin arcata qechuchirqan, qhapaq-atiynin rikch'aytan hap'ichirqan. Anchatapunin llaqtanpaq phiñakurqan, awqaq espadanmanmi paykunata qaraykurqan. Waynakunan kanasqa wañurqanku, sipaskunapaqtaq casarakuy takita manaña takirqankuchu. Sacerdotekunan espadawan wañuchisqa karqanku, viudankutaq mana waqarqankuchu. Chaypachan Señor Diosqa puñuymanta hina rikch'arirqan, vinowan loqheyaq kallpasapa hina, hinaspanmi awqankunata atipaspa qatirirqan, wiñaypaqmi paykunata p'enqachirqan. Josepa miraynintapas manan munarqanchu, Efraín ayllutapas manan akllakurqanchu, aswanmi Judá aylluta akllakurqan, munakusqan Sión orqotapas akllakurqan. Ch'uya wasintan wasichachirqan hatun hanaq pachata hina, wiñaypaq takyachisqan kay pachata hina. Oveja michiq kamachin Davidtan akllakurqan, uñayoq oveja michinamantan waqyamurqan llaqtan Jacobta qhawananpaq, herencian Israelta michinanpaq. Davidqa chanin sonqonwanmi paykunata michirqan, allin yachaq makinwanmi paykunata kamachirqan. |
|
Diosniyku, mana iñiyniyoq suyukunan suyuykiman haykurqanku, ch'uya wasiykitan sarunchakurqanku, Jerusalentan thunisqa raqayman tukuchirqanku. Kamachiykikunaq ayantan suweq'arakunaman qaraykurqanku, qanman sonqollikuqkunaq aychantan phiña animalkunaman qaraykurqanku. Unuta hinan Jerusalén muyuriqpi yawarninkuta hich'arqanku, manan pipas paykunata p'ampaq karqanchu. Qorpayku suyukunaq burlakunanmi kapuyku, muyuriqniykupi tiyaqkunaq asipayananmi, pukllakunanmi kapuyku. Señor Diosniyku, ¿hayk'aqkaman phiñakunki? ¿Wiñaypaqchu phiñakunki? ¿Nina hinachu phiñakusqayki rawrarinqa? ¡Mana reqsiqniyki suyukunaman phiñakusqaykita chayachiy! ¡Mana yupaychaqniyki llaqtakunata k'arakta phiñariy! Jacobpa miraynintan wañuchirqanku, suyunkutapas purunyachirqanku. Ama ñawpa taytaykuq mana chanin ruwasqanmanta muchuchiwaykuchu, usqhayllataña khuyapayaykuwayku, sinchi k'umuykachisqa kashasqaykurayku. Qespichiqniyku, Diosniyku, qhapaq sutiykirayku yanapaykuwayku, qespichiwayku huchaykutapas pampachawayku. ¿Imanaqtintaq mana iñiyniyoq runakunaqa: ¡Maytaq Diosninkuri! nispa ninkuman? Kamachiykikunata mana iñiyniyoqkunaq wañuchisqanmanta paykunaman ayni-kutichisqata rikuchiwayku. Presokunaq anchisqanta uyariykuy, wañunapaqña nisqakunata hatun atiyniykiwan qespichiy. Señor Diosniyku, k'amisqasuykikumanta qorpayku suyukunata qanchis kutita ñak'arichiy. Ñoqayku llaqtaykin michinayki ovejakunan wiñay-wiñaypaq graciasta qollasqaykikupuni, lliw mirayniykupin yupaychaykunata takipusqaykiku. |
|
Israelta michiq, uyariwayku, qanmi Josepa mirayninta oveja t'aqata hina pusaqqa kanki, qanmi querubinkuna patapi tiyaqqa kanki. Efraintapas, Benjamintapas, Manasestapas k'anchaykamuy, kallpaykita rikuchiy, hamuspayki atiyniykiwan qespichiwayku. Diosniyku, imaynachus kasqaykuman kutirichiwayku, sumaqta qhawarimuwayku, chaymi qespichisqa kasaqku. Tukuy-atiyniyoq Señor Diosniyku, ¿hayk'aqkamataq llaqtaykiq mañakusqasuykiwan phiñasqalla kashanki? Weqe mikhunatan mikhuchiwarqankiku, weqe ukyanatan askhallataña ukyachiwarqankiku. Qorpayku suyukunawanmi asipayachiwarqankiku, awqaykun ñoqaykumanta burlakunku. Tukuy-atiyniyoq Diosniyku, imaynachus kasqaykuman kutirichiwayku, sumaqta qhawarimuwayku, chaymi qespichisqa kasaqku. Egiptomantan uvas yurata apamurqanki, suyukunatan qarqorqanki, hinaspan chayta plantarqanki. Chaypaqmi pampata picharqanki, uvas yurataq saphinkunata mast'arispa suyuntinman hunt'aykurqan. Orqokunatan llanthunwan llanthuykurqan, k'allmankunawanmi hatuchaq cedro sach'akunata llanthuykurqan. K'allmankunan lamar-qochakama mast'arikurqan, ch'ikchimusqankunan Eufrates mayukama chayarqan. ¿Imanaqtintaq perqankunata thunirqanki, ñanninta tukuy puriqkuna uvasta p'itinanpaq? Monte khuchin thunirqapun, salqa animalkunan mikhurqapun. ¡Tukuy-atiyniyoq Diosniyku, kutirimullawaykuña! Hanaq pachamanta allintapuni qhawarimuwayku, kay uvas yurata yuyarikamuy, qanpa plantasqayki yurata, qanpa wiñachisqayki ch'ikchita. Awqaykun chayta wit'uspa ruphaykachirqanku, k'arak phiñakuyniykiwan paykunata wañuchiy. Akllakusqayki runata ichaqa yanapaykuy, takyachisqayki reyta yanapaykuy. Manataqmi hayk'aqpas qanmanta t'aqakusaqkuchu. Kawsachiwayku, qanllatapuniñan yupaychasqaykiku. Tukuy-atiyniyoq Señor Diosniyku, imaynachus kasqaykuman kutirichiwayku, sumaqta qhawarimuwayku, chaymi qespichisqa kasaqku. |
|
¡Kallpachaqninchis Diosman kusisqa takiychis! ¡Jacobpa Diosninman kusisqallaña qapariychis! Qenatawan tinyatawan waqachiychis, sumaqllaña waqaq tawtinkutawan arpatawan tocaychis. Hatun fiestapaq trompetata tocaychis, mosoq killa rikhuriqtinpas, pura killa kaqtinpas. Chay kamachikuyqa Israelman Jacobpa Diosninpa qosqanmi, chay kamachikuytan Josepaq churarqan Egipto suyu runakunata muchuchishaspa. Mana reqsisqay kunkatan uyarirqani: Rikraykimantan q'epita uraykachirqayki, llasa canastatan kacharichirqayki. Ñak'arishaspaykin waqyakamuwarqanki, ñoqataq qanta qespichirqayki. Q'aqyaqemuq phuyu ukhumantan kutichimurqayki, Meriba unu patapin probaykurqayki. Llaqtalláy, anyaykusqayta uyariykuway, Israel-lláy, maytan uyariykuwanaykita munani. Ama wak llaqta dioskunata hap'iychu, ama wak dioskunata yupaychaychu. Ñoqan Diosniyki Señor Dios kani, Egipto suyumanta horqomuqniyki. Hanllariy, ñoqataq saksaykachisqayki. Llaqtaymi ichaqa mana uyariykuwayta munarqanchu, Israelqa manan kasuwayta munarqanchu. Chaymi ñoqaqa rumi sonqollata saqerqani, imaynatachus munasqankuman hinataq kawsarqanku. Llaqtaychus uyariwanman chayqa, Israelchus ñanniykunapi purinman chayqa, huk ratollan awqankunataqa mast'arpariyman, usqhayllan paykunataqa muchuchiyman. Cheqnikuwaqniykunaqa k'umuykamuwankumanmi, huchachasqa-kayninkutaq wiñaypaq nisqaña kanman. Qankunatan ichaqa allinnin trigowan uywaykichisman, qaqapi miel misk'iwantaq saksachiykichisman nispa, nishaqta. |
|
Diosqa hatun huñukuyninpin uma tiyashan, payqa dioskuna ukhupi huchachaspan nishan: ¿Hayk'aqkamataq mana chaninninpi juzgankichis? ¿Hayk'aqkamataq millay runakunatapas allinpaq hap'inkichis? Pisi kallpayoqpaq mana tayta-mamayoqpaq chaninchapuychis, wakchapaq pisichikuqpaq chaninchapuychis. ¡Pisi kallpayoqtapas wakchatapas kacharichiychis, millay runakunamanta amachaychis! nispa. Paykunan mana yachaspa mana entiendespa laqhayaqpi purishanku, chaymi kay pacha teqsi chhaphchikun. Ñoqan nirqani: Qankunaqa dioskunan kankichis, llapallaykichismi Ancha Hatun Diospa wawankuna kankichis. Chaywanpas, runakuna hinan wañunkichis, kamachikuq hinan urmankichis, nispa. ¡Diosníy, sayariy kay pachata kamachinaykipaq, qanpan llapan suyukunaqa! |
|
Diosníy, ¡ama ch'inlla kakuychu! Diosníy, ¡ama upallakuychu! ¡Amataq hinallaqa kaychu! ¡Qhawariy! Awqaykikunan qaparimunku. Cheqnikuqniykikunan awqayki sayarimunku. Llaqtayki contra yuyaykuspan chhiwchinakunku, waqaychasqaykikuna contran yuyaychanakunku. Ninkun: Hamuychis, tukurparisun amaña huk suyu kanankupaq, Israel suti chinkapunanpaq, nispa. Huk sonqollan rimanakunku, qan contran rimanakunku: Edom runakunapas, Ismael runakunapas, Moab runakunapas, Agar runakunapas, Gebal runakunapas, Amón runakunapas, Amalec runakunapas, Filistea runakunapas, Tiro runakunapas. Asiria runakunapas paykunawanmi huñukun Lotpa wawankunata yanapanankupaq. Madián runakunata hina paykunata ruway, Cisón mayupi Sisaratawan Jabintawan ruwasqaykita hina, chaykunan Endorpi wañurarqanku, hallp'a wanumanmi tukupurqanku. Umallinku Orebtawan Zeebtawan ruwasqaykita hina ruway, llapa kamachikuqninkuta Zebatawan Zalmunatawan ruwasqaykita hina ruway. Paykunan nisqaku: Diospa qosqan sumaqkaq q'achu pampata hap'ikusun, nispa. Diosníy, khiska ruruta hina wayrawan apachiy, wayraq apasqan ñut'u pajata hina. Imaynan ninaqa sach'a-sach'ata ruphaykun, imaynan ninaqa rawraspa orqokunata q'olaykun ahinallatataq paykunata manchay wayraykiwan qatiykachay, tutuka hatun wayraykiwan mancharichiy. Señor Diosníy, p'enqasqata k'umuykachachiy, qanman kutirikamunankupaq. Wiñaypaq p'enqachisqa manchapachisqa kachunku, k'umuykachisqa kaspa wañuchunku. Qanllapuni Señor Diosqa kasqaykita yachachunku, qanllapuni teqsimuyuntinpi Ancha Hatun Dios kasqaykita reqsichunku. |
|
¡Tukuy-atiyniyoq Señor Diosníy, ima munaymi wasiykiqa! ¡Anchatapunin wasiyki patiopi kayta munaykushani! Tukuy sonqoywanmi kawsaq Diosníy waqyakamushayki, tukuy kallpaywanmi Señor Diosníy takimushayki. Tukuy-atiyniyoq Señor Diosníy, Reyníy, Diosníy, pichitankapas altarniykikuna qayllapin tiyan, khallwapas chaypin chiwchinkunapaq q'esachan. Kusisamiyoqmi qan yupaychana wasipi tiyaqkunaqa, mana hayk'aq tukukuqtan yupaychasunkiku. May kusisamiyoqmi qanpa kallpachasqaykikunaqa, paykunaqa wasiykiman chayaykuytapunin munanku. “Ch'aki Waqay” nisqa wayq'onta chimpashaspankun chayta unu pukyuman tukuchinku, ñawpamuq parapas anchatapunin chaytaqa qarpaykun. Kallpacharikuspa-kallpacharikuspan purinku, Sionpi Diospa qayllanman chayanankukama. Tukuy-atiyniyoq Señor Diosníy, mañakusqayta uyariykamuway, Jacobpa Diosnin, uyariykamuway. Waqaychaykuqniyku Diosníy, reyta qhawarimuy, akllakusqayki reyta sumaqta qhawarimuy. Aswan chaniyoqmi patioykikunapi huk p'unchay kashay hawapi waranqa p'unchay kashaymantaqa. Diosniy yupaychana wasi punkupi tiyayniymi aswan allinqa mana chanin tiyanakunapi tiyanaymantaqa. Dios Señor Diosqa k'anchaykuwanchismi amachaykuwanchismi. Payqa chanin puriqkunataqa munakunmi hatunchanmi, paykunamanqa ima allinkaqtapas qollanpunin. Tukuy-atiyniyoq Señor Diosníy, ¡may kusisamiyoqmi qanman hap'ipaykukuqkunaqa! |
|
Señor Diosniyku, qanqa ancha allinmi kay suyuykipaq karqanki, Jacobtan wakmanta t'ikarichirqanki, llaqtaykiq mana chanin kasqantan pampachaykurqanki, llapa huchankunatan qechuykurqanki. Tukuy phiñakuyniykitan thasnurqanki, manañan k'arakta phiñakapurqankiñachu. Qespichiq Diosniyku, kunanpas sayarichillawaykutaq, amaña ñoqaykupaq phiñakuychu. ¿Ñoqaykupaqqa phiñakushallankipunichu? ¿Miray-miraymanchu phiñakuyniykita chayachinki? ¿Manañachu kawsarichiwankiku llaqtayki qanwan q'ochukunanpaq? Señor Diosniyku, munakuyniykita rikuchiwayku, llapaykuta qespichiwayku. Imatachus Señor Diosqa ninqa chaytan uyarisaq, pay sonqo runankunamanpas llaqtanmanpas thak kawsaytan rimaykunqa, amalla astawan wakmanta waq'ayakuchunkuchu. Arí, Diosqa sispallapin kashan manchakuqninkunata qespichinanpaq, qhapaq-atiyninpas suyunchispi kananpaq. Munakuypas hunt'aq-kaypas tinkunqakun, thak-kaypas chanin-kaypas much'aykunakunqakun, hunt'aq-kayqa hallp'amantan phuturimunqa, chanin-kaypas hanaq pachamantan qhawarimunqa. Kikin Señor Diosmi t'ikarichiwasun, hinan hallp'anchisqa allinta rurunqa. Chanin-kaymi Señor Diospa ñawpaqenta rinqa, chanin-kaymi ñantapas paypaq wakichipunqa. |
|
Señor Diosníy, llakisqan wakchan kashani, makilla uyariykuway. Qan sonqon kani, waqaychaykuway, qanman hap'ipakuq kamachiykita qespichiway. Qanmi Diosníy kanki, Señor Diosníy, khuyapayaykuway, p'unchay-ch'isiyaqmi waqyakamuyki. Señor Diosníy, kay kamachiykiq sonqoyta kusirichiway, qanmanmi mañakamuyki. Señor Diosníy, qanqa sumaqmi, hucha pampachaykuqmi kanki, llapa waqyakuqniykikunatan anchatapuni munakunki. Señor Diosníy, mañakamusqayta uyariykuway, yanapaykuwanaykipaq mañakamusqayta uyariykuway. Waqyakamuqtiymi kutichimuwanki, chaymi llaki phutiyniy p'unchaypi waqyakamuyki. Señor Diosníy, manan dioskuna ukhupi qan hina Diosqa kanchu. ¡Manan imapas ruwasqaykikuna hinaqa kanchu! Señor Diosníy, llapan suyukunatan ruwarqanki, chaykunan yupaychanasuykipaq hamusunkiku, sutiykitapas qhapaqchanqakun. Qan sapallaykin Diosqa kanki, qanqa hatunmi kanki, qanqa utirayanakunatan ruwanki. Señor Diosníy, ñanniyki puriyta yachachiway, cheqaq-kayniykipi purinaypaq. Qanta tukuy sonqo serviqta ruwaway. Señorníy, Diosníy, tukuy sonqoywanmi yupaychamusqayki, sutiykitapas qhapaqchallasaqpunin. Anchatapunin ñoqata munakuwanki, Wañuy-pachamantan qespichiwarqanki. Diosníy, anchaykachaqkunan awqay hatarinku, huñunasqa sinchi millay runakunan wañuchiyta munawanku, manataqmi manchakusunkikuchu. Qanmi ichaqa, Señor Diosníy, sumaq sonqo, llakipayakuq Dios kanki, mana usqhay phiñakuqmi kanki, munakuqllañan, hunt'aqllañan kanki. Qhawarimuway, khuyapayaykuway, kay kamachiykita kallpachaykuway, warmi kamachiykiq wawanta qespiykachiway. Señor Diosníy, sumaq sonqo kaspayki señalta rikuchiway, cheqnikuwaqniykunan p'enqakunqaku, sonqochaykuwasqaykita rikuspanku, yanapaykuwasqaykita yachaspanku. |
|
Diospa teqsichasqan llaqtaqa ch'uya orqokuna patapin kashan. Señor Diosqa Sión llaqtatan munakun Jacobpa llapa llaqtanmantapas aswantaraq. Diospa llaqtan, uyariy qanmanta munay saminchakuna rimasqankuta. Reqsiwaqniy suyukunan kaykuna: Egipto, Babilonia, Filistea, Tiro, Etiopía ima. Paykunamantan willakusaq: Llapallankun Sionpi nacerqanku, nispa. Sión llaqtamantan ninqaku: Kaypas chaypas, chaypin nacerqan, nispa, kikin Ancha Hatun Diosmi Sionta allinta sayachinqa. Señor Diosmi suti qelqapi qelqaspa llaqtakunaq sutinta qelqan: Kaymi Sionpi nacerqan, nispa. Takiqkunapas tusuqkunapas rimarinku: Llapa samiykun Sionmanta paqarimun, nispa. |
|
Señor Diosníy, qespichiwaqniy Diosníy, tuta-p'unchaymi yanapayniykita mañakamuyki. ¡Mañakamusqayta chaskiykuway! ¡Waqyakamusqayta uyariykuway! Sinchitapunin mana allin ñit'iykushawan, Wañuy-pachamanñan haykuykushani. Aya p'ampanaman wantuykunapaqñan kapushani, mana kallpayoqmi kapushani. Ayakuna ukhupi wikch'usqan kashani, wañuchisqakuna p'ampasqa hinan kashani, paykunatan manaña yuyarinkiñachu, manañan yanapaykunkiñachu. Wañuy t'oqomanmi wikch'uykuwarqanki, laqhayaqmanmi ukhu pachamanmi wikch'uykuwarqanki. K'araktan phiñariwarqanki, tukuy phoqchiqeqniykiwantaq chinkaykachiwarqanki. Reqsisqaykunatan ñoqamanta karunchawarqanki, paykunawanmi millachiwarqanki. Wisq'aykusqan kashani, manan lloqsiyta atinichu, sinchita waqaspaymi ñawsayapushaniña. Señor Diosníy, sapa p'unchaymi waqyakamuyki, makiytan mast'arimuyki. ¿Wañusqakunapaq musphanakunata ruwawaqchu? ¿Wañusqakunari yupaychanasuykipaq sayarimunkumanchu? ¿Munakuyniykimanta aya p'ampanapi willankumanchu? ¿Cheqaq-kayniykimantapas chinkay-pacha ukhupi willakunmanchu? ¿Musphana ruwasqaykikunata pipas wañuy laqhayaqpi reqsinmanchu? ¿Chanin-kayniykitapas imaymana qonqana pachapi reqsinmanchu? Señor Diosníy, ñoqan ichaqa qanta waqyakamuyki, sapa paqarmi mañakamuyki. Señor Diosníy, ¿imanaqtintaq wikch'uwanki? ¿Imanaqtintaq mana qhawarimuwankichu? Wayna kasqaymantapachan llakikuni, yaqa-yaqan wañuni, manchachiwasqaykitan muchuni, manan muchuyta atiniñachu. K'arak phiñakuyniykin atiykuwan, manchachiwasqaykin ñit'iykuwan, millp'uq unu hinan muyuykushallawanpuni, huk-nisqallan ch'unkukamuwan. Amigoytawan puriq-masiytawanmi qayllaymanta karunchawarqanki, kunanqa laqhayaqllapiñan kapushani. |
|
Señor Diosníy, munakuq kasqaykitan takishallasaqpuni, hunt'aq kasqaykitan miray-mirayman willashallasaqpuni. Munakuyniykiqa wiñaypaqmi takyan, hanaq pacha hinan hunt'aq-kayniykiqa sayan, chaytaqa willashallasaqpunin. Qanmi nirqanki: Akllakusqay reywanmi rimanakurqani, kamachiy Davidmanmi prometerqani: Wiñay-wiñaypaqmi mirayniykikunata takyachini, kamachikuy tiyanaykipin kamachikushallanqapuni, nispa. Señor Diosníy, hanaq pachan musphana ruwasqaykikunata takin, hunt'aq-kayniykitan ch'uya runakunaq huñunakuyninpi takinku. ¡Manan pipas hanaq pachapi Señor Dios hinaqa kanchu! ¡Manan pipas dioskunaq wawankuna ukhupi Señor Dios hinaqa kanchu! Diosníy, hatun huñunakuypi ch'uya runakunan manchakusunkiku, sinchi manchakuymi hayk'an muyuriqniykipi kaqkunapaq kanki. Tukuy-atiyniyoq Señor Diosníy, manan pipas qan hina atiyniyoqqa kanchu, Señor Diosníy, tukuypin hunt'aqllapuni kanki. Qanmi lamar-qochaq phiñakusqanta samp'ayachinki, sayarimuspa phoqchiqesqankunatapas sayachinki. Qanmi ayata hina lamar-qocha phiña animal Rahabta sarurparirqanki, kallpasapa makiykiwanmi awqaykikunata ch'eqechirqanki. Hanaq pachapas kay pachapas qanpakaman, qanmi teqsimuyutapas kamarqanki, chaypi tukuy imaymanatapas ruwarqanki. Qanmi wichaytapas uraytapas kamarqanki. Tabor orqopas Hermón orqopas kusisqallañan qanman takinku. Kallpasapan makiykiqa, atiyniyoqmi, atipaqmi paña makiykiqa. Chaninchaspan allinta ruwaspan kamachishallankipuni, munakuywan hunt'aq-kaywanmi puriysisunki. Señor Diosníy, kusisamiyoqmi fiestapi kusisqa yupaychamuqniyki llaqtaqa, kusisamiyoqmi k'anchayniykiq k'anchaykusqan puriqqa, qanwanmi kusikushallanpuni, chaninchayniykiwantaq q'ochukun. Qanmi may allintapuni llallichiwankiku, munakuwankikun chaymi atipachiwankiku. Señor Diosniy, qanmi hark'aykuwaqniykuqa kanki, Israelpa ch'uya Diosnin, qanmi reyta churapuwarqankiku. Chaypachan hunt'aq kamachiykikunaman rikhuriypi rimapayaspa nirqanki: Llaqtay ukhumantan huk kallpasapata yanaparqani, llaqtay ukhumanta akllakusqaytan hatuncharqani. Kamachiy Davidtan tarirqani, ch'uya aceiteywanmi rey kananpaq hawirqani, paytaqa yanapashallasaqpunin, atiyniywanqa kallpachashallasaqpunin. Manan awqankunaqa payta llallinqachu, manan millay runakunaqa payta atipanqachu. Aswanpas ñawpaqenpin awqankunata sarusaq, pay cheqnikuqkunatan wañuchisaq. Paytaqa munakushallasaqpunin, paypaqqa hunt'ashallasaqpunin, llallinanpaqqa yanapashallasaqpunin. Kamachikuynintapas hatunyachisaqmi lamar-qochamanta Eufrates mayukama. Paymi waqyakamuwanqa: Qanmi taytayqa kanki, qespichiwaqniymi, hark'aykuwaqniymi kanki, Diosniymi kanki, nispa. Ñoqataq phiwi churiyman payta tukuchisaq, kay pacha reykunaq qollananman tukuchisaq. Tukuy tiempon payta munakusaq, paywan rimanakusqaypas allintan takyanqa. Mirayninkunataqa wiñaypaqmi takyachisaq, kamachikuynintaqa hanaq pachata hinan takyachisaq. Wawankunataqchus yachachisqay simita saqepunqaku, manataq kamachisqay simikunaman hinachu kawsanqaku, kamachikuyniykunatachus sarunchakunqaku, manataq kamachikusqaykunata kasunqakuchu chayqa, mana kasukusqankumantan k'aspiwan wanachisaq, huchallikusqankumantan hasut'iwan muchuchisaq. Chaypas Davidtaqa munakushallasaqpunin, paypaqqa hunt'ashallasaqpunin. Manan rimanakusqaytaqa yanqayachisaqchu, manan rimarisqaytaqa p'akisaqchu. Huk kutillatan wiñaypaq ch'uya-kayniypi prometerqani: Manan Davidman llullakusaqchu, nispa. Mirayninkunataqa wiñaypaqmi takyachisaq, kamachikuyninqa intiq k'anchashanankaman kashallanqapuni. Kamachikuyninqa killa hinan wiñaypaq takyanqa, hanaq pachapi cheqaq testigo hinan kanqa, nispa. Chaypas kunanqa hawisqayki reytan wikch'urqanki pisicharqanki, paypaqmi phiñakurqanki. Kamachiykiwan rimanakusqatan p'akirqanki, coronantan pampaman wikch'urqanki. Llapa perqantan q'asarqanki, pukarankunatan raqay-raqayman tukuchirqanki. Ñanta hayk'an puriqkunan ima munasqankuta llat'ananku, qorpan suyukunan payta asipayanku. Awqankunatan hatuncharqanki, llapa awqankunatan kusichirqanki. Ñawch'i espadantan hallmuyachirqanki, awqa-tinkuypin mana kallpacharqankichu. Ancha atiynintan chiriyachipurqanki, kamachikuy tiyanantan pampaman wikch'urqanki. Waynallaraq kamachikushaqtan qolluchirqanki, ahinatan payta sinchita p'enqachirqanki. Señor Diosníy, ¿hayk'aqkamataq pakakunki? ¿Wiñaypaqchu pakakunki? ¿Nina hinachu k'arak phiñakusqayki rawrashallanqapuni? Señor Diosníy, pisi p'unchaylla kawsayniyoq kasqayta yuyariy. ¿Yanqapaqchu runataqa kamarqanki? ¿Pi runataq mana wañuspa kawsan? ¿Wañuy-pachaq atiyninmanta kawsayninta kacharichinqachu? Señor Diosníy, ¿maytaq ñawpa munakuyniykiri? ¿Maytaq Davidman prometesqayki hunt'aq-kayniykiri? Señor Diosníy, yuyariy imaynatachus kamachiykita k'amiwasqankuta, askhallaña mana iñiyniyoqkunaq k'amiwasqankutan muchushani. Señor Diosníy, chhaynatan awqaykikunaqa k'amiwanku, chhaynatan akllakusqayki reyta sapa kutilla k'aminku. Wiñaypaq Señor Diosqa saminchasqa kachun. ¡Amén! |
|
Señor Diosniyku, qanmi watan-watan pakakunaykuqa kanki. Manaraq orqokunapas rikhurimushaqtin, manaraq teqsimuyuntinpas kashaqtin, qanmi wiñaymanta wiñaykama Diosqa kanki. Runatan ñut'u hallp'aman tukuchinki: Ñut'u hallp'aman tukuychis, nispa. Qanpaqqa waranqa wataqa chinkaripuq qayna p'unchay hinallan, tutapi huk puñuriy hinallan. Runakunatan unu lloqlla hina apanki, paykunataq pasaqpaq puñupunku. Paykunaqa qholla q'achu hinan kanku, tutamanta wiñarimuspan t'ikarin, inti haykuytataq naq'espa ch'akipun. Phiñakusqaykin tukupushawanku, k'arak phiñakusqaykin manchachishawanku. Huchaykutan ñawpaqeykipi rikhurichinki, pakalla huchallikusqaykutan qayllaykipi rikhurichinki. K'arak phiñakusqaykiwanmi kawsasqayku p'unchaykunaqa chinkaripushan, kawsasqayku watakunaqa samay hinallan tukukapushan. Qanchis chunka watallan kawsayku, kallpasapakunataq pusaq chunkakama chayayku, chaypas, chay watakunapiqa uma nanayllan, sasa kawsayllan. Usqhayllan watakunaqa ripushan, ñoqaykupas chinkaripushaykun. ¿Pitaq reqsin k'arakllataña phiñakusqaykitari? Qanmi manchakunaykuqa kanki. Phiñakuyniykiqa ancha hatunmi, chayman hinan qanta manchakunayku. Kawsasqayku p'unchaykuna allin yupayta yachachiwayku, sonqoykupi yachayniyoq kanaykupaq. ¡Señor Diosniyku, kutirimuwayku! ¿Hayk'aqkamataq mana usqhamunkichu? ¡Kay kamachiykikunata llakipayaykuwayku! Munakuyniykiwan sapa paqar hunt'aykuwayku, chaymi tukuy kawsasqayku p'unchay kusisqa q'ochukusaqku. Llakichiwasqaykiku watakunaman hina unay watata kusichiwayku. Kamachiykikunamanpas ruwasqaykikunata rikuchiwayku, qhapaq-atiyniykitapas wawaykuman rikuchiy. Señor Diosniyku, sumaqta qhawarimuwayku. ¡Llank'asqaykuta allinta sayachiy! ¡Arí, llank'asqaykuta allinta takyachiy! |
|
Ancha Hatun Diospa pakaykusqan tiyaqqa, Tukuy-atiyniyoqpa llanthuykusqan tiyaqqa Señor Diostan ninman: Qanqa yanapaykuwaqniymi, pukaraymi, hap'ipaykukunay Diosmi kanki, nispa. Paymi qespichisunki pakasqa toqllamantapas wañuchiq onqoymantapas. Raphranwanmi qataykusunki, phurunwanmi pakaykusunki, hunt'aq-kayninwanmi waqaychasunkipas amachasunkipas. Tutayaqpi manchachikuqtaqa aman manchakunkichu, p'unchaypi wach'isqataqa aman manchakunkichu, laqhapi chayamuq onqoytaqa aman manchakunkichu, chawpi p'unchaypi mast'aq wañuytaqa aman manchakunkichu. Waranqa runan lloq'e ladoykipi wañunqa, chunka waranqa runataq paña ladoykipi, qanmi ichaqa mana imanasqapaschu kanki. Qanqa qhawayllan qhawarinki, millay runakunaq muchusqantan rikunki. Señor Diostan yanapaykunasuykipaq hap'ikurqanki, Ancha Hatun Diostan waqaychaykunasuykipaq hap'ikurqanki, chaymi ima mana allinpas mana chayamusunkichu, onqoypas manan wasiykiman haykunqachu. Angelninkunatan Diosqa kamachimunqa mayta riqtiykipas waqaychanasuykipaq. Paykunaqa marq'ayninkupin apasunkiku, ama ima rumipipas misk'akunaykipaq. Leonkunatan viborakunatan sarunki, uña leontapas mach'aqwaytapas t'ustunkin. Diosmi nin: Sonqollikuwaqniytan qespichisaq, reqsiwaqniytan waqaychasaq. Waqyakamuwaqtinmi, paykunaman kutichimusaq, ñoqa kikiymi llaki-phutiypi paywan kashasaq, chaymantan qespichisaq, hinaspan payta hatunchaykusaq. Unaytapunin kawsachisaq, paytaqa qespichispan kusichisaq, nispa. |
|
Ancha Hatun Diosníy, ancha allinmi qanman graciasta qoyqa, ancha allinmi qanta yupaychaspa takiyqa. Ancha allinmi munakuyniykitapas tutamanta rimariyqa, hunt'aq-kayniykitapas ch'isinta willakuyqa, arpata waqachispa tawtinkutapas charangotapas sumaqta tocaspa. Señor Diosníy, ruwasqaykikunawanmi kusirichiwanki, ruwasqaykikunamantan kusisqa takishani. Señor Diosníy, ¡may hatunmi ruwasqaykikunaqa! ¡Mana taripay atiymi yuyaykusqaykikunaqa! Mana yuyayniyoqkunan kaytaqa mana yachanchu, pisi yuyayniyoqkunan kaytaqa mana reparanchu. Millay runakunachus qora hina phutumunku chaypas, tukuy mana chaninta ruwaqkunachus llanllarinku chaypas, wiñaypaq ch'usaqyachisqan kanqaku. Qanmi ichaqa, Señor Diosníy, ancha hatunchaykusqa kashanki. Señor Diosníy, cheqaqtapunin awqaykikunaqa wañunqaku, tukuy mana allinkaqta ruwaqkunaqa ch'eqechisqan kanqaku. Qanmi ichaqa salqa toroq kallpanwan hina kallpayta astawan kallpachaykuwarqanki, mosoq aceitewan umayman hich'aykuwarqanki. Awqaykunaq imayna urmaykusqantan rikushani, chay millay awqaykunaq qaparisqantan uyarishani. Chanin runakunaqa palmera sach'a hinan t'ikanku, Libanopi cedro sach'a hinan wiñanku. Señor Diospa wasinpi mallkisqan kanku, Diosninchispa pationkunapin t'ikanku. Yuyaqña kashaspapas rurunqakuraqmi, kallpallayoqpunin kashanqaku, llanllashallanqakupunin, chay hinapin, Señor Diospa chanin kasqanta willanqaku. Señor Diosqa ñoqapaq qaqa hinan, manan ima mana chaninpas paypiqa kanchu. |
|
¡Señor Diosqa kamachikushanmi! Señor Diosqa lliphlli-kayninwanmi p'achakun, ancha atiyninwami chumpikun. Paymi teqsimuyuntinta allinta takyachin, manan kuyurinqachu. Qallariymantapachan kamachikuy tiyananqa allinta sayashan, payqa wiñaymantapachan kashallarqanpuni. Señor Diosníy, mayukunan phiñakurqan, mayukunan kunununurqan, qochakunan phoqchiqerqan. Qanmi ichaqa, hanaq pachapi kaq Señor Diosníy, askha unuq qaparisqanmantapas lamar-qochaq manchana phoqchiqesqanmantapas aswan atiyniyoqqa kanki. Señor Diosníy, kamachikuyniykikunaqa mana kuyuriqllañan. Wasiykitaqa ch'uya-kaymi sumaqchashallanpuni. |
|
Señor Diosníy, qanmi ayni-kutichiq Diosqa kanki, awqakunata muchuchispa reqsichikuy. Qanmi kay pacha runakunata juzgaqqa kanki, anchaykachaqkuna contra sayarispayki aynita kutichiy. ¿Hayk'aqkamataq millay runakunaqa kusikunqaku? Señor Diosníy, ¿hayk'aqkamataq q'ochukunqaku? ¿Hayk'aqkamataq anchaykachanqaku? ¿Hayk'aqkamataq chay millay ruwaqkunaqa k'ankaykachanqaku? Señor Diosníy, paykunaqa llaqtaykitan sarunku, akllakusqaykikunatan ñak'arichinku. Viudakunatapas wak llaqtayoqkunatapas wañuchinkun, mana tayta-mamayoqkunatapas sipinkun. Ninkutaq: Manan Señor Diosqa rikunchu, manan Jacobpa Diosninqa reparanchu, nispa. Mana yuyayniyoq runakuna, reparaychis. Pisi yuyayniyoqkuna, ¿hayk'aqtaq entiendenkichis? Ninrita ruwaq Diosqa, ¿manachu uyarinqa? Ñawita ruwaq Diosqa, ¿manachu rikunqa? Suyukunata anyaykuq Diosqa, ¿manachu muchuchinqa? Runata yachachiq Diosqa, ¿manachu yachanqa? Señor Diosqa yachanmi runaqa mana valeq kaqkunallata yuyaykuq kasqanta. Señor Diosníy, kusisamiyoqmi anyaykusqayki runaqa, kamachisqayki simita yachachisqayki runaqa, llakikuy p'unchaykuna chayamuqtinmi payqa samakunqa, millay runapaq aya t'oqota hasp'ipushanakama. Señor Diosqa manan llaqtan runakunataqa wikch'urparinqachu, manan paypa kaqkunataqa saqerparinqachu. Chaypachan juezkunaqa chaninchayman hina wakmanta t'aqwinqaku, llapa chanin runataq chayta: Allinmi, ninqaku. ¿Pin millay runakunamanta amachaykuwanqa? ¿Pin mana chanin ruwaqkunamanta hark'aykuwanqa? Manachus Señor Diosqa yanapaykuwanman karqan chayqa, ch'in Wañuy-pachapiñan kashayman karqan. Ñoqan nirqani: Llusk'aykushanin, nispa, chaypachan, Señor Diosníy, munakuwaspayki yanapaykamuwarqanki. Sonqoyta llakikuna ñit'iykushaqtinmi, qanqa sonqochaykuwanki kusirichiwanki. ¿Mana chanin juezkunaqa qanwan sonqota tupachinkumanchu? ¡Manapunin! Paykunaqa juzgasqankutan mana chaninman tukuchinku. Paykunaqa chanin runa contran huñukunku, mana huchallikuqtan wañuchinapaq huchachanku. Señor Diosmi ichaqa amachaykuwaqniy, Diosniyqa pakaykuwaqniy Qaqan. Paymi paykunaman mana chanin ruwasqankuta kutichinqa, mana chanin ruwasqankumantan paykunata wañurqarichinqa, Señor Diosniykun paykunata wañurqarichinqa. |
|
Hamuychis, kusisqallaña Señor Diosman takisunchis, qespichiqninchis Qaqaman kusisqallaña takisunchis. Agradecekuspa ñawpaqenman asuykusunchis, q'ochukuy takikunawan yupaychasunchis. Señormi Ancha Hatun Diosqa, payqa llapa dioskunaq patanpi hatun Reymi. Paypan kay pacha aswan ukhukunaqa, paypan hatunkaray orqo patakunaqa. Paypan lamar-qochaqa, paymi chayta ruwaqqa, ch'aki hallp'atapas ruwaqqa. Hamuychis, qonqor-chaki yupaychasunchis, Kamaqninchis Señor Diosman qonqorikusunchis. Paymi Diosninchis, ñoqanchistaq llaqtan kanchis, michinanpi ovejankunan kanchis. Kunan nisqasuykichista uyariychis: Ama sonqoykichista rumiyachiychischu, imaynan ñawpa taytaykichispas Meribapi rumiyachikurqanku hinataqa, imaynan Masah ch'inneqpipas rumiyachikurqanku hinataqa. Chaypachan paykunaqa wateqawarqanku, ruwasqaykunataña rikurqanku chaypas phiñachiwarqankun. Tawa chunka watantinmi chay runa miraypaq phiñasqa karqani, chaymi nirqani: Kay runakunaqa pantaq sonqoyoqmi, manataqmi kamachikusqaykunata kasukunkuchu, nispa. Chaymi k'arakta phiñakuspa jurarqani: Samanankupaq qosqaymanqa manapunin haykunqakuchu, nispa. |
|
Mosoq takita Señor Diosman takiychis, llapa kay pachapi tiyaqkuna, Señor Diosman takiychis. Señor Diosman takiychis, payta saminchaychis, qespichiwasqanchista sapa p'unchay willaychis. Qhapaq-atiyninta tukuy runakunaman willaychis, musphana ruwasqankunata llapa llaqtakunaman willaychis. Hatunmi Señor Diosqa, yupaychana hinapunin, llapan dioskunamantapas aswan manchanan. Llaqtakunaq llapan diosninqa idolon, Señor Diosmi ichaqa hanaq pachata kamaq. Paytaqa lliphlli-kaywan qhapaq-atiywanmi muyuykun, wasintaqa atiywan lliphlli-kaywanmi hunt'aykun. Llapa suyu ayllukuna, Señor Diosta niychis: ¡Qanmi qhapaq-atiyniyoqqa, lliphlli-kayniyoqqa kanki! ¡Sutiykiqa Ancha Hatunmi! nispa. Ofrendakunata apamuychis, Dios yupaychana wasi patioman haykumuychis. Kay pachapi llapallan tiyaqkuna, ch'uya p'achantin Señor Diosman qonqoriykukuychis, paypa qayllanpi khatatataychis. Mana iñiyniyoq suyukunata niychis: ¡Señor Diosmi kamachikushan! nispa. Teqsimuyuqa allin takyachisqan, manataqmi kuyurinqachu. Señor Diosmi llaqtakunata chaninchaspa kamachinqa. ¡Hanaq pacha kusikuchun, kay pacha q'ochukuchun! ¡Lamar-qocha qaparichun, llapan chaypi kaqkunapas! ¡Campokuna kusikuchun, llapan chaypi kaqkunapas! Sach'a-sach'api mallkikunapas kusikuymanta takichun. Señor Diospa ñawpaqenpi kusikuymanta takichun, Señor Diosmi hamushan kay pachata kamachinanpaq, paymi runakunata chanin-kaywan kamachinqa, llaqtakunatapas cheqaq-kaywan kamachinqa. |
|
¡Señor Diosmi kamachikushan! Teqsimuyuntin kusikuchun, karu lamar-qocha patapi tiyaqkuna q'ochukuchun. Ati phuyu ukhupin payqa kashan, chanin-kaywan kuskachaywanmi kamachikushan. Nina rawraymi ñawpaqenta rishan, muyuykuqnin awqankunatan ruphaykun. Lliphllikiyninkunan pachantinta k'ancharin, hallp'a pachan chaykunata rikuspa khatatatarin. Orqokunan Señor Diospa ñawpaqenpi wira hina chullurin, teqsimuyuntinmi Señor Diospa ñawpaqenpi chullurin. Hanaq pachan chanin-kayninta willakun, llapa llaqtan qhapaq-atiyninta rikun. Ídolo yupaychaqkuna p'enqakuchunku, mana valeq kaqkunawan uma hoqariqkuna k'umuykachachunku. Llapa dioskuna, Señor Diosman k'umuykuchunku. Señor Diosníy, chayta uyarispa Sión llaqta kusikuchun, Judá llaqtakuna maytapuni q'ochukuchun huchachanata hinapuni huchachasqaykirayku. Señor Diosníy, qanmi kay pachantinpi Ancha Hatun Diosqa kanki, llapa dioskunamantapas aswan hatunchasqan kanki. Señor Diosta munakuqkuna, mana allinkaqta cheqnikuychis, paymi payman sonqollikuqkunata waqaychan, millay runakunaq makinman urmaykunanmanta qespichin. Chanin runapaqqa pachan illarimun, allin sonqoyoqkunapaqqa kusikuymi paqarimun. Chanin runakuna, Señor Dioswan kusikuychis, ch'uya-kayninta yuyarispa payta yupaychaychis. |
|
¡Señor Diosman mosoq takita takiychis, musphanakunata ruwasqanrayku! ¡Ancha atiyninwan sinchi kallpanwanmi atiparqan! Señor Diosmi atipasqanta willarqan, suyukunamanmi chaninchaq kasqanta rikuchirqan. Israel runakunatan munakuspa paykunapaq hunt'aq kaspa yuyarirqan. Lliw teqsimuyuntinmi Diosninchispa atipasqanta rikurqan. Kay pachantinpi tiyaqkuna, Señor Diosman kusisqa takiychis. Señor Diosman kunkayoqta takiychis. Señor Diosta arpawan yupaychaychis, arpata waqachispa q'achu kunkawan takiychis. Reyninchis Señor Diospa ñawpaqenpi kusikuychis, pututukunata cornetakunata tocaychis. Lamar-qocha qaparichun, llapa chaypi kaqkunapas q'ochukuchun, teqsimuyuntinpas chaypi tiyaqkunapas qaparichun. Mayukuna t'aqllakuchunku, orqokuna llapalla kusikuchunku, Señor Diospa ñawpaqenpi takichunku, payqa kay pachata kamachinanpaqñan hamushan. Paymi runakunata kuskachaspa kamachinqa, llaqtakunatapas chaninchaspa kamachinqa. |
|
¡Señor Diosmi kamachikushan! Llaqtakuna khatatatachun. Payqa querubinkuna patapin tiyashan, hallp'a pacha kuyurichun. Sión orqopi Señor Diosqa Ancha Hatunmi, tukuy suyukunatan kamachishan. Hatun manchana sutinta yupaychachunku. ¡Payqa ch'uyan! Qanmi atiyniyoq reyqa kanki, chaninchayta munakuqmi kanki, qanmi kuskachayta paqarichirqanki, qanmi Jacobpa wawankuna ukhupi kuskacharqanki, chanincharqanki. ¡Diosninchis Señor Diosta hatunchaychis, ñawpaqenman k'umuykukuychis! ¡Payqa ch'uyan! Moiseswan Aaronwanmi sacerdotenkuna karqan, Samuelmi Señor Diosmanta mañakuq karqan. Señor Diosmanmi waqyakuqku, paytaq paykunata uyarimuq. Sayashaq phuyu ukhumantan Diosqa paykunaman rimaq, paykunataq kamachikusqankunatapas hunt'aqku, paykunaman qosqan kamachikuy simitapas kasuqku. Diosniyku, Señor Dios, qanmi paykunata uyarimuq kanki. Huchanku pampachaykuq Diosmi kanki, ichaqa huchallikusqankumantapas muchuchiqmi kanki. Diosninchis Señor Diosta hatunchaychis, ch'uya orqonman k'umuykukuychis. ¡Señor Diosninchisqa ch'uyan! |
|
¡Kay pachantinpi tiyaqkuna, Señor Diosman kusisqa takiychis! Señor Diosta kusisqa yupaychaychis, kusisqa takin-takin payman asuykuychis. Yachaychis Señorqa Dios kasqanta, paymi ruwawarqanchis, paypataqmi kanchispas, llaqtanmi kanchis, michinan ovejakuna. Graciasta qospa wasinman haykuychis, yupaychaspa wasi pationman haykuychis. ¡Payta agradecekuychis, sutinta saminchaychis! Arí, Señor Diosqa allinmi, munakuyninqa wiñaypaqmi, hunt'aq-kayninpas mana tukukuqmi. |